ސިލްސިލާ ވާހަކަ: ޒާރާ – ތިރީސް އެއްވަނަބައި – Dhuvas Online\nސިލްސިލާ ވާހަކަ: ޒާރާ – ތިރީސް އެއްވަނަބައި\n”އަހަރެންމީ ކަލޭގެ އަޅެއް ނޫނެއްނު….. ކަލޭ ސިއްރުކޮށްދޭން ބުނި ކަންތައް އޮންނާނީ ސިއްރުކޮށްދީފަ…….ކަލޭ އެދުނުފަދައިން ……..ޒާރާއަށް އަހަރެންމީ ޒާރާގެ އުފަން މަންމަ ނޫންކަމެއް އަދިވެސް ނާންގަމެންނު….” ކިތައްމެ ހިތްނޭދުނަސް، އެއީ އަހަރެންގެ ދޮންދަރިއެއްކަމެއް އެއްވެސް މީހަކަށް އެނގުނަކަ ނުދެމެންނު…….. ދެންވެސް ކަލޭ ވެއްޖެއެންނު އެކަމަށް ޝުކުރުވެރިވެފަ އަހަރެން މިއެދޭފަދައިން މިގެއާ ގޯތީގެ އެއްބައި މަށަށް ހިބަކޮށްދޭން….. ”\nމޭގެތެރޭގައި ވިންދުޖަހަމުންދިޔަ ހިތް ހުއްޓުނުފަދައެވެ. ޒާރާ ގަނޑުވެފައި އިރުކޮޅަކު ހުރެވުނެވެ. އެތަނުން ދުވެފިލަން އޭނާގެ ހިތް ބުނަމުން ދިޔައެވެ. އެހެންނަމަވެސް ޒާރާގެ ދެފައިވަނީ ކަސްތަޅުއެޅިފައި ކަހަލައެވެ. އެ ހަށިގަނޑުގައި އެއްވެސް ހަރަކާތެއް ނެތެވެ. ކޮޅަށް ހުއްޓަސް މީހާހުރީ ބުދެއް ފަދައިން ހަރަކާތް ހުއްޓިފައެވެ. ކުއްލިއަކަށް އަތުގައި އޮތް ކޮތަޅު އަތުން ދޫވެއްޖެއެވެ. ތަޅުންމައްޗަށް ވެޓުނުކޮތަޅުން ސާމާނުތައް ޓައިލްސް ތައްމައްޗަށް ވިއްސައިގެން ދިޔައެވެ. ޒާރާ އަދިވެސް ހަމަ އެހުރިގޮތަށް ހުރީއެވެ. އޭނާއަށް އެއްވެސް ކަމެއް އިހްސާސްވާހެނެއް ހިޔެއް ނުވެއެވެ. އިރުކޮޅަކު އެތަނުގައި ގަނޑުވެފައި އޭނާ ހުއްޓެވެ. އެއަށްފަހު އަވަސް އަވަހަށް ތަޅުންމައްޗަށް އެޅިފައިވާ އެއްޗިހިތައް ކޮތަޅަށް އަޅާލިއެވެ. ކޮތަޅު ހިފައިގެން އަވަސް އަވަހަށް ބަދިގޭތެރެއަށް ވަނެވެ.\nއެއްޗެހިތައް ބުރައިގެންދިޔަ އަޑު އިވުމުން ކޮޓަރިދޮރު ހުޅުވާލުމަށްފަހު ނާޒިމާ ކޮޓަރިތެރެއިން ބޭރަށް ބޯދިއްކޮށްލިއެވެ. ޒާރާއަށް ބަދިގެ ބަޔަށް ވަދެވުނުކަން ނަސީބޭ ހިތަށް އެރިއެވެ. އެހެންނޫނަމަ މަންމައަށް އޭނާ ފެނުނީހެވެ. އަދި ކޮޓަރިރެތޭގައި ދެކެވުނު ވާހަކަތައް އޭނާއަށް އިވޭނެކަމާމެދު މަންމަ ޝައްކެއް ނުކުރާނެއެވެ.\nނާޒިމާ ހުޅުވާލިދޮރު ލައްޕާލީ އެއްވެސް މީހަކު އެތަނުގައި ނެތުމުންނެވެ. ހިތްހަމަޖައްސާލީ އިވުނުއަޑަކީ ބޭރުން އިވުނު އަޑެން ނޫނީ ޒައިދުގެ ކޮޓަރިން އިވުނު އަޑެއްކަމަށް ނިންމާފައެވެ. އެހެންނޫނަސް އެވަގުތު އެތަނުގައި ޒާރާ ނުހުންނާނެކަން ނާޒިމާއަށް ޔަގީންވެއެވެ. އެފަދަގޮތަކަށް ވިސްނުމަށް އަންނާނީވެސް ކިހިނެއްހެއްޔެވެ. ރޭގައި އަލަތު ކައިވެނި ކޮށް، ފިރިމީހާގެ ގެއަށް ބަދަލުވުމަށްފަހު ހެނދުނު އިރުއަރާއިރަށް މިގެއަށް އަތުވެދާނެކަމަށް އެއްވެސްމީހަކު ހީކުރާނެހެއްޔެވެ. އެހެންނަމަވެސް މަކަރުވެރި ސިކުޑީގައި އެވަގުތު ހާމިދު ހާސްކޮށްލުމުގެ ރޭވުމެއް ރާވާ ނިންމާލިއެވެ. ބަލިވެ ތެދުވަން ނުކެރިފައި އެނދުގައި އޮތް އޭނާގެ ފިރިމީހާ ތެޅޭވަރެއް ބަލާލަން ނާޒިމާ ބޭނުންވިއެވެ.\nއަވަސްއަވަހަށް ކޮޓަރީގެ ދޮރު ލެއްޕުމަށްފަހު ނިތްކުރީގައި އަތުން ޖަހާލިއެވެ. ކަމެއް ގޯސްވެއްޖެކަން އެނދުގައިއޮތް ހާމިދަށް ރޭކާލީ ނާޒިމާގެ މޫނުމަތިން ފެންނަންހުރި ހާސްކަން ފެނުމުންނެވެ. ތެދުވެއުޅެން ހާމިދަށް މިއަދުވަނީ އުނދަގޫކަމެއް އިހްސާސްކުރަން ޖެހިފައެވެ. ރޭއްސުރެން އޭނާ އެ އޮންނަނީ ގިނައިން އޮށޯވެއެވެ. މާބޮޑަށް މޭގައި ރިއްސާ ނޭވާކުރުވާތީއެވެ. މާބޮޑަށް ކަންތައްތަކާ ވިސްނޭތީކަން ޚުދު ހާމިދުވެސް ގަބޫލުކުރެއެވެ. ނުވިސްނަން ކިތަންމެ މަސައްކަތެއް ކުރިޔަސް ނުވިސްނާ ހުރެވޭނީ ކިހިނެއްހެއްޔެވެ. އޭނާގެ ދެލޯފަދަ ލޯބިވާ ދަރިފުޅުގެ ކައިވެނީގެ ވަގުތުގައިވެސް އުފާވެރިކަމުގެ ބަދަލުގައި ފެންނަންހުރީ ހިތާމައެވެ. އެކަމާ ހާމިދުގެ ބަލި ހިތުގައި ނުފިލާ ރިހުމެއްވަނީ އުފެދިފައެވެ.\n”ކިހިނެއްތްވީ……. ކޮން އަޑެއް އެއިވުނީ……..” ނާޒިމާގެ ހަރަކާތްތަކަށް ބަލަންއޮވެ ހާމިދު ވާހަކަދެއްކިއެވެ.\n”ޒާރާ……” ނާޒިމާ ހާމިދަށް ބަލާލަމުން އިސްޖަހާލިއެވެ. ހާމިދަށް ވީގޮތެއްވެސް ނޭނގުނެވެ. ފުންމައިގެން ތެދުވެވިއްޖެއެވެ. ހިތް ބާރުބާރަށް ތެޅެން ފެށިއެވެ. އަވަސްއަވަހާ ކޮޓަރީގެ ދޮރާދިމާލަށް ހިނގާފައިގޮސް ދޮރުހުޅުވާލަން ހާމިދު ބޭނުންވިއެވެ. އެހެންނަމަވެސް އޭނާގެ ހާލު ހުރިގޮތުން ދޮރާހަމައަށް ދެވޭވަރުވީ ބޭނުންވި ވަރަށްވުރެ ލަހުންނެވެ. އޭނާ ދޮރު ހުޅުވާލިއެވެ. ބޭރަށް ބޯދިއްކޮށް ވަށައިގެން ނަޒަރު ހިންގާލިއެވެ. ޒާރާއެއް ނެތެވެ. އެއްވެސް މީހަކު ނެތެވެ.\n”ކޮބާ ….މިތަނުގައި އެއްވެސް މީހަކުނެތް …… ކިތަންމެ ރުޅިއައިސްފަ ހުއްޓަސް ތިގޮތަށް ކަންތައް ކުރާކަށް ނުވާނެއެއްނު….. އަހަރެން ކިހާ ހާސްވާނެކަން ނާޒިމާއަށް ނޭނގެނީތަ…. ތިހާބޮޑެތި ދޮގު………..” ދައްކަމުންދިޔަ ވާހަކަ މެދުކަނޑާލަން ހާމިދަށް މަޖުބޫރުވީ ނޭވާކުރުވެ ކެއްސަން ފެށުމުންނެވެ. މަޑުމަޑުން ގޮސް އެނދުގައި އިށީނދެލިއެވެ. ހެޑްބޯޑުގައި ބުރަކަށިޖައްސާލައިގެން ހަމަޖެހިލިއެވެ.\n”ކަލެއަށް ހީވަނީ މަބުނާ ކޮންމެ އެއްޗަކީ ދޮގެއްހެން….. ކަލޭގަބޫލު ނުކުރިޔަސް ދެންމެ އެތަނުގައި ކަލޭގެ ރަންދަރި ހުއްޓާ އަހަރެން ދެކުނިން…… މިހާރު އެދިޔައީ ތޯއްޗެއް……. ނޫނީ ވަގަށްފިލާ ހުރީ ނޫންކަމެއްވެސް ނޭނގެ މަ ދައްކާ ވާހަކަ އަޑުއަހަން……” ނާޒިމާ ހާމިދާ ދިމާލަށް ލޯއަޅާލިއެވެ.\nހާމިދު ބޭނުންވީ ނާޒިމާ އެހަދަނީ ތެދެއްތޯ ބަލާށެވެ. ރޭގައި ޗާޖަށްޖެހިގޮތަށް އެނދުގެ ސައިޑް ޓޭބަލްމަތީގައިއޮތް ފޯނު ނެގިއެވެ. ޒާރާގެ ނަމްބަރުން ހައެއްކަމިސްކޯލު އޮތެވެ. ވަގުތުން ޒާރާ އަށް ހާމިދު ގުޅާލިއެވެ. ފޯނު ކަންފަތުގައި ޖައްސާލިއެވެ. ޒާރާ ފޯނެއް ނުނަގައެވެ. ހާމިދު އިތުރަށް މާޔޫސްވެ ދެރަވިއެވެ. އެވާހަކަ ދެކެވުނުއިރު ޒާރާ މިތަނުގައި ހުރިކަމުގައިވީނަމަވެސް ނާޒިމާ ދެއްކި ވާހަކަ ޒާރާއަށް އަޑު ނީވުން އެދި އެތައްފަހަރަކު ހާމިދަށް ދުއާކުރެވުނެވެ. ހިތުގައި ޖެހުނުލެއް ބޮޑުކަމުން ހާމިދުގެ ބަލި ހިތް ކޮންޓްރޯލުން ނެއްޓިދާނެހެން ހީވާވަރަށް ތެޅިގެންފިއެވެ. މީހާ ވަރުދެރަވެ ތުރުތުރު އަޅަންފަށައިފިއެވެ. އިހުނަށްވުރެ ވެސް ނޭވާލަންދަތިވެއްޖެއެވެ. ކެއްސަން ފަށައިފިއެވެ. އެމަންޒަރު ނުފެންނަކަމަށް ހެދިގެން އަލަމާރިން ހާވަންހުރި ނާޒިމާ އެއްމިޔަކަނުން ހީލިއެވެ. މަލާމާތުގެ ހިނިތުންވުމެކެވެ.\nކޮޓަރީގެ ދޮރު ދެވަނަފަހަރަށް ލެއްޕުނު އަޑު އިވުނު އިރުވެސް ޒާރާ ހުރީ ބަދިގެތެރޭގައެވެ. އޭނާ ބޭނުންވީ ވަގުތުން އެގެއިން ނިކުމެގެންދާށެވެ. ދެން ދުވަހަކުވެސް އެގެއަށް އެނބުރި އަންނާކަށް ޒާރާ ބޭނުމެއްނޫނެވެ. އަތުގައި އޮތް ކޮތަޅު ބަދިގެ ކަބަޑުމަތީ ބެހެއްޓުމަށްފަހު އަވަސް އަވަހާ ޒާރާ ގެއިން ނިކުތެވެ. އޭނާ ހުއްޓުނީ ގޯތިތެރެއިން ވެސް ބޭރަށް، މަގުމައްޗަށް ނިކުތުމަށްފަހުގައެވެ. އޭނާގެ ސިކުނޑިވަނީ ހާސްވެފައެވެ. ކަރުނައިން ފުރިފައިވާ ލޯ ފޮހެލުމަށްފަހު ފޯނުނަގާ އިމްރާނަށް ގުޅާލިއެވެ. މިއީ ޒާރާ އިމްރާންއަށް ގުޅާ ފުރަތަމަފަހަރުކަމަސް ވިޔަސް މިވަގުތު ޒާރާ އެކަން ކުރާކަށް ފަހެއް ނުޖެއެވެ. އިމްރާންއާ ވާހަކަ ދެއްކުން އެއީ ޒާރާ ކުރަންބޭނުންވާ ކަމެއް ކަމުގައި ނުވިޔަސް މިވަގުތު ޒާރާ ބޭނުމީ އިމްރާން ގާތުގައި ބަލާއަންނަން ބުނާށެވެ.\nވަގުތުން އިމްރާން ފޯނު ނެގިއެވެ. ހިތް އުފަލުން ނަށާލި ކަހަލައެވެ. ތުންފަތްމައްޗަށް ލުއި ހިނިތުންވުމެއްވެރިވިއެވެ. ޒާރާ އިމްރާންގެ ފޯނަށް ގުޅާފާނެ ކަމަކަށް އިމްރާނަށް ގަބޫލުކުރެވިފައެއްނެވެ. ވާނީވެސް އެހެންތާއެވެ. އިމްރާން ޒާރާއަށް އޭނާގެ ނަމްބަރު ދިންތާ މަސްދުވަސް ފާއިތުވި އިރުވެސް އެންމެ ފަހަރަކުވެސް ޒާރާ އޭނާގެ ފޯނަކަށް ނުގުޅައެވެ. ނުވިތާކަށް އިމްރާން ގުޅިޔަސް ފޯނަށް ޖަވާބުވެސް ނުދެއެވެ. އޭރު އިމްރާން ގަބޫލުކުރީ ޒާރާ އަކީ ލަދުރަކި ކުއްޖެއްކަމުން ވާހަކަދައްކަން ނުކެރެނީ ކަމަށެވެ.\n”ހަލޯ……” އިމްރާން ފޯނު ކަންފަތުގައި ޖައްސާލިއެވެ. ޒާރާ ޖަވާބެއް ނުދިނެވެ. ފޯނު ކެނޑުނީ ކަމަށްހީކޮށް ސްކްރީންއަށް ބަލާވެސް ލެވިއްޖެއެވެ.\n”ޒާރާ…..” ދެވަނަފަހަރަށް ކަންފަތުގައި ފޯނު ޖައްސާލަމުން އިމްރާން ގޮވާލިއެވެ.\n”ދާންވެގެން…..” ޒާރާއަށް ބުނެވުނީ އެވަރަށެވެ. ގިސްލެވެން ފަށައިފިއެވެ. އިމްރާނަށް އޭނާ ރޮނީކަން އަންގާކަށް ބޭނުމެއް ނޫނެވެ.\n”ކީކޭ…… ދާންވެގެނޭ…؟ ބަލާދާންވީތަ…؟ ” އިމްރާން އަށް ޒާރާ ބުނި އެއްޗެއް ޔަގީން ނުވާތީ އިތުރަށް އޮޅުން ފިލުވާލަން ބޭނުންވިއެވެ.\n”އާދޭ….” ޒާރާ އެންމެ ކުރުކޮށް ބުނެވެން އޮތް ވަރަށް ބުނެފައި ފޯނު ކަނޑާލިއެވެ. ގެއިން މީހަކު ނިކުތުމުގެ ކުރިން އެތަނުންދާން ޒާރާ ބޭނުމެވެ.\nއަވަހައް .ގެނެސް. ދީބަލަ\nދެ މިނިސްޓްރީއަކުން ހޯޑެއްދޫއަށް އެހީގެ ތަކެތި ފޮނުވައިފި


ކޮންމެ ނަފްސެއްވެސް މަރުގެ ރަހަ ދެކޭނެއެވެ. – DhiSalafiyyah\nއާދެ! ﷲ ސުބުޙާނަހޫ ވަތަޢާލާ މިދުނިޔެއަށް އަޅުގަނޑުމެން ފޮނުއްވެވީ ވަކި މުއްދަތަކަށެވެ. އަޅުގަނޑުމެންގެ ތެރެއިން ހެޔޮޢަމަލުކުރަނީ ކޮންބައެއްތޯ ބެއްލެވުމަށްޓަކައެވެ. الَّذِي خَلَقَ الْمَوْتَ وَالْحَيَاةَ لِيَبْلُوَكُمْ أَيُّكُمْ أَحْسَنُ عَمَلًا ” އެއިލާހަކީ މަރާއި ދިރުން ލެއްވެވި އިލާހެވެ. އެއީ ތިޔަބައިމީހުންގެ ތެރެއިން ހެޔޮޢަމަލު ކުރަނީ ކޮންބައެއްތޯ ބެއްލެވުމަށްޓަކައެވެ.” އެ މުއްދަތު ހަމަވުމާއެކީ އަޅުގަނޑުމެން މި ދުނިޔެއަށް އަލްވަދާޢު ކިޔަން ޖެހޭނެއެވެ. އެއީ ކިތަންމެ ޢުމުރުން ހަގު މީހެއް ކަމުގައި ވިއަސްމެއެވެ. إِذَا جَاء أَجَلُهُمْ فَلاَ يَسْتَأْخِرُونَ سَاعَةً وَلاَ يَسْتَقْدِمُونَ ” އެބައިމީހުންގެ އަޖަލުޖެހޭހިނދު، ފަހެ ހިނދުކޮޅެއްވެސް ލަސްނުކުރެވޭހުއްޓެވެ. އަދި އަވަހެއްވެސް ނުމެކުރެވޭނޭމެއެވެ.” ނަމަވެސް މިކަމާ މެދު ވިސްނާ ފިކުރުކުރަނީ ފަހެ ކޮންބައެއްތޯއެވެ؟\nއޭ ލޮބުވެތި އަޚުންނާއި އުޚްތުންނޭވެ! މި ދުނިޔޭގެ ޙަޔާތަކީ ދާއިމީ ޙަޔާތެއް ނޫނެވެ. މިއީ އިމްތިޙާން ހޯލެކެވެ. މިއީ ދާއިމީ ޙަޔާތް (އުޚްރަވީ ޙަޔާތް) ބާއްޖަވެރި ކުރުމަށްޓަކައި މަސައްކަތްކުރުމަށް އޮތް ޢަމަލުގެ ގޮވައްޗެވެ. އެހެންވީމާ ދާއިމީ ޙަޔާތް ބާއްޖަވެރިކުރުމަށްޓަކާ މަަސައްކަތްކުރައްވަވާށެވެ. އެޙަޔާތަށްޓަކާ އަޅުގަނޑުމެން ތައްޔާރުކޮށްފައިވަނީ ކޮން އެއްޗެއްތޯ ބައްލަވާށެވެ. يَا أَيُّهَا الَّذِينَ آمَنُوا اتَّقُوا اللَّهَ وَلْتَنظُرْ نَفْسٌ مَّا قَدَّمَتْ لِغَدٍ وَاتَّقُوا اللَّهَ إِنَّ اللَّهَ خَبِيرٌ بِمَا تَعْمَلُونَ “ އޭ އީމާންވެއްޖެ މީސްތަކުންނޭވެ. ﷲ އަށް ބިރުވެތިވާށެވެ. އަދި މާދަމާއަށްޓަކާ ކޮންމެނަފްސެއްވެސް ތައްޔާރުކޮށްފައިވަނީ ކޮން އެއްޗެއްތޯބަލާށެވެ. އަދި ﷲ އަށް ބިރުވެތިވާށެވެ. ހަމަކަށަވަރުން ތިޔަބައިމީހުން ކުރާ ޢަމަލުތައް ﷲ މޮޅަށްދެނެވޮޑިގެންވެއެވެ.” މިއަދު (ދުނިޔޭގައި) އޮތީ ޢަމަލެވެ. ޙިސާބެއް ނެތެވެ. މާދަމާ (ޤިޔާމަތްދުވަހު) އޮތީ ޙިސާބެވެ. ޢަމަލެއްނެތެވެ. އެހެންކަމުން ބުއްދިވެރިންނަކީ (މުއުމިނުންނަކީ)، ދާއިމީޙަޔާތަށްޓަކާ މިފަނާވަނިވި ދުނިޔޭގައި ގަދައަޅާ މަސައްކަތް ކުރާ މީހުންނެވެ. އިބްނު މަސްޢޫދު ރަޟިޔަﷲ ޢަންހުގެ ބަސްފުޅެއްގައި އައިސްފައިވެއެވެ. لَيْسَ لِلْمُؤْمِنِ رَاحَةٌ دُوْنَ لِقَاءِ اللَّهِ ” ﷲ ތަޢާލާގެ ޙަޟްރަތަށް ދިއުން(މަރު) ފިޔަވައި މުއުމިން އަޅާއަށް އަރާމެއްނުވެއެވެ.” އަދި ރަސޫލުﷲ ޞައްލަﷲ ޢަލއިހިވަސައްލަމަގެ ޙަދީޘްފުޅެއްގައި އައިސްފައިވެއެވެ. العَبْدُ الْمُؤْمِنُ يَسْتَرِيْحُ مِنْ تَعَبِ الدُّنْيَا وَأَذَاهَا إِلَى رَحْمَةِ اللَّهِ ” މުއުމިނުއަޅާއަށް، ދުނިޔޭގެ ވަރުބަލިކަމާއި ދަތިއުނދަގުލުން ސަލާމަތްވެ، އަރާމުލިބެނީ ﷲ ގެ ރަޙްމަތަށް އެނބުރިދިއުމުންނެވެ.”\nއޭ ލޮބުވެތި އަޚުންނާއި އުޚްތުންނޭވެ! މިދުނިޔޭގައި ދަތުރުވެރިއެއްގެ ގޮތުގައި ނުވަތަ މަގެއް ހުރަސްކުރާ މީހެއްގެ ގޮތުގައި އުޅުއްވަވާށެވެ. ރަސޫލުﷲ ޞައްލަﷲ ޢަލައިހިވަސައްލަމަގެ ޙަދީޘްފުޅެއްގައި އައިސްފައިވެއެވެ. ( كُنْ فِيْ الدُّنْيَا كَأَنَّكَ غَرِيْبٌ أَوْ عَابِرُ سَبِيْلٍ ) ” ދަތުރުވެރިޔެއް ފަދައިން ނުވަތަ މަގެއް ހުރަސްކުރާ މީހެއްފަދައިން ދުނިޔޭގައި އުޅޭށެވެ.” ކޮންމެ ވަގުތެއްގައިވެސް މިދުނިޔެ ދޫކޮށް ދާއިމީ ޙަޔާތަށް ދާންޖެހިދާނެކަމަށް ވިސްނަވައި ތައްޔާރުވެލައްވަވައިގެން ހުންނަވާށެވެ. އިބްނު ޢުމަރު ރަޟިޔަﷲ ޢަންހުމާގެ ބަސްފުޅެއްގައި ވެއެވެ. إِذَا أَمْسَيْتَ فَلَا تَنْتَظِرِ الصَّبَاحَ، وَإِذَا أَصْبَحْتَ فَلَا تَنْتَظِرِ الْمَسَاءَ. ” ހަވީރުވެއްޖެއްޔާ (ހެނދުނުވަންދެން ހުންނާނޭކަމަށް އުއްމީދުކޮށް) ހެދުނަށް އިންތިޒާރު ނުކުރާށެވެ. އަދި ހެދުނުވެއްޖެއްޔާ (ހަވީރުވަންދެން ހުންނާނޭކަމަށް އުއްމީދުކޮށް) ހަވީރަށް އިންތިޒާރު ނުކުރާށެވެ.” އެހެންކަމުން ރަސޫލުﷲ ޞައްލަﷲ ޢަލައިހި ވަސައްލަމަ ވަނީ މި ޙަޔާތުގައި ލިބޭ ކުޑަކުޑަ ވަގުތުކޮޅުގެ ބޭނުން ހެޔޮގޮތުގައި ހިފުމަށް އުއްމަތަށް ނަޞީޙަތް ދެއްވަވާފައެވެ. އެކަލޭގެފާނުގެ ޙަދީޘްފުޅެއްގައި އައިސްފައިވެއެވެ. اغْتَنِمْ خَمْسًا قَبْلَ خَمْسٍ ” ފަސްކަމެއް ތިޔަބައިމީހުންނާއި ކުރިމަތިވުމުގެ ކުރިން ފަސްކަމެއްގެ ފައިދާ ހެޔޮގޮތުގައި ލިބިގަންނާށެވެ. “ އޭގެ ތެރެއިން އެއް ކަމަކަށް އެކަލޭގެފާނު ޙަދީޘްފުޅުކުރައްވަވާފައިވަނީ حَيَاتَكَقَبْلَ مَوْتِكَ ” މަރުވުމުގެ ކުރިން ޙަޔާތުގެ ފައިދާ ހެޔޮގޮތުގައި ލިބިގަންނާށެވެ.”\nއޭ ލޮބުވެތި އަޚުންނާއި އުޚްތުންނޭވެ! މި ފަނާވަނިވި ދުނިޔޭގެ ކުޑަކުޑަ އުފަލަކަށްޓަކާ، ފަނާވުމެއްނެތް ދާއިމީޙަޔާތް ގެއްލެނި ނުކުރައްވަވާށެވެ. ﷲ ތަޢާލާގެ ވަޙީ ބަސްފުޅެއްގައި ވެއެވެ.فَلَا تَغُرَّنَّكُمُ الْحَيَاةُ الدُّنْيَا وَلَا يَغُرَّنَّكُم بِاللَّهِ الْغَرُورُ ” ފަހެ ދުނިޔަވީޙަޔާތް، ތިޔަބައިމީހުން ހެއްލުންތެރިކުރިޔަ ނުދޭހުށިކަމެވެ. އަދި ކެހިވެރީން(ޝައިޠާނުން) ތިޔަބައިމީހުން ﷲ އާއިމެދު ހެއްލުންތެރިކުރިޔަ ނުދޭހުށިކަމެވެ.” އަދި ޝައިޠާނާއަކީ އަޅުގަނޑުމެންގެ ޢަދުއްވެއްކަން ހަނދުމަފުޅު ބަހައްޓަވާށެވެ. އަޅުގަނޑުމެން ނާކާމިޔާބު އަޅުންތަކެއްކަމުގައި ހެދުމަކީ އެސޮރުގެ މަޤްޞަދެވެ. قَالَ فَبِمَا أَغْوَيْتَنِي لأَقْعُدَنَّ لَهُمْ صِرَاطَكَ الْمُسْتَقِيمَ * ثُمَّ لآتِيَنَّهُم مِّن بَيْنِ أَيْدِيهِمْ وَمِنْ خَلْفِهِمْ وَعَنْ أَيْمَانِهِمْ وَعَن شَمَآئِلِهِمْ وَلاَ تَجِدُ أَكْثَرَهُمْ شَاكِرِينَ ” އޭނާ (އިބްލީސް) ބުންޏެވެ. އިބައިލާހު އަހަރެން ތެދުމަގުން އެއްކިބާކުރެއްވިފަދައިން ، އެބައިމީހުން (އިންސާނުން) އިބައިލާހުގެ ސީދާވެގެންވާމަގަށް ވާޞިލުވުމަށް ހުރަސް އަޅާހުށީމެވެ. އެއަށްފަހު (ވަސްވާސްދިނުމަށް) އެބައިމީހުންގެ ކުރިމަތިންނާއި ފުރަގަހުންނާއި ކަނާތްފަރާތުންނާއި ވާތްފަރާތުން އަންނަހުށީމެވެ. އަދި އޭގެތެރެއިން ގިނަމީހުންނަކީ ޝުކުރުނުކުރާ އަޅުންތަކެއްކަމުގައި އިބައިލާހަށް ފެންނާނެތެވެ.”\nއޭ ލޮބުވެތި އަޚުންނާއި އުޚްތުންނޭވެ! ގިނަގިނައިން މަރުމަތީން ހަނދުމަކުރައްވަވާށެވެ. އެހެނީ ގިނަގިނައިން މަރުހަދާންކުރުމަކީ މި ދުނިޔޭގެ ކެހިވެރިމަޅިތަކުން ސަލާމަތްވުމަށްޓަކައި ވާ މަގެކެވެ. އަބޫ ސަޢީދުލް ޚުދްރީ ރަޟިޔަﷲ ޢަންހު ވިދާޅުވިއެވެ. ރަސޫލުﷲ ޞައްލަﷲ ޢަލައިހި ވަސައްލަމަ މިސްކިތަށް ވަދެވަޑައިގެންނެވިއިރު ދުނިޔަވީ (ބޭކާރު) ވާހަކަތަކެއްގެ ތެރެއަށް ގެއްލިފައިތިބި ބަޔަކު އެކަލޭގެފާނަށް ފެނިވަޑައިގަތެވެ. އެހިނދު އެކަލޭގެފާނު އެބައިމީހުންނަށް ޙަދީޘްފުޅުކުރެއްވިއެވެ. أَمَا إِنَّكُمْ لَوْ أَكْثَرْتُمْ مِنْ ذِكْرِ هَادِمِ اللَّذَّاتِ لَشَغَلَكُمْ عَمَّا أَرَى فَأَكْثِرُوْا ذِكْرَ هَادِمِ اللَّذَّاتِ. ” ދުނިޔޭގެ ލައްޒަތު ކަނޑުވާލާ (މަރު) މަތިން ހަނދާންކުރުން ތިޔަބައިމީހުން ގިނަކުރާނަމަ، ތިމަންކަލޭގެފާނަށް މި ފެނިވަޑައިގަންނަވާ ކަންތަކުން ތިޔަބައިމީހުން ދުރުކޮށް، އެހެންކަމެއްގައި ތިޔަބައިމީހުން މަޝްޣޫލުކުރުވީހެވެ. ފަހެ ދުނިޔޭގެ ލައްޒަތާއި މަލައްޒާތު ކަނޑުވާލާ (މަރު) މަތިން ގިނަގިނައިން ހަނދާންކުރާށެވެ.”\nއޭ ލޮބުވެތި އަޚުންނާއި އުޚްތުންނޭވެ! މަރަކީ އަޅުގަނޑުމެން ކޮންމެ މީހަކާވެސް ބައްދަލުކުރާނޭ އެއްޗެކެވެ. كُلُّ نَفْسٍ ذَائِقَةُ الْمَوْتِ ” ކޮންމެ ނަފްސެއްވެސް މަރުގެ ރަހަ ދެކޭނެއެވެ.” މިއަދު ޖަނާޒާ އުފުލަންތިބަ މީހުންގެ ޖަނާޒާ މާދަން އުފުލޭނެއެވެ. މިއަދު މައްޔިތާ ވަޅުލުމަށްފަހު އެނބުރި ގެއަށް އައިމީހުން މާދަމާ ވަޅުލެވޭނެއެވެ. އަދި ތިމަންނައަށްވީ އެންމެ ވިހިއަހަރޭ ނުވަތަ ތިރީސްއަހަރޭ ބުނެ އުޒުރެއް ނުދެއްކޭނެއެވެ. އެމީހެއްގެ އަޖަލު ހަމަވުމާއެކީ އޭނާގެ ފުރާނަ ގެންދެވޭނެއެވެ. ކިތަންމެވަރަކަށް ފިލަން މަސައްކަތް ކުރިކަމުގައިވިޔަސްމެއެވެ. قُلْ إِنَّ الْمَوْتَ الَّذِي تَفِرُّونَ مِنْهُ فَإِنَّهُ مُلَاقِيكُمْ ” ކަލޭގެފާނުވިދާޅުވާށެވެ. ހަމަކަށަވަރުން އެކަމަކުން ފިލަން ތިޔަބައިމީހުން މަސައްކަތްކުރާ މަރު، ތިޔަބައިމީހުންގެ ތެރެއިން ކޮންމެމީހަކާއިވެސް ބައްދަލުކުރާނެތެވެ.” ކިތަންމެވަރަކަށް ގާޑުންނާއި ދޮރުފާރަވެރިން ބޭތިއްބި ކަމުގައި ވިޔަސް ސަލާމަތް ނުވެވޭނެއެވެ. أَيْنَمَا تَكُونُواْ يُدْرِككُّمُ الْمَوْتُ وَلَوْ كُنتُمْ فِي بُرُوجٍ مُّشَيَّدَةٍ ” ކޮންމެތަނެއްގައި ތިބި ކަމުގައިވިއަސް ތިޔަބައިމީހުންނާއި މަރު ބައްދަލުކުރާނެއެވެ. އެއީ އުސް ވަރުގަދަ ކިއްލާތަކެއްގައި ތިޔަބައިމީހުން ތިބި ކަމުގައިވީނަމަވެސް މެއެވެ.”\nއޭ ލޮބުވެތި އަޚުންނާއި އުޚްތުންނޭވެ! އެއްވެސް މަޚްލޫޤަކަށް މަރުން މިންޖުނުވެވޭނެއެވެ. އެއީ ﷲގެ ޙަޟްރަތުގައި ކިތަންމެ މާތް މަޚްލޫޤެއްކަމުގައި ވީނަމަވެސްމެއެވެ. އެއްވެސް މަޚުލޫގަކަށް މިންޖުވެވޭނޭނަމަ، އަޅުގަނޑުމެންގެ މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމައަށް މިންޖުވެވުނީހެވެ. އެކަލޭގެފާނަށްވެސް މަރާއި ބައްދަލުކުރައްވަވައި މި ދުނިޔެއަށް އަލްވަދާޢުކިޔުއްވަން ޖެހިވަޑައިގެންނެވީއެވެ. މަރުގެ ސަކަރާތާއި ކުރިމަތިލައްވަވަން ޖެހިވަޑައިގެންނެވީއެވެ. މަރަށް ޙާޟިރުވެވަޑައިގެންނެވި ވަގުތު އެކަލޭގެފާނުގެ ޠާހިރު ހަށިކޮޅުގައި ފެންލައްވަވަމުން އެކަލޭގެފާނު ޙަދީޘްފުޅުކުރެއްވެވިއެވެ. لَا إِلَهَ إِلَّا اللَّهُ إِنَّ لِلْمَوْتِ لَسَكَرَات ” ﷲ ފިޔަވައި ޙައްޤު ގޮތުގައި އަޅުކަންވެވޭ އެހެން އެއްވެސް ފަރާތެއްނުވެއެވެ. ހަމަކަށަވަރުން މަރަކީ ވޭންދެނިވި އެއްޗެކެވެ. “ މީއީ ﷲ ގެ ޙަބީބް މަރަށް ޙާޟިރުވެވަޑައިގެންނެވި އިރު އެކަލޭގެފާނު ޙަދީޘްފުޅު ކުރެއްވެވި ބަސްފުޅެވެ. އެބޭކަލެއްގެ ހުރިހާ ފާފަތަކެއް ﷲ ތަޢާލާ ފުއްސަވައި ދެއްވަވާފައިވާ ކަލޭގެފާނު ކުރިމަތިލައްވަވަން ޖެހިވަޑައިގެންނެވި ކަންތަކެވެ. އެހެންވިމާ އަޅުގަނޑުމެންފަދަ، ﷲ ޙަރާމްކުރައްވަވާފައިވާ ކަމެއް އޮތްނަމަ އެކަމެއް ކުރަމުންދާ، ނިކަމެތިއަޅުންގެ ޙާލަކީ ފަހެ ކޮބައިތޯއެވެ؟\nއޭ ލޮބުވެތި އަޚުންނާއި އުޚްތުންނޭވެ! މަރަކީ ވޭންދެނިވި އެއްޗެކެވެ. މުއުމިންއަޅާގެ ފުރާނަ އޭނާގެ ޖިސްމާ ވަކިވެގެންދާ ދިއުމުގެ ފަސޭހަކަމާ އެކުވެސް އޭނާ މަރުގެ ސަކަރާތާއި ވޭން ތަޙައްމަލުކުރަންޖެހޭނެއެވެ. މިކަން އަޅުގަނޑުމެންނަށް ރަސޫލުﷲ ޞައްލަﷲ ޢަލައިހިވަސައްލަމަ އަވަހާރަވެވަޑައިގެންނެވި ވަގުތު “މަރަކީ ވޭންދެނިވި އެއްޗެކެވެ” މިހެން ޙަދީޘްފުޅުކުރެއްވުމުން ވަރަށް ރަނގަޅަށް އެނގިގެންދެއެވެ. ދެން އެހެންވީމާ ނުކިޔަމަންތެރި އަޅުން ކުރިމަތިލާން ޖޭހޭނޭ ވޭނާ މެދު ފިކުރުކުރައްވަވާށެވެ.\nއާދެ! މުއުމިނު އަޅާގެ ފުރާނަ އޭނާގެ ޖިސްމާ ވަކިވެގެންދާނޭގޮތް ބަޔާންކޮށް ދެއްވަވައި ރަސޫލުﷲ ޞައްލަﷲ ޢަލައިވަސައްލަމަ ޙަދީޘްފުޅު ކުރައްވަވާފައިވެއެވެ.( إِنَّ الْعَبْدَ الْمُؤْمِنَ ، إِذَا كَانَ فِي انْقِطَاعٍ مِنَ الدُّنْيَا ، وَإِقْبَالٍ مِنَ الاخِرَةِ ، نَزَلَ إِلَيْهِ مَلائِكَةٌ مِنَ السَّمَاءِ ، بِيضُ الْوُجُوهِ كَأَنَّ وُجُوهَهُمُ الشَّمْسُ ، مَعَهُمْ كَفَنٌ مِنْ أَكْفَانِ الْجَنَّةِ ، وَحَنُوطٌ مِنْ حَنُوطِ الْجَنَّةِ حَتَّى يَجْلِسُوا مِنْهُ مَدَّ الْبَصَرِ ، ثُمَّ يَجِيءُ مَلَكُ الْمَوْتِ عَلَيْهِ السَّلام حَتَّى يَجْلِسَ عِنْدَ رَأْسِهِ ، فَيَقُولُ : أَيَّتُهَا النَّفْسُ الطَّيِّبَةُ ، اخْرُجِي إِلَى مَغْفِرَةٍ مِنَ اللَّهِ وَرِضْوَانٍ ، قَالَ : فَتَخْرُجُ تَسِيلُ كَمَا تَسِيلُ الْقَطْرَةُ مِنْ فِي السِّقَاءِ) ” ހަމަކަށަވަރުން މުއުމިނުއަޅާ މި ދުނިޔެ ދޫކޮށް އުޚްރަވީ ޙަޔާތަށް ކުރިމަތިލާންޖެހޭ ވަގުތު ޖެހުމުން، އެބޭކަލުންގެ މޫނު އިރުފަދައިން އަލިވެގެންވާ މަލާއިކަތް ބޭކަލުންތަކެއް،ސުވަރުގޭގެކަފުނާއި ހުވަދު ހިއްޕަވައިގެން އުޑުން ފައިބައިވަޑައިގެން އެ އިންސާނާގެ ކައިރީ އިށީނދެވަޑައިގަންނަވާނެއެވެ. އަދި އޭނާގެ ލޮލުގެ ކޮޅަށް ކިރިޔާ ފެންނަ ހިސާބަށް އެބޭކަލުންގެ ސަފުދެމިގެންދާނެއެވެ. އެއަށްފަހު މަލަކުލްމައުތު ޢަލައިހިއްސަލާމް ވަޑައިގެން އޭނާގެ ބޮލުގެ ކައިރީ އިށީނދެވަޑައިގަންނަވާނެއެވެ. އަދި ވިދާޅުވާނެއެވެ. އޭ ރަނގަޅު ( ހެޔޮލަފާ ) ފުރާނައާއެވެ. ﷲ ގެ މަޣުފިރަތާއި ރުހިވޮޑިގަތުމަށް ނިކުމެގެން އަންނާށެވެ. ދެން އެހިނދު އޭނާގެ ފުރާނަ، އެއްޗަކުން ފެން އޮހޮރިގެން އަންނަފަދައިން، އޭނާގެ ނަފްސާއި ވަކިވެގެންދާނެއެވެ.” އަދި ނުކިޔަމަންތެރި އަޅާގެ ފުރާނަ އޭނާގެ ޖިސްމާ ވަކިވެގެންދާނޭގޮތް ބަޔާންކޮށް ދެއްވަވައި އެކަލޭގެފާނު ޙަދީޘްފުޅުކުރެއްވެވިއެވެ.( وَإِنَّ الْعَبْدَ الْكَافِرَ ، إِذَا كَانَ فِي انْقِطَاعٍ مِنَ الدُّنْيَا ، وَإِقْبَالٍ مِنَ الاخِرَةِ ، نَزَلَ إِلَيْهِ مِنَ السَّمَاءِ مَلائِكَةٌ سُودُ الْوُجُوهِ ، مَعَهُمُ الْمُسُوحُ ، فَيَجْلِسُونَ مِنْهُ مَدَّ الْبَصَرِ ، ثُمَّ يَجِيءُ مَلَكُ الْمَوْتِ ، حَتَّى يَجْلِسَ عِنْدَ رَأْسِهِ ، فَيَقُولُ : أَيَّتُهَا النَّفْسُ الْخَبِيثَةُ اخْرُجِي إِلَى سَخَطٍ مِنَ اللَّهِ وَغَضَبٍ ، قَالَ : فَتُفَرَّقُ فِي جَسَدِهِ ، فَيَنْتَزِعُهَا كَمَا يُنْتَزَعُ السَّفُّودُ مِنَ الصُّوفِ الْمَبْلُولِ ) ” އަދި ހަމަކަށަވަރުން (ނުކިޔަމަންތެރި) ކާފިރުއަޅާ މި ދުނިޔެ ދޫކޮށް އުޚްރަވީ ޙަޔާތަށް ކުރިމަތިލާންޖެހޭ ވަގުތު ޖެހުމުން، އެބޭކަލުންގެ މޫނުތައް އަނދިރިވެގެންވާ މަލާއިކަތްބޭކަލުންތަކެއް، ނަރަކައިގެ ކަފުން ހިއްޕަވައިގެން އުޑުން ފައިބައިވަޑައިގެން އެ އިންސާނާގެ ކައިރީ އިށީނދެވަޑައިގަންނަވާނެއެވެ. އަދި އޭނާގެ ލޮލުގެ ކޮޅަށް ކިރިޔާ ފެންނަ ހިސާބަށް އެބޭކަލުންގެ ސަފުދެމިގެންދާނެއެވެ. އެއަށްފަހު މަލަކުލްމައުތު ޢަލައިހިއްސަލާމް ވަޑައިގެން އޭނާގެ ބޮލުގެ ކައިރީ އިށީނދެވަޑައިގަންނަވާނެއެވެ. އަދި ވިދާޅުވާނެއެވެ. އޭ ނުބައި ( ކާފިރު) ފުރާނައާއެވެ. ﷲ ގެ ޢަޒާބާއި ކޯފާއަށް ނިކުމެގެން އަންނާށެވެ. އެ ހިނދު އޭނާގެ ޖިސްމުގެ އެކިތަންތަނަށް އެ ފުރާނަ ފެތުރިގަންނާނެއެވެ. ދެން ތެތްކަފަގަނޑެއްގެތެރެއިން ކަށިއުލެއް ދަމާ ނެރޭ ފަދައިން އޭނާގެ ހަށިގަނޑުން (ގަދަކަމުން) އޭނާގެ ފުރާނަ ދަމާ ނެރެވޭ ހުއްޓެވެ. “\nﷲ ތަޢާލާ ، އަޅުގަނޑުމެންނީ މަރު މަތިން ގިނަގިނައިން ހަނދުމަކުރާ މުއުމިނު އަޅުންތަކެއްކަމުގައި ލައްވާށިއެވެ. އަދި ފުރާނަ ފަސޭހަކަމާއެކު ހަށިގަނޑުން ވަކިވެގެންދާ ޞާލިޙު އަޅުންތަކެއްކަމުގައި ލައްވާށިއެވެ. އާމީން…


މާލެ ސަރަހައްދު ތަރައްޤީކޮށް ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލެއް ހޯއްދަވައިދެއްވާނޭކަމަށް ރައީސް ނަޝީދު ވިދާޅުވެއްޖެ – Maldivian Democratic Party\nމާލެ ސަރަހައްދު ތަރައްޤީކޮށް ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލެއް ހޯއްދަވައިދެއްވާނޭކަމަށް ރައީސް ނަޝީދު ވިދާޅުވެއްޖެ\nމާލެ ސަރަހައްދު ތަރައްޤީކޮށް ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލެއް ހޯއްދަވައިދެއްވާނޭކަމުގައި ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ)ގެ ރިޔާސީ ކެނޑިޑޭޓު ރައީސް މުޙައްމަދު ނަޝީދު ވިދާޅުވެއްޖެއެވެ. އެމަނިކުފާނު މެމޭރުމުން ވާހަކަފުޅު ދެއްކެވީ ރޭ (17 ސެޕްޓެމްބަރ 2013) މައްޗަންގޯޅި އުތުރުގައި ބޭއްވުނު ކަންމަތީ ބައްދަލުވުމުގައި ވާހަކަފުޅު ދައްކަވަމުންނެވެ.\nރޭގެ ވާހަކަފުޅުގައި، އިދިކޮޅު ސިޔާސީ ވާދަވެރިން އެމްޑީޕީއަށް މިހާ ތާއިދު ބޮޑި ކީއްވެގެންތޯ ސުވާލުކުރާކަމަށާއި އެފަދަ ތާއީދެއް އެމްޑީޕީއަށް އޮތީ 2008 ވަނަ އަހަރު ވީ ވައުދުތައް ފުއްދަމުން ދިޔަތަން ރައްޔިތުންނަށް ފެންނާތީކަމުގައި ރައީސް ނަޝީދު ވިދާޅުވިއެވެ. އަދި ކުރިއަށް އޮތްތަނުގައި ލިބިގެންދާނޭ ފުރުސަތުތައް ރައްޔިތުންނަށް އެނގޭކަމަަށް އެމަނިކުފާނު ވިދާޅުވިއެވެ.\nރާއްޖޭގެ ތަރައްޤީއަށް ކުރަންޖެހޭ އެންމެ މުހިންމުކަމަކީ މާލޭގެ ތާށިކަން ކުޑަކުރުންކަން ފާހަގަކުރައްވަމުން ރައީސް ނަޝީދު ވިދާޅުވީ އެމްޑީޕީގެ ތަސައްވަރަކީ ގިރާވަރު ދެކެނު ކަނޑުން ފެށިގެން ހުޅުލޭފަޅަށް އެއްކޮޅުން އަނެއްކޮޅަށް މަގަކުން ގުޅުވާލުންކަމަށެވެ. އެމަގަށް، ބްރިޖާއެކު 250 މިލއަން ޑޮލަރު ހޭދަވާނެކަމަށާއި މިސަރަހައްދުގައި ހުރިތަންތަން ހިއްކާ، ތޮށިލައި، ނަރުދަމާ އަޅައި އަދި އަދި އެހެނިހެން އުމްރާނީ މަޝްރޫއުތަކާއިއެކު ޖުމްލަ 800 މިލިއަން ޑޮލަރު ހޭދަވާނެކަމަށް ރައީސް ނަޝީދު ވިދާޅުވިއެވެ.\nއެފަދަ ލާރި ހޯދާނީ ކޮންތާކުންތޯ ސުވާލު އުފެދޭ ކަަމަށާއި ޓެކްސްއިން މިފަދަ ފައިސާއެއް ހޯދޭނެގޮތެއް ނޯންނާނެކަމުގައި ރައީސް ނަޝީދު ވިދާޅުވިއެވެ. މިބާވަތުގެ ޕްރޮޖެކްޓްތައް ހިންގޭނީ ޕަބްލިކް ޕްރައިވެޓް ޕަރޓްނަރޝިޕްގެ ދަށުންކަމަށާއި މިސަރަހައްދުގައި މުއްސަނދިކަން އެބަހުރިކަމަށް އެމަނިކުފާނު ވިދާޅުވިއެވެ. މިޕްރޮޖެކްޓް ހިންގަނީ މާލޭގެ ތާށިކަން ކުޑަކުރަންކަން ފާހަގަކުރައްވާ ރައީސް ނަޝީދުވަނީ މިހާރު މާލޭގެ ރައްޔިތުން ގޯއްޗެއް ނުލިބިގެން ހާސްވެގެން އުޅޭއުޅުމުން އަރައިގަނެވޭނެކަމުގެ ޔަގީންކަން ދެއްވާފައެވެ.\nރާއްޖޭގެ ބައެއް ރަށްރަށް ހިއްކުމަށް ބުނަމުންދާތާ އެތައް އަހަރެއް ވީއިރު ނުވެ އޮެއްވާ އެމްޑީޕީ ސަރުކާރު އައިސް އެރަށްތައް ހިއްކުމުގެ މަސައްކަތް ބާރަށް ގޮސް ނިންމައިލިކަމަށް ރައީސް ނަޝީދު ވިދާޅުވިއެވެ. މިފަހަރުގެ އަމާޒަކީ އެފަދަ ބޮޑު މަސައްކަތެއް މާލޭ ސަރަހައްދުގައި ހިންގުންކަމުގައި އެމަނިކުފާނު ވިދާޅުވިއެވެ. މިކަންތައް ދެކޮޅު ޖެއްސުމަށް ބޭނުންވަނީ ވިޔަފާރި ކުރިއެރުވުންކަމަށާއި މިގޮތުން ފަތުރުވެރިކަމަކީ ކުރިއެރުވޭނެ އެންމެ ބޮޑު ވިޔަފާރިކަމަށް ރައީސް ނަޝީދު ވިދާޅުވިއެވެ.\nގެސްޓް ހައުސްގެ ވިޔަފާރިއަކީ ރަނގަޅަށް ހިންގެން އޮތް ވިޔަފާރިއެއްކަން ފާހަގަކުރައްވަމުން ރައީސް ނަޝީދު ވިދާޅުވީ މާލެ ކައިރި ރަށްރަށަށް މިވިޔަފާރި ފުޅާވުމުން ހުޅުލޭ އެއަރޕޯރޓަށް އަންނަނީ އެއްމިލިއަން ޓުއަރިސްޓުން ނޫންކަމުގައެވެ. އެމްޑީޕީއިން އެއަރޕޯރޓް ތަރައްޤީކުރަން ބޭނުންވީ ފަސްމިލިއަން ޓުއަރިސްޓުންނަށް ޚިދުމަތް ދެވޭ ފެންވަރަށްކަމަށާއި އެއަދަދަށް މާލޭ ސަރަހައްދުގައި އެނދު ބިނާކުރަންޖެހޭކަމަށް އެމަނިކުފާނު ވިދާޅުވިއެވެ.\nއެމްޑީޕީގެ 137 ޕްރޮގްރާމް ހިންގީމާ ވިޔަފާރިތައް ފަހިވެގެން ދާނެކަމަށާއި އޭރަށް ބޯހިޔާވަހިކަމާއި ވަޒީފާގެ ފުރުސަތު ލިބޭނެކަމަށް ރައީސް ނަޝީދު ވިދާޅުވިއެވެ. ހުޅުމާލެ ހިއްކުމަށް ވަރަށް ގިނަ ފައިސާ އާއި ދުވަސް ނެގިކަން ފާހަގަކުރައްވާ ރައީސް ނަޝީދު ވިދާޅުވީ ހުޅުމާލެ އާއި އެއްވަރުގެ ބިން އެމްޑީޕީގެ ސަރުކާރުން ހިންގީ ދެހަފްތާގެ ތެރޭގައިކަމަށެވެ. އަދި ހުޅުމާލޭގައި އެމްޑީޕީއިން ވެރިކަމާއި ހަވާލުވިއިރު ހުރީ 226 ފްލެޓްކަމަށާއި، މިއަދު 2400 ފްލެޓް ހުޅުމާލޭގައި ބިނާކޮށް ހުރީ މީހުން ވަންނަން ތައްޔާރަށްކަމަށް ރައީސް ނަޝީދު ވިދާޅުވިއެވެ.\nމިފަދަ ތަރައްޤީ ގެނެވުނީ ޓެކްސްގެ ނިޒާމަކުންކަމަށާއި އެޓެކްސްގެ ނިޒާމު ލިބުނީ ޑިމޮކްރެސީގެ ސަބަބުންކަމަށް ރައީސް ނަޝީދު ވިދާޅުވިއެވެ. އެމްޑީޕީއިން ސަރުކާރާއި ހަވާލުވިއިރު ޓެކްސް ނެގުމަށް ދިރާސާކުރާތާ 20 އަހަރު ވެފައިވާކަމަށާއި އެކަން ނުވެފައި އޮތީ ވިޔަފާރިވެރިން ނުރުހޭތީކަމުގައި ރައީސް ނަޝީދު ވިދާޅުވިއެވެ.


Meedhoo futsal dhanduge massaka koh dheyne faraathe hodhanee - AO News\nއައްޑޫ ސިޓީ މީދޫ އަވަށު ފުޓްސަލްދަނޑެއް ޤާއިމްކުރުމުގެ މަސައްކަތްކޮށްދޭނެ ފަރާތެއް ހޯދުމަށް އައްޑޫ ސިޓީ ކައުންސިލުން އިއުލާންކޮށްފިއެވެ.\nމިއަދު ސިޓީ ކައުންސިލުން ކުރި އިއުލާނުގައިވަނީ ދިވެހިރާއްޖޭގައި މިބާވަތުގެ ވިޔާފާރިކުރުމަށް ރެޖިސްޓްރީ ކުރެވިފައިވާ ހުރިހާ ފަރާތްތަކަށް މި ފުރުސަތު ހުޅުވާލާކަމަށެވެ. މި ގޮތުން ބީލަމާއި ގުޅިގެން މައުލޫމާތެއް ސާފުކުރަން ބޭނުންވާ ފަރާތްތަކުން 2021 ސެޕްޓެމްބަރު 01 ވާ ބުދަ ދުވަހުން ފެށިގެން 2021 ސެޕްޓެމްބަރު 08 ވާ ބުދަ ދުވަހުގެ 12:00 އާއި ދެމެދު މެއިލްކޮށްދިނުމަށް އެދޭކަމަށެވެ. އަދި މި މެއިލްއަށް ފޮނުވޭ ސުވާލުތަކުގެ ޖަވާބު 2021 ސެޕްޓެމްބަރު 09 ވާ ބުރާސްފަތި ދުވަހުގެ 14:00 ގެ ކުރިން، ބިޑް ގަންނަ ހުރިހާ ފަރާތްތަކުގެ މެއިލްއިން ފޮނުވޭނެކަމަށް މި އިއުލާނުގައިވަނީ ބުނެފައެވެ.\nމިމަސައްކަތުގެ ބިޑް ސެކިއުރީޓީގެ ގޮތުގައި 1400.00ރ ( އެއްހާސް ހަތަރުސަތޭކަ ރުފިޔާ ) ހުށަހަޅަން ޖެހޭ އިރު ބީލަމުގައި ބައިވެރިވުމަށް -/300 ( ތިންސަތޭކަ ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަންޖެހެއެވެ.\nއިތުރަށް ކައުންސިލްގެ އިއުލާނުގައި ވަނީ މި މަސައްކަތާއި ގުޅޭ ބިޑް ޑޮކިއުމަންޓް 2021 ސެޕްޓެމްބަރު 01 ވާ ބުދަ ދުވަހުން ފެށިގެން 2021 ސެޕްޓެމްބަރު 07 ވާ އަންގާރަ ދުވަހާއި ހަމަޔަށް އެއިދާރާއިން ގަންނަން ލިބެނޭކަމަށެވެ. މި މަސައްކަތާއި ގުޅޭގޮތުން ބާއްވާ މައުލޫމާތު ސެޝަން އޮންނާނީ 2021 ސެޕްޓެމްބަރު 09 ވާ ބުރާސްފަތި ދުވަހުގެ 11:00 ގައި ކައުންސިލް އިދާރާގެ ކޮންފަރެންސް ރޫމްގައެވެ.\nފައިސާ ޖަމާކުރިކަމުގެ ސްލިޕް މެއިލްކުރުން [email protected]\nއައްޑޫ ސިޓީ ކައުންސިލްފުޓްސަލް ދަނޑު


Aasandhai ge beyruge bas faruvaa record ituru vumeh!\nއާސަންދައިން ބޭރުގައި ބޭސް ފަރުވާއަށް ކުރި ހޭދަ ރެކޯޑް އިތުރުވުމެއް!\nގައުމީ ސިއްހީ ފަރުވާގެ ނިޒާމުން އާސަންދަ ސްކީމުން، މިދިޔަ އަހަރުގެ ތިން ވަނަ ކުއާޓަރުގައި ރާއްޖޭން ބޭރުގައި ބޭސް ފަރުވާ ކުރި ހޭދަ 200 ޕަސެންޓަށްވުރެ މަތިވެއްޖެ އެވެ.\nޕްރައިވެޓައިޒޭޝަން ބޯޑުން ނެރެފައިވާ އާސަންދަ ކުންފުނީގެ މާލީ ހިސާބުތަކުގައިވާ ގޮތުން ބޭސް ފަރުވާގެ ސްކީމުން މިދިޔަ އަހަރުގެ ތިން ވަނަ ކުއާޓަރުގައި ބޭސް ފަރުވާ ކުރުމަށް 288 މިލިއަން ރުފިޔާ ހޭދަކޮށްފައިވެ އެވެ. މި އަދަދަކީ ދެވަނަ ކުއާޓަރުގައި މި ސްކީމުން ހޭދަ ކުރި 62 މިލިއަން ރުފިޔާއާ އަޅާ ބަލާއިރު 365 ޕަސެންޓުގެ އިތުރު ވުމެކެވެ.\nމި މުއްދަތުގައި ރާއްޖޭން ބޭރުން ބޭސް ފަރުވާކުރި މީހުންނަށް 76 މިލިއަން ރުފިޔާ ހޭދަކޮށްފައިވެ އެވެ. މިއީ ދެވަނަ ކުއާޓަރުގައި ހޭދަކުރި 21 މިލިއަން ރުފިޔާއާ އަޅާބަލާއިރު 249 ޕަސެންޓް އިތުރު އަދަދެކެވެ.\nގައުމީ ބޭސް ފަރުވާގެ ނިޒާމުން މި މުއްދަތުގައި ވައިގެ މަގުން ބަލި މީހުން އުފުލި އަދަދު ވެސް ވަނީ އިތުރުވެފަ އެވެ. ތިން ވަނަ ކުއާޓަރުގައި ވައިގެ މަގުން ބަލި މީހުން އުފުލަން 15 މިލިއަން ރުފިޔާ ހޭދަކޮށްފައިވެ އެވެ. މިއީ މިދިޔަ ދެވަނަ ކުއާޓަރުގައި ބަލި މީހުން އުފުލަން ހޭދަކުރި 13 މިލިއަން ރުފިޔާއާ އަޅާ ބަލާއިރު 17 ޕަސެންޓް އިތުރު އަދަދެކެވެ. އަދި ކަނޑުގެ މަގުން ސީއެމްބިއުލާންސުގައި ބަލި މީހުން އުފުލަން މި މުއްދަތުގައި 5.3 މިލިއަން ރުފިޔާ ހޭދަކޮށްފައިވެ އެވެ. މި އަދަދަކީ ދެވަނަ ކުއާޓަރުގައި ހޭދަކޮށްފައިވާ 850,464ރ. އާ އަޅާ ބަލާއިރު 526 ޕަސެންޓު އިތުރު ވުމެކެވެ.\nއާސަންދައިގެ ހޭދަ ކުރުކޮށް\nޖުމްލަ ހޭދަ 288 މިލިއަން ރުފިޔާ (365 ޕަސެންޓް އިތުރު)\nބޭރުގައި ބޭސް ފަރުވާ އަށް ކުރި ހޭދަ 76 މިލިއަން ރުފިޔާ (249 ޕަސެންޓް އިތުރު)\nވައިގެ މަގުން ބަލި މީހުން އުފުލަން ކުރި ހޭދަ 15 މިލިއަން ރުފިޔާ (17 ޕަސެންޓް އިތުރު)\nކަނޑު މަގުން ބަލި މީހުން އުފުލަން ކުރި ހޭދަ 5.3 މިލިއަން ރުފިޔާ (526 ޕަސެންޓް އިތުރު)\nއެހެނިހެން ހޭދަ 169 މިލިއަން ރުފިޔާ (825 ޕަސެންޓް އިތުރުވުމެއް)\nއާސަންދަ ސްކީމުން އެހެނިހެން ގޮތް ގޮތުން ބޭސް ފަރުވާއަށް ކުރި ހޭދަވެސް ވަނީ ބޮޑުތަން އިތުރު ވެފަ އެވެ. ތިން ވަނަ ކުއާޓަރުގައި އެހެނިހެން ގޮތް ގޮތުން ކުރި ހޭދަ 169 މިލިއަން ރުފިޔާ އަށް އަރާއިރު މި އަދަދަކީ ދެވަނަ ކުއާޓަރުގައި ބޭސް ފަރުވާ އަށް ހޭދަ ކޮށްފައިވާ 18 މިލިއަން ރުފިޔާއާ ހޭދައާ އަޅާ 825 ޕަސެންޓުގެ އިތުރުވުމެކެވެ.\nއާސަންދައަށް މިދިޔަ އަހަރު އެއް ބިލިއަން ރުފިޔާގެ ބަޖެޓެއް ކަނޑައެޅި އެވެ. ނަމަވެސް އަހަރު ނިމުނުއިރު ބަޖެޓު ވަނީ ހުސްވެފަ އެވެ.


ވަންހަނާ (19) – Esfiya\n“ކޮން އެ އަންހެން ކުއްޖާއެއްތަ؟ އޭނައަށް ކިޔަނީ ރިއުމާން!” އައްޔާދް ވެސް ހަރުކަށި ކަމާއި އެކު ވާހަކަދެއްކި އިރު އޭނާ އަޑު މަޑު ކުރެވޭތޯ ބެލިއެވެ. އެގޮތަށް އެއްވެސް ސަބަބަކާއި ނުލައި ކުރިން ވެސް ދަންނަ ކުއްޖެއް ދެކެ ބައްޕަ އެހައި ނަފްރަތު ކުރަންވީ ކީއްވެ ކަމެއް އޭނާއަކަށް ހަމަ ނުވިސްނުނެވެ.\n“އަހަންނަށް ހެވޭ އޭނައަށް ކޮންމެ ނަމެއް ކިޔަސް! މީގެފަހުން އޭނައާއި އެއްވެސް ގުޅުމެއް ބާއްވައިގެން ނުވާނެ! އަޑު އިވިއްޖެ!!” އާޒިމް ރުޅި އައިސް ރަތްވެފައި ހުރެ ހަޅޭލަވައި ގެންއިރު އެ ލޮލުން ފާޅުވަނީ އިންތިހާއަށް ނަފްރަތެވެ. އައްޔާދް އެއްޗެކޭ ނުބުނެ ހިމޭނުން ހުރިއިރު އޭނާއަށް އަދި ދުވަހަކު ވެސް އާޒިމްގެ މިސަފައެއް ފެނިފައެއް ނުވެއެވެ.\n“އެކީއްވެތަ ބައްޕާ؟ ސަބަބެއް އޮންނާނެ ދޯ.” އައްޔާދް ބޭނުންވީ އަޒީމް އެކުރާ ނަފްރަތުގެ ހަޤީޤަތް ދެނެގަންނާށެވެ. “އެއީ އައްޔާދް ތިހީކުރާ ކަހަލަ ކުއްޖެއް ނޫނޭ.. މިހާރު މާ ރަނގަޅު ވެގެން އުޅުނަކަސް.. ޗީ. އަހަރެން ލަދުވެސް ގަނޭ.” އާޒިމް މޫނު ކުނިކޮށްލަމުން މިހެން ބުނެފައި ގޮސް ބެލްކަނި ދޮރު ކައިރީގައި މަޑުކޮށްލިއެވެ. އޭރު އައްޔާދް ހުރީ އާޒިމްގެ ބަސްތަކުން ހައިރާންވެފައެވެ. އާޒިމް އެގޮތަށް އެ ވާހަކަދައްކަނީ ރިއުމާން ކޮންކަމެއް ކޮށްގެންބާއޭ އޭނާ ހިތަށް އެރިއެވެ.\n“ތިކިޔާ އެއްޗެއް ނުވިސްނުން.. އޭނަ ކޮންކަމެއް ކޮށްގެން ތިކަހަލަ ގޮތަކަށް ތިވާހަކަ ދައްކަނީ؟” އައްޔާދްގެ ސުވާލަށް އެއްވެސް ޖަވާބެއް ނުލިބުމުން އޭނާ އައިސް އާޒިމް ކައިރީގައި މަޑުކޮށްލަމުން ދެވަނަ ފަހަރަށް ސުވާލު ތަކުރާރު ކޮށްލިއެވެ. މިހާރު އާޒިމްގެ ރުޅި ފިނިވެފައި ވީ ނަމަވެސް އެމޫނުމަތިން ނަފްރަތު ފާޅުވަމުން ދިޔައެވެ. “ނޭނގެ..” އާޒިމް އެވާހަކަ ނުދައްކާން އެތަނުން ދާން ހިނގައިގަތުމުން އައްޔާދް އޭނައަށް ހުރަސް އެޅިއެވެ.\n“އެކީއްވެހޭ ބައްޕާ؟” ހިތްހަމަނުޖެހިފައި ހުރެ އައްޔާދް މިހެން ބުނުމުން އާޒިމް އޭނާއަށް ނަޒަރު ހުއްޓާލިއެވެ. “އަހަރެން ނުޖެހޭ ކުރާހާ ސުވާލަކަށް ޖަވާބު ދޭކަށް.. އަހަރެން މީ ބައްޕައަކީ. އެހެންވީމަ އައްޔާދަށް އަހަންނާ ސުވާލުކުރުމުގެ ހައްޤެއް ނޯންނާނެ.. އެންމެ ފަހު ފަހަރަށް މިބުނަނީ އެ އަންހެން ކުއްޖައާއި އެއްވެސް ގުޅުމެއް ބާއްވާގެން ނުވާނެ! އެހެންނޫނީ އަހަރެންގެ ނުލަފާކަން ދެން ފެންނާނީ!” އާޒިމް ޝަހާދަތް އިނގިލި ދިއްކޮށްލަމުން އައްޔާދަށް އިންޒާރެއް ދިނެވެ. “ބައްޕާ..” އައްޔާދް ތަންކޮޅެއް ބާރެއް މިހެން ބުނުމާއި އެކު ގޭގެ ދޮރު ހުޅުވާލުމަށްފަހު މާރިއާ އާއި ނަދާ އެތެރެއަށް ވަނެވެ.\n“ކިހިނެތްވެފައި ތި ތިބީ؟” ގޭތެރޭގައި ދެބަފައިން އެކަކު އަނެކަކަށް ލޯއަޅައިގެން ތިބި މަންޒަރު ފެނިފައި މާރިއާ އަހާލިއެވެ. “އައްޔާދް.. ދަރިފުޅާ.” މާރިއާ އައިސް އޭނާ ކޮނޑުގައި އަތް ލުމުން އައްޔާދް އިތުރު އެއްޗެކޭ ނުބުނެ އޭނާގެ ކޮޓަރިއަށް ވަދެ ތަޅުލި އަޑު އިވިގެން ދިޔައެވެ. އޭރު މާރިއާ ކައިރީގައި ހުރި އާޒިމަށް އެއްބުމަ އަރުވާލަމުން ވީ ކިހިނެއްހޭ އަހާލިއެވެ. “އޮފީސްކަމަކާއި ހިތްހަމަނުޖެހިގެން.. ދޭބަލަ ސައިތައްޓެއް ހަދާލަން.” އާޒިމް ވާހަކަ އޮޅުވާލުމަށްފަހު ގޮސް ކޮޓަރިއަށް ވަނެވެ.\nކޮޓަރިއަށް ވައިން އައްޔާދް އޭނާ ލައިގެން ހުރި ޔުނީފޯމްގެ ބެގީ ނައްޓާލާ ގޮށްތައް ނައްޓަމުން އެނދުގެ މަގަތުގައި އިށީނދެލިއެވެ. އޭނާގެ ޚިޔާލުގައި އެނބުރެމުން ދިޔައީ އާޒިމްގެ ބަސްތަކެވެ. އާޒިމް އެވާހަކައެއް ދައްކަން ލަދުގަންނަންވީ ކޮން ސަބަބަކާއި ހުރެކަމެއް އޭނާއަކަށް ނުވިސްނުނެވެ. އަނެއްކާ މިހާރު ޒުބޭރުއާއި ވެސް ކުރިން އޮތް ގުޅުން ނޯންނައިރު އީދަށް ދިޔަފަހުން އެއްފަހަރު ވެސް އެމީހުންގެ ވާހަކަ ދައްކާ ނުލައެވެ.\nބޯ ހާސްވެފައި އިނދެ އޭނާ ފަހަތަށް ވެއްޓި ގަންނަމުން އެއްތުން ނިއްކުރީގައި އަތް ހާކާލިއެވެ. ޖަހާފައި ހުރި ފަންކާއިން ވެފައި ހުރި ހޫނަށް ލުއިކަމެއް ލިބުނު ނަމަވެސް ސިކުނޑީގައި އުފެދުފައިވީ އާތްވަށް ލުއިކަމެއް ނުލިބުނެވެ. ރިއުމާން ކަމެއް ސިއްރު ކުރަނީބާއޭ އޭނާ ހިތަށް އެރިއެވެ. އެންމެ ފުރަތަމަ ޖަނާނީގެ މަރުގެ މައްސަލައިގައި ރިއުމާން ހޯދި އިރު އޭނާ ފާއިތުވެ ދިޔަ އަހަރަ ތަކުގައި ކޮށްފައި ހުރި ކަންތައް ހޯދާ ބެލިއެވެ. މަސްތުވާ ތަކެތީގެ އެއްވެސް މައްސަލައެއް ނުވާއިރު ފުލުހުންގެ ބެލުމުގެ ދަށަށް ގެނެވިފައެއް ވެސް ނުވެއެވެ. އޯ ލެވެލް ނިންމުމަށްފަހު މާލެއައިސް ވިޔަފާރި ކުންފުންޏެއްގައި މަސައްކަތް ކުރުމަށްފަހު ދެއަހަރު ފަހުން ނޫސްވެރިކަމުގެ ދާއިރާއަށް ނިކުތީއެވެ. އެހެންކަމުން އާޒިމް އޭނާއާއި ދޭތެރޭ އެކަހަލަ ގޮތަކަށް ދެކެންވީ ސަބަބެއް އައްޔާދަށް ނުވިސްނުނެވެ.\n“ހި ލައިކްސް މީ..” ރިއުމާންގެ ކަންފަތް ދޮށުގައި ލައިބާ ސިއްރު ސިއްރުން ބުނެލިއެވެ. އޭރު އެ ބޮޑު މޭޒު ކައިރީގައި ވަށައިގެން އެތައް މުވައްޒަފުންނެއް ތިބިއިރު އެމީހުން ތިބީ ބައްދަވުން ފެށުމުގެ އިންތިޒާރުގައެވެ. “ސީރިއަސްކޮން؟ ކޮބާ ޓްރައި ކުރީމައެއްނުން އިނގުނީ..” ރިއުމާން ހިނިތުންވެލަމުން ބުނެލިއެވެ.\n“އޭނަ ބުނީ ވަރަށް އަވަހަށް އެކުއްޖާ ކައިރި ބުނާނަމޯ.. ދެން ވަރަށް ނޭނގޭ ކަމަށް ހަދާފައި އަހަރެން ވެސް ބުނެފިން އަވަހަށް ބުނާށޭ.” ލައިބާ ވާހަކަދެއްކި އިރު އޭނާ އުފާވެފައި ހުރި ވަރު ހާމަވެއެވެ. އެވަގުތު އެތަނަށް ވަދެގެންއައި ވެބްސައިޓްގެ އިސްވެރިޔާ ފެނި އެންމެން ކޮޅަށް ތެދުވިއެވެ.\nއެންމެން އިށީނދެ ހަމަޖެހިލުމުން ލައިބާ އޭނާގެ ގޮނޑިން ތެދުވެ ކުރިމަތީގައި ހުރި ސްކްރީން ކައިރީގައި މަޑުކޮށްލިއެވެ. “އައްސަލާމް އަލައިކުމް.. މި ބައްދަލުވުމަކީ އަޅުގަނޑުމެން މި ކުންފުނީގެ މާކެޓިން މުޅިން ތަފާތު އާ ގޮތަކަށް ބަދަލު ކޮށްލުމަށް ކުރި މަސައްކަތް ތަޢާރަފް ކުރުމަށް ބޭއްވޭ ބައްދަލުވުމެއް.. ވޭތުވެދިޔަ ދެމަސް ދުވަހު ކުރި މަސައްކަތުން ތައްޔާރުވެ ކުރެވުނު މި ވެބްސައިޓްގެ އާފެށުން ތިބޭފުޅުންނާއި ހިއްސާކޮށްލާނަން..” ލައިބާ މިހެން ބުނެފައި އައިސް ގޮނޑީގައި އިށީނދެލުމުން އެބޮޑު ސްކްރީން ހުޅުވިގެން ދިޔައެވެ.\nވެބްސައިޓްގެ އާ ފަރުމާ ކުރުމާއި ރިއުމާންގެ ކުރު އިންޓަވިއު ތަކަކަށްފަހު މުޅިން އާ ލޯގޯ އެއްވެސް ތަޢާރަފް ކުރެވިގެން ދިޔައެވެ. ސްކްރީން ނިމުމުން އެންމެން އަތްތިލަ ބަޑި ޖަހާލުމުން ލައިބާ ހިނިތުންވެލިއެވެ.\n“ވަރަށް ފުރިހަމަ މަސައްކަތެއް މިއީ.. ލައިބާ ވަރަށް ބޮޑަށް ޝުކުރިއްޔާ މިހާ ތަފާތު މާކެޓިން ކޮންސެޕްޓްއެއް ތައްޔާރު ކޮށްދިނީތީ.. އަދި ހާއްސަކޮން ރިއުމާންއަށް ބުނެލަން އޮތީ ތިކަހަލަ ނޫސްވެރިއެއް މި ވެބްސައިޓް މަސައްކަތް ކުރުމަކީ އަޅުގަނޑުމެނަށް ލިބޭ ފަޚުރެކޭ.” ވެބްސައިޓްގެ އިސްވެރިޔާ ވާހަކަދެއްކުމުން ރިއުމާން ޝުކުރު އަދާކުރިއެވެ.\nބައްދަލުވުން ނިމިގެން ދިޔައީ ވެބްސައިޓް ތަޢާރަފް ކުރުމަށް ބޮޑު ޚަފްލާއެއް ބޭއްވުމަށް ހަމަޖެހިގެންނެވެ. އޭރު ރިއުމާން ހުރީ މިކަމުގައި ބައިވެރި ވުމަށް އެއްބަސް ވެވުނީތީ ހިތްހަމަޖެހިފައެވެ.\n“ތެންކިޔު.. އަސްލު ރިއުމާން ނޫނެކޭ ބުނިނަމަ މިކަން މިހާ ފުރިހަމައެއް ނުވާނެ.. އެންޑް އައި މޭޑް އަ ނިއު ފްރެންޑް..” ލައިބާ މިހެން ބުނުމުން ރިއުމާން ހިނިތުންވެލާފައި އޭނާ ގައިގައި ކުޑަކޮން ބައްދާލިއެވެ. “އިން ރިޓާން.. ލައިބާ ޖެހޭނެ ބޯއިފްރެންޑް ދައްކާލަން..” ރިއުމާން ޖެއްސުމަށް ބުނެލިއެވެ. “އަދި ނުވެޔޭ ބޯއިފްރެންޑަކަށް.. ހެހެހެ. އެކަމު އަދި ދިމާ ވާންވާނެ އިނގޭ..” ލައިބާ ހެމުން މިހެން ބުނެފައި އިތުރު މުވައްޒަފުންނާއި އެކު އެހެން ދިމާއަކަށް ދިޔައެވެ.\nރިއުމާން އޮފީސްތެރެއިން ނިކުމެ ނޫކުލައިގެ އުޑަށް ނަޒަރު ހުއްޓާލަމުން ހަށިފުރައި ނޭވާއެއްލިއެވެ. މިއަދަކީ ހާއްސަ ދުވަހެކެވެ. އައްޔާދްއާއި އެކީ ބޭރަށް ގޮސްލަން ރޭގައި އެދިފައި އޮތުމުން ހެނދުނު ހޭލިންސުރެ ހުންނަނީ ހިތް އަވަސްވެފައެވެ. އޭނާ އާދިލް ކައިރީގައި އެވާހަކަ ބުނަން އުޅެފައި ވެސް ނުކެރުނީ އަދި އައްޔާދްގެ ހިތުގައިވާ އެއްޗެއް އޭނާއަށް ޔަޤީން ނުވާތީއެވެ. ރިއުމާން މިރެއަށް ރީތިވެލަން ބޭނުންވިއެވެ. މިގޮތަށް ފިރިހެންކުއްޖާކާއި އެކު ބޭރަށް ދާ މިއީ ފުރަތަމަ ފަހަރު ކަމުން އޭނާ ތައްޔާރުވެލައި ހިތް އެދުނެވެ. ނަދާ ކައިރީގައި ބުނެގެން ދެމީހުން އެކީގައި ވިޔަފާރި ކޮށްލަން ދާން އެދުމުން ނަދާ ވަގުތުން އެއްބަސް ވިއެވެ. މަގުމަތިން ދިޔަ ކާރަކަށް އަތްނަގައި ރިއުމާން އެއަށް އެރުމަށްފަހު މިސްރާބުޖެހީ ގެއަށް ގޮސް ނަދާއާއި އެކީ ނިކުތުމަށްށެވެ.\nއޮއްސެމުން ދިޔަ އިރުގެ ރަންދޯދިތައް މޫނަށް އެޅިފައި ވީއިރު ސައިކަލުގައި އިން އައްޔާދްގެ ޚިޔާލުތައް ވަނީ ފުނިޖެހިފައެވެ. އެއްވެސް މިސްރާބެއްނެތި މާލޭގެ މަގުތަކުން ދުއްވަމުން ދިޔައިރު މިރޭ ރިއުމާންއާއި އެކީ ދިއުމަށް ހަމަޖެހިފައި އޮތް ނަމަވެސް އެހިތް ނުތަނަވަސް ވިއެވެ. އިއްޔެގެ ހަމަނުޖެހުމަށްފަހު އަދި އާޒިމްއާއި ދިމައެއް ނުވެއެވެ. ހެނދުނު ޑިއުޓީއަށް ނިކުއިން އިރު އާޒިމް މާ އަވަހަށް އޮފީހަށް ދިޔުމުން ދިމައެއް ނުވިއެވެ. މެންދުރު އެހެންނޫނީ ގެއަށް ކާން އަންނައިރު މިއަދު އެނައީ އައްޔާދްއާއި ދިމާވެދާނެތީކަން އޭނާއަށް ހަމަ ރަނގަޅަށް އިނގެއެވެ.\nފުލުސް އޮފިސަރަކަށް ވެހުރެ ކަމެއް ސާފުނުވަންޏާ އޭނާއަށް ނިކަން އުނދަގޫވެއެވެ. އެއީ ޠަބީޢަތުގައި ހަރުލާފައި ހުންނަކަމެއް ކަމުން އާޒިމް އެފޮރުވާ ކަމެއް އޭނާ ކޮނެގެން ނަމަވެސް ހޯދާނެއެވެ. މި ޚިޔާލުތަކުގައި އިނދެ ދުއްވަމުން ދިޔައިރު އިރުއޮއްސި އަނދިރިކަން ވެރިވެގެން ދިޔައިރު ވެސް އައްޔާދްއަކަށް ނޭނގުނެވެ. ކުއްލިއަކަށް ޖީބުގައި އޮތް ފޯނު ރިންގުވާން ފެށުމުން ސައިކަލު އެއްކައިރިއަށް މަޑުކޮށްލައި ހުޅުވާލިއިރު ގުޅަނީ މާރިއާއެވެ. “ހަލޯ.. ކީކޭ މަންމާ؟ އާނ މި ދަނީ.” މާރިއާ ގެއަށް އައުމަށް އެދުމުން އޭނާ ސައިކަލުގެ މިސްރާބު ގެއާއިވީ ދިމާއަށް އަނބުރާލިއެވެ.\n“ދަރިފުޅާ އާދެބަލަ މި އޭސީ ބަލާލަދޭން.. ހަމަ އެއްގޮތަކަށް ރަނގަޅެއް ނުވި..” ކޮޓަރީގައި ހުރި މާރިއާ ގޭތެރެއަށް ވައިން އައްޔާދް ފެނި ގޮވާލިއެވެ. ކޮޓަރިއާއި ދިމާއަށް ވަންނަން އައި އައްޔާދް ދެކޮޅު ބަލާލީ އާޒިމް ފެނޭތޯއެވެ. “ބައްޕަ ނުދުރުވޭތަ އަދިވެސް؟” އެތެރެއަށް ވަދެ އައްޔާދް އަހާލިއެވެ.\n“އާނ.. މިއަދު އޮފީހުގައި މާ ބުރަކޮން އުޅޭ ދުވަހެއް. އެކަމު ނަދާ ވެސް ދެންމެ އައިސްފައި އެދިޔައީ. ދެން ތިވާހަކައެއް ނޫނޭ.. މިހިރަ އޭސީއަށް ވެފައި ހުރި ގޮތެއް ބަލައިލަބަ..” އޭސީ ރިމޯޓު ދެމުން މާރިއާ ބުނެލިއެވެ. ދެތިންފަހަރަކު އެއަށް ފިއްތުމަށްފަހު އޭސީގެ އެއްފަރާތުން ފިނި ނުވާތީ މާރިއާ ކައިރީގައި ގޮނޑިއެއް ގެނައުމަށް ބުނެލިއެވެ.\nއައްޔާދް ލައިގެން ހުރި ޓީޝާޓުގެ އަތްކުރު އޮޅާލުމަށްފަހު މާރިއާ ގެނައި ގޮނޑިއަށް އަރައި އޭސީގެ މަތިފަޅި ނައްޓާލުމަށްފަހު އޭގެ އެތެރެ ބަލާލިއެވެ. އިރުކޮޅެއްފަހުން އައްޔާދް ބުނެގެން މާރިއާ ގޮސް އެއްޗެހި ރޫޅުމަށް ބޭނުންކުރާ ސާމާނު ހިފައިގެން އައެވެ. “ދީބަ ސްކްރޫ ޑްރައިވާ. މަންމާ.. ވާހަކައެއް އަހާލަންތަ؟” އެހެން ހުރެފައި އައްޔާދަށް ޚިޔާލެއްއައެވެ. ބައްޕަ ފަރާތުން ނޭނގުނިއްޔާ ފަހަރެއްގައި ވެގެން އުޅޭގޮތް މަންމަ ފަރާތުން އިނގިދާނެއޭ އޭނާ ހިތަށް އެރިއެވެ.\n“ހޫމް..” ކައިރީގައި ހުރި މާރިއާ ފޮށި ތެރެއިން ސްކްރޫ ޑްރައިވާ ނަގައި އައްޔާދަށް ދިއްކޮށްލަމުން ބުނެލިއެވެ. “މަންމަ ހަނދާން ވޭތަ އެއްފަހަރު އީދަށް ޒުބޭރުބެ ރަށަށް ދިޔަ ހަނދާން. ރިއުމާންމެން ކައިރިއަށް..” އައްޔާދް މަސައްކަތް ކުރަމުން އަހާލިއެވެ. “އާނ.. ވަރަށް މަޖާ ފަހަރެއް އެއީ.” ހިނިތުން ވެލަމުން މާރިއާ ބުނެލިއެވެ.\n“ހިނގާ ދޯ މިފަހަރު ގޮސްލަން…” އައްޔާދް އޭނާގެ މަންމައަށް އެއްކަޅިން ބަލައިލަމުން އަހާލިއެވެ. އެވަގުތު މާރިއާގެ މޫނުމަތިން ހިނިތުންވުން ފިލައިގެން ދިޔައެވެ. “މަންމައަށް ހިއެއްނުވޭ ދެވޭނެ ހެންނެއް..” މާރިއާ މިހެން ބުނުމުން އައްޔާދް އެވާހަކަ އިތުރަށް އޮޅުން ފިލުވަން ބޭނުންވިއެވެ. “އެކީއްވެ؟ ބައްޕަގެ ރައްޓެއްސެއް ނޫންތަ އެއީ؟” އައްޔާދްގެ ސުވާލުން މާރިއާ ހިމޭން ވިއެވެ. “އާނ.. ކުރިން ދޯ އެއީ. ފަހުން ފަހުން އައިސް ބައްޕަ ޒުބޭރުއާއި ވާހަކައެއް ނުދައްކާ ކަންނޭގެ.” މާރިއާ މިހެން ބުނުމުން އައްޔާދް އޭނާ އޮޅުން ފިލުވަން ބޭނުންވާ ވާހަކައާއި ދިމާއަށް މިސްރާބުޖެހިއެވެ. “އެކީއްވެ؟ ނުލާހިކު ގާތްކޮންނުން އޭރު އުޅުނީ. ރިއުމާންމެން ވެސް ކިހާ ރަނގަޅު.” އައްޔާދްގެ ސުވާލުން މާރިއާ ގޮސް އެނދުގައި އިށީނދެލިއެވެ. އޭރު އައްޔާދް އޭނާގެ މަސައްކަތް ކުރަމުން ދިޔައިރު މާރިއަށް އޭނާގެ ސަމާލުކަން ހުއްޓިފައިވިއެވެ.\n“އަސްލު މަންމައަކަށް ވެސް ނޭނގެ ވީގޮތެއް.. އެފަހަރު އީދަށް ގޮސްފައި އައިންސުރެ އެވާހަކައެއް ނުދައްކާ. އޭޣގެ ފަހުން ވެސް އަހާލަން ރިއުމާންގެ ވާހަކަ.. އެކުއްޖާ ރަށުން ކިޔަވާ ނިމުނީމަ މިކޮޅަށް ފޮނުވާފައި މިގޭގެ ބަހައްޓަ ދޭން ވާނެއޭ ވެސް ޒުބޭރު ބުނެފައި އޮތީ. މަންމައަށް ވަރަށް ކަމުދިޔަ ކުއްޖެއް އެއީ.. އެވާހަކަ އެހީމަ ވެސް ބުނި އެކަމެއް ނުވާނެޔޯ. ޒުބޭރުއާއި ވާހަކަ ނުދައްކާހެން މިހާރު ހީވަނީ..” ޚިޔާލަށް ގެއްލިފައި އިނދެ މާރިއާ ބުނެލިއެވެ.\n“ކީއްވެ ކުއްލިއަކަށް ތިހާ ބޮޑު ބަދަލެއް އައީ.. މައްސަލައެއް ޖެހުނީތަ؟” އައްޔާދް ޝައުޤުވެރިވެފައި ހުރެ އަހާލިއެވެ. “ނޭނގެ.. ހަމަ ބައްޕައަށް ވީގޮތެއް އިނގޭނީ ވެސް. ދެން ދަރިފުޅު ކީއްކުރަން ކުއްލިއަކަށް އެވާހަކަ ތި އެހީކީ؟” މާރިއާ އިންތަނުން ތެދުވަމުން އަހާލިއެވެ. “ކަމެއްނުވޭ.. ހަމަ ހިތަށް އެރީ. ކޮބާ ރިމޯޓު.. އޭސީ ޖައްސާލަބަ މިހާރު..” އައްޔާދް ގޮނޑިން ފައިބަމުން ބުނެލިއެވެ. މިކަން އާޒިމްގެ ފަރާތުން ނޫނީ ނޭނގޭނެތި އައްޔާދް އިތުރު ގޮތެއް ވިސްނަން މަޖުބޫރު ވިއެވެ. މިރޭ ރިއުމާންއާއި ބައްދަލު ކުރުމުގެ ކުރިން އާޒިމްގެ ފަރާތުން އެފޮރުވާ ކަމެއް އޭނާ ދެނެގަންނާނެއެވެ.\nއެނދުމަތީގައި ދެތިން ހެދުން އޮތް އިރު ރިއުމާން އެއްފަހަރު އެއް ހެދުން ލައި ކަމު ނުގޮސްގެން އަނެއް ހެދުން ލިއެވެ. އެނދުގެ ފަޑީގައި ލެނގިލައިގެން އިން ނަދާ އަތުގައި އޮތް ބަނބުކެޔޮ ދަޅުން އިރު އިރުކޮޅަކާއި އެތިކޮޅެއް ނަގައި އަނގައަށް އަޅާލައެވެ. “ތި ހެދުން މާ ރީތި ކަންނޭގެ..” ލޯ ގަނޑު ކުރިމަތީގައި ހުރެ ދެފަރާތަށް އެނބުރި އެނބުރިފައި އަމިއްލަ ސޫރައަށް ބަލަން ހުރި ރިއުމާންއާއި ދިމާއަށް ނަދާ ބުނެލިއެވެ.\n“މިކުލަ ތަންކޮޅެއް ލައިޓްއެއް ނޫންތަ؟” ހެދުމުގެ ފަސްބައިގެން ހިފައްޓައިގެން ހުރެ ރިއުމާން ބުނެލިއެވެ. އޭނާގެ ދިގު އިސްތަށިގަނޑު މައްޗަށް ނަގައި ހުޅިއެއް ޖަހާލެވިފައި ވާއިރު ލައިގެން ހުރި ހެދުން ކަމު ނުގޮސް ގެން ބާލަން އުޅުނެވެ. އެވަގުތު ކޮޓަރީގައި ޓަކި ޖަހާލުމުން ރިއުމާން ދޮރު ހުޅުވާލިއިރު ބޭރުގައި ހުރި ހަމްނާ އެތެރެއަށް ދެމި ގަތެވެ.\n“އާއްޗާ.. ހާދި ރީއްޗޭ ތިހެދުން. ކޮންތާކަށް ދާން ތިއުޅެނީ؟” އެތެރެއަށް ވަދެ ދޮރު ތަޅު ލުމަށްފަހު ރިއުމާންއަށް ނަޒަރު ހުއްޓާލަމުން ހަމްނާ އަހާލިއެވެ. “އޮން އަ ޑޭޓް..” ނަދާ ތުއި ގޮތަކަށް ބުނެލުމަށްފަހު ހޭންފެށިއެވެ. ރިއުމާން ލަދުން އޭނާއަށް ލޯ އަޅާލުމަށްފަހު އެނދުމަތީގައި އޮތް މެރޫން ހެދުމެއް ނަގަމުން ދުރަށް ޖެހިލައި އެ ހެދުން ގަޔަށް މަހާލިއެވެ.\n“މީތި ކިހިނެތް؟” ލޯގަނޑު ކުރިމަތީގައި ހުއްޓިލަމުން ރިއުމާން އަހާލިއެވެ. “ތިހެދުން މާ ސަޅި ކަންނޭގެ.. ތި ހެދުމާއި އެއްކަލަ ކްރީމް ޝޯލް ގުޅޭނެ” ނަދާ އަވަސް އަވަހަށް ބުނެލިއެވެ. “ކޮންމެ ހެދުމަކަށް ތިހެން ތިބުނަނީ..” ރިއުމާން އުނުގައި ދެއަތް އަޅާލަމުން ބުނެލިއެވެ. “ތިހެދުން ރީތީ.. ކާކާ އެކީތަ ތި ދަނީ؟ ހޫ އިޒް ދިސް މިސްޓީރިއަސް ގައި؟ އާދިލް ދޯ” ހަމްނާ މިހެން ބުނުމުން ރިއުމާން ގާތަށް ހިނިއައެވެ.\n“އާދިލް؟ ނޯވޭ.. އެއީ ހަމަ އެންމެ ގާތް ފްރެންޑް އިނގޭ.” ރިއުމާން ހެދުމުގައި އަތް ހާކާލަމުން ބުނެލިއެވެ. “ދެން ކާކު ތިހެން ވީއިރު..” ހަމްނާ މިހެން ބުނިތަނާ ކޮޓަރީގައި ޓަކި ޖަހާލި އަޑަށް ގޮސް ދޮރު ހުޅުވާލި އިރު ބޭރުގައި ހުރީ ފާތުމައެވެ. ނަމާދު ފޮށާ އަޅައިގެން ހުރެ އެތެރެއަށް ވަދެ އޭނާ ދޮރު ލެއްޕިއެވެ. “ކީއްތިކުރަނީ އެންމެން އެއްކޮން.. އަހާ ރިއުމާން. ހާދަހާ ނަލަ ކޮށްލައިގެން.” ދުރުގައި ހުރި ރިއުމާން ފެނި ފާތުމަ ބުނެލިއެވެ.\n“ހޫމް.. ރިއު ދަނިއްޔޯ ޑޭޓަކަށް މަންމާ..” ފާތުމަ އިށީންނަށް އެނދުން ތައްކޮޅެއް ދައްކަމުން ނަދާ ލާނަތް ގޮތަކަށް ބުނެލިއެވެ. “ޑޭޓެކޭ؟ އެކޯޗެއް؟” އެނދުގައި އިށީނދެލަމުން ފާތުމަ ނޭނގިފައި އަހާލިއެވެ. “އެއީ ފިރިހެން ކުއްޖަކާއި އެކީ މާ ފޮޅުވަން ދިއުން..” ހަމްނާ ހިނިގަނޑެއް ޖަހާލަމުން ރިއުމާން ގޮނޑިމަތީގައި ކުރިން ބާލާފައި ބޭއްވި ހެދުން ނަގައި އޭނައާއި ދިމާއަށް އެއްލިއެވެ. “އޭ ދޮގެއް ދައްތާ.. މިދެން ރައްޓެއްސަކާއި އެކީ ބޭރަށް ގޮސްލަނީ.” ރިއުމާން ލޯ އަޅާލަމުން ބުނެލިއެވެ.\n“ދެން ތިހާ ފަރިވެގެންތަ ދަނީ ރައްޓެއްސަކާއި އެކީ؟” ފާތުމަ ދިމާކޮށްލުމުން ރިއުމާން ލަދުން އިސްޖެހިއެވެ. “އެމަޖާ ކޮއެފުޅާ.. ވަރަށް ރީތި ތިހެދުން. ތީތި ލައިގެން ދާންވާނީ. ތިކަން ކާމިޔާބުވެއްޖެއްޔާ ކެއުން އޮންނަން ވާނެ އިނގޭ.” ފާތުމަ ތެދުވެގެން އައިސް ރިއުމާން ފަހަތުގައި ހުއްޓިލަމުން ބުނެލިއެވެ. “ދެން ދައްތާ..” ރިއުމާން ރަކި ވެފައި ބުނެލިއެވެ.\nފެންވަރައިގެން ނިކުއިން އައްޔާދް އުނުގައި ތުވާލި އޮޅާލައިގެން ހުރިއިރު ގައިގައި ފެންތިކިތައް ހަރުލާފައި ވިއެވެ. ލޯގަނޑު ކުރިމައްޗަށް ހުއްޓި ބޮލުން ފެން ފޮޅާލުމަށްފަހު އޭނާ ތައްޔާރު ވާންފެށިއެވެ. އިރުއިރުކޮޅުން ގަޑި ބަލާލާއިރު އޭނާ އަތްމަތި އަވަސްކޮށްލިއެވެ. އަލަމާރި ހުޅުވާލުމަށްފަހު އެއިން ނެގި އަތްދިގު ކަޅު ޓީޝަޓެއް ގަޔަށް މަހާލިއިރު އެބާރު ޓީޝާޓުން އަތުގެ މަސްތައް ރީތިކޮން ފާޅުވާން ހުއްޓެވެ.\nލޯގަނޑު ކުރިމަތީގައި ހުއްޓިލަމުން ބޮލުގައި ޖެލް ކޮޅެއް ލުމަށްފަހު އިސްތަށިތައް ފަހަތަށް ވާގޮތަށް އަޅާލިއެވެ. ފުލުހަކަށް ވީތީ މާބޮޑަށް އިސްތަށި ދިގު ކުރެވެން ނެތުމުން ފުއްކިބައި ތުނިވެފައި ބޮލުގެ މެދަށް ވާގޮތަށް އިސްތަށިތައް ބޯވެފައި ވިއެވެ. ގަޑި ނަގައި އަތަށް ހެޔޮވަރު ކޮށްލުމަށްފަހު ‘ހިއުގޯ ސެންޓު’ ފުޅިން ކަރުދޮށަށް ދެފަހަރަކު ޖަހާލުމުން އޭގެ ވަސް މުޅި ހިސާބުގައި ހިފާލިއެވެ.\nއެނދުމަތީގައި އޮތް ފޯނު ނަގައި އޭނާ އާޒިމަށް ގުޅަން އުޅެފައި ވެސް ޚިޔާލު ބަދަލު ކޮށްލަމުން އެ ކޮޓަރިން ނިކުމެގެން ގޮސް އަނާގެ ކޮޓަރީގެ ދޮރުގައި ޓަކި ޖަހާލުމަށްފަހު އެތެރެއަށް ވަނެވެ. “އަނާ.. ބައްޕަ އަދިވެސް އޮފީހުގަތަ ވީ؟” އައްޔާދް މިހެން ބުނުމުން އެނދުމަތީގައި ލެޕްޓޮޕުން މަސައްކަތް ކުރަން އިން އަނާ އޭނާއަށް ސަމާލުކަން ދިނެވެ. “އަދި ނާދޭ ގެއަކަށް.. އޮފީހުގައި ކަންނޭގެ ވާނީ..” އަނާ ބުނެލިއެވެ.\n“ގުޅާލާފައި އަހާލަބަ ކޮންތާކުތޯ؟ ދޮންބެ ފޯނުގައި ބެލެންސެއް ނެތް.” އައްޔާދް މިހެން ބުނުމުން އަނާ ފޯނު އާޒިމަށް ގުޅާލުމަށްފަހު އޭނާ ވީތަނެއް އޮޅުން ފިލުވާލިއެވެ. “އޮފީހުގަޔޯ..” އަނާ ފޯނުބޭއްވުމަށްފަހު ޖަވާބު ދިނުމާއި އެކު އެތަނުގައި މަޑުނުކޮށް އައްޔާދް އެތަނުން ދިޔައެވެ.\nލިފްޓުން ފޭބުމަށްފަހު އޭނާ ސައިކަލަށް އަރައި މިސްރާބު ޖެހީ އާޒިމްގެ އޮފީހާއި ދިމާއަށްށެވެ. އާޒިމް އޭނައާއި ވާހަކަ ދައްކަން ޖެހިދާނެތީ ގެއަށްނައި ކަމުގައި ވިޔަސް އޭނައަށް އާޒިމް ކުރިމައްޗަށް ދެވިދާނެއެވެ. ރިއުމާން ބަލާދާން އަދި ބައި ގަޑިއިރު އޮތުމުން އޭގެ ކުރިން އޭނާ އާޒިމްއާއި ބައްދަލުކޮށް ހުރިހާ ކަމެއް އޮޅުން ފިލުވާނެއެވެ.\nއާޒިމް އޭނާގެ ބޮޑު ގޮނޑީގައި ލެނގިލައިގެން އިންއިރު މޭޒުމަތީގައި ހުޅުވާފައި ހުރި ފައިލްތައް ކިޔަމުން ދިޔައެވެ. އޮފީހުން އެންމެން ކަހަލަ ގޮތަކަށް ގެއަށް ގޮސްފައި ވީއިރު އެނާ ގެއަށް ނުދާން އެއިނީ ސަބަބެއް ނެތިއެއް ނޫނެވެ. ގެއަށް ދާތަނުން އައްޔާދްގެ ސުވާލުތައް އަނެއްކާ ވެސް އަމާޒުވާނެތީ އެކަމާއި ކުރިމަތި ނުލާށެވެ. އޭނާއަށް އިނގޭ ކަންތައް އައްޔާދްއަށް ކިޔާދޭނެހައި ހިތްވަރެއް އާޒިމް ކިބަޔަކު ނެތެވެ. ކުއްލިއަކަށް ކެބިންގެ ދޮރު ހުޅުވުނު އަޑަށް އާޒިމް ސިހުނެވެ. މިގަޑީގައި އޭނައާއި އެކަކުވެސް ބައްދަލު ކުރަން އައިސްގެން ނުވާނެ ކަމަށް ބުނެފައި އޮއްވައި މީހަކު އައުމުން އޭނާ ހިތްހަމަ ނުޖެހުނެވެ.\nނަމަވެސް އެއްޗެކޭ ބުނަން އިސްނެގި ވަގުތު އެތެރެއަށް ވަދެގެން އައި އައްޔާދް ފެނި އާޒިމްގެ ވާހަކަ ހުއްޓުނެވެ. “އައްޔާދް. ކީއްކުރަން މިގަޑީގައި މިތަނަށް ތިއައީ؟ އޭނާ ހައިރާންވެފައި އަހާލިއެވެ. “ބައްޕައަށް ހަމަ ރަނގަޅަށް އިނގޭނެ އަޅުގަނޑު މިވަގުތު މިތަނަށް މިއައީ ކީއްވެގެންކަން.. މިއަދު އެއްކޮން ގެއަށް ނުދިޔައީ ވެސް އަޅުގަނޑާއި ދިމާވެދާނެތީ އެއްނުން. ބަޓް އައި އެމް ހިއާ. އެންޑް އައި ވޯންޓް އާންސާޒް” އެ ބޮޑު މޭޒުގައި އަތް ވިއްދާލަމުން އައްޔާދް ވާހަކަދެއްކި އިރު އޭނާގެ ހައިބަތު ބޮޑުކަމަށް ދައްކައެވެ. އެލޮލުގައި ވީ ބެލުމުން ވެސް މިފަހަރު އޭނާ އެހުރީ ހުރިހާ ޖަވާބެއް އާޒިމް ފަރާތުން ހޯދައިގެން ނޫނީ ނުދާންކަން އިނގެއެވެ.\n“ލުކް.. ބައްޕަ ބުނެފިން ދޯ މިހާރު އައްޔާދްއަށް ހުރިހާ ކަމެއް އިނގުން މުހިއްމެއް ނޫނޭ.. ދަރިފުޅަށް ރަނގަޅަކަށް ހަމަ މިބުނަނީ އެ އަންހެންކުއްޖާއާއި ދުރުވާށޭ..” އާޒިމް ގޮނޑީގައި ލެނގިލަމުން އޭނާ ވެސް ގޮތުގައި ހިފައްޓާލަމުން ބުނެލިއެވެ. “ރިއުމާން. ހާ ނޭމް އިޒް ރިއުމާން!” އައްޔާދް ހިތްހަމަ ނުޖެހިފައި ބުނެލި އިރު އޭނާގެ ކަތުރުކަށިގަނޑަށް ގެނައި ހަރާކާތުން ވެސް ރުޅިގަނޑު މައިތިރި ކުރަން މަސައްކަން ކުރާކަން ހާމަވެއެވެ.\n“އެންޑް އައި ޑޯންޓް ކެއާ!” އާޒިމް ގޮނޑިން ތެދުވެ މޭޒުގައި އަތް ވިއްދާލިއިރު ދެބަފައިން ތިބީ އެއްގޮތަކަށް އެކަކު އަނެކަކުގެ ކުރިމަތީގައެވެ. ދެމީހުން ވެސް އަމިއްލަ ގޮތުގައި ހިފައްޓައިގެން ތިބިއިރު އައްޔާދަށް ލިބިފައި އެހުރީ ހަމަ އާޒިމްގެ ގޮތްގަނޑެވެ. “ބައްޕަ ޖަވާބު ނުދެނީހެއް އަޅުގަނޑު ނުދާނަން މިތާކުން.. ސޯ ޕްލީޒް.” އައްޔާދް ހަރުކަށިކަމާއި އެކު ބުނެލިއެވެ. އެންމެފަހުން އައްޔާދް ގޮތްދޫ ނުކުރާނެކަން އިނގުމުން އާޒިމް ފުންނޭވާއެއް ލުމަށްފަހު ގޮނޑީގައި އިށީނދެ ދެއަތުން ނިއްކުރީގައި ހިފައްޓާލިއެވެ.\n“އެއީ އީދަށް އެރަށަށް ދިޔަ ފަހަރު..” އާޒިމް ކިޔާދޭން ފެށުމުން އައްޔާދް ކައިރީގައި ހުރި ގޮނޑިދަމާލަމުން އޭގައި އިށީނދެ ހަމަޖެހިލިއެވެ. “އެއްރޭ ޝޯ ނިންމާފައި ބައްޕަ ބޮލުގައި ރިއްސާތީ ގެއަށް އައީ. އޭރު ގޭގެ އިތުރު މީހަކު އުޅޭކަމެއް ނޭނގެ. ދެން ޕެނެޑޯލް ގުޅައެއް ހިފައިގެން ބަދިގެއަށް ދާން ނިކުއިން ވަގުތު.. ރިއުމާންގެ ކޮޓަރިން އަޑުފަށްގަނޑެއް އިވުނީ.. އެއްޗެއް ވެއްޓުން އަޑު.” އާޒިމް ހުއްޓި ހުއްޓިފައި ވާހަކަ ދައްކަމުން ދިޔައިރު އެކަންތައް ކިޔާ ދޭން ވެސް އޭނާއަށް އުނދަގޫ ވިއެވެ. އޭރު އައްޔާދް ކަނުލާ އެވާހަކަތައް އަޑު އަހަން އިނެވެ.\n“ދެން ގޭގެ އިތުރު މީހެއް ނޫޅޭތީ ވީ ގޮތެއް ބަލައިލަން އެކޮޓަރި ކައިރިއަށް ގޮސް ތަޅުގައި ހިފާލި އިރު ރަނގަޅަށް ދޮރު ނުލެއްޕި ހުރީ.. މިހާރު ހިތަށް އަރައި ކައިރި ނުވެވުން ނަމައޭ ވެސް. ބައްޕަ ދޮރު ހުޅުވާލި އިރު..” އާޒިމް ދެބުމަ ގޮށްޖަހައިގެން އިންއިރު އެހިސާބުން ކުރިއަށް ގެންދަން ޖެހިލުންވިއެވެ. “ކިހިނެތްތަ ވީ؟ ބައްޕާ..” އާޒިމް ހިމޭނުން އިނުމުން އައްޔާދް އަހާލިއެވެ. “ލަދުވެސް ގަނޭ މިވާހަކަ ދައްކަން.. މިހާ ދުވަސް ވީއިރު އެއްވެސް މީހެއް ކައިރި ނުބުނަން.” އާޒިމް އެކަން ހާމަ ކުރަން ޖެހިލުންވިއެވެ. “ޑޭމް އިޓް ޑޭޑް.. ކިހިނެތްތަ ވީ؟” ކެތްތެރިކަން ކޮޅުން ލުމުން އައްޔާދް ހިތްހަމަނުޖެހިފައި އަހާލިއެވެ.\n“ރިއުމާން.. ރިއުމާން އޮތީ ޒުބޭރު ގައިމަތީގައި! އިޓް ވޮޒް ޑިސްގަސްޓިން!! އަޑު އިވިއްޖެ” އާޒިމް އަޑަށް ބާރުލާފައި މިހެން ބުނުމުން އައްޔާދް އިނީ ބުނާނެ އެއްޗެއް ނޭނގި ގަބުވެފައެވެ. އާޒިމް އެބުނިއެއްޗެއް ދޭހަވުމުން އައްޔާދް ކުއްލިއަކަށް އޭނާ އިން ގޮނޑިން ތެދުވިއެވެ. “ބައްޕަ ކީކޭ ތިކިޔަނީ! ނޫން..” އެކުރު އިސްތަށިކޮޅަށް އަތް މަހާލަމުން އައްޔާދް ހާސްވެފައި ހުރެ ބުނެލިއެވެ. އެވާހަކަ ޤަބޫލު ކުރަން އެހިތް ދެކޮޅު ހެދިއެވެ.\n“ބައްޕައަށް އޭރު ވެސް އިނގޭ އައްޔާދް ޤަބޫލު ނުކުރާނެކަން. އެކަމު އެއީ ހަޤީޤަތަކީ! މިދެލޮލުން އަހަރެން ދުށިން އެ މުޑުދާރު.. ލަދުން ބޯހަލާކުވޭ އެ ޒުބޭރުއާއި ރަޚުމަތްތެރިކަން ބޭއްވުނީތީ ވެސް. އޭނާގެ ދަރި ތިބުނާ ރިއުމާންގެ ހުރި ގޮތްކުޑަކޮން އެހުންނަނީ! އެހެންވެއޭ މި ބުނަނީ އޭނައާއި އެއްވެސް ގުޅުމެއް ބާއްވައިގެން ނުވާނެޔޭ.. އަހަރެން ބޭނުމެއްނޫން އެހައި ދަށުދަރަޖައިގެ ކުއްޖަކާއި އައްޔާދް އެއްވެސް ގުޅުމެއް ބާއްވާކަށް!” އާޒިމް ހިތްހަމަ ނުޖެހިފައި ހުރެ ވާހަކަދެއްކި އިރު އޭނާ ލަދުން އައްޔާދްއާއި ހަތަރު ކަޅި ހަމަކުރަން ވެސް ފަސްޖެހެވުނެވެ.\nއޭރު އައްޔާދް އޮފީސްތެރޭގައި ދެކޮޅަށް އެނބުރި އެނބުރި ހުރިއިރު އޭނާގެ ސިކުނޑި ހީވަނީ ފަޅައިގެން ހިނގާދާނެ ހެންނެވެ. ރިއުމާން އެފަދަ އަމަލެއް ކޮށްފާނެ ކަމާއިމެދު އޭނާ ޝައްކެވެ. ރިއުމާންއެއީ އެކަހަލަ ކުއްޖެއް ނޫނޭ އަމިއްލަ ނަފްސު ބުނަމުން ދިޔަ ނަމަވެސް އާޒިމް އެކަހަލަ ބޮޑު ދޮގެއް ނަހަދާނެކަން ވެސް އޭނާއަށް އިނގެއެވެ. ޤަބޫލު ކުރަންވީ ކޮންގޮތެއް ކަމެއް ނުވިސްނުނު އިރު އޭނާ ހާސްވެ ނިއްކުރިން ދާތިކި ބަބުޅަމުން ދިޔައެވެ.\nWill he be able to see the truth?\nwoow me 1st\nwoow me 2nd\nLove it! ayaadh gaboolu nukuraathi. aazim ah adhi hageegai neygeni. riuman is not like that.\nLayaa love you!! ???????????\n❤❤ ayaadh is ??\nplx get them together! riuman aslu v goi kiyaa dheyne dhw\nOh plxxxx!!! Stop commenting i am 1st…\nI am 2nd…\nNavies dho xoxo\nnimun iru hama hiy thelheyy. wow layaa. varah furihama ebai gens dheefa in goi ??\nAyaadh fakeerah vee goi. hiy halaaku v ekoe ge ?\nvarah salhi igey. abadhu kiyaa hiy vani hama\nAlhe dhen no. Ayyadh vaane Riumaan aa ehkoh date ah dhaan. Pls layaal ayyadh n Riumaan gulhuvan vaane\nAyyaadh nudhaane riumaan aa ehkoh date akah. Laibaa aa ayyaadh aa gulheyny.. dhn fahun ayyaadh ah riumaan ge hagygai ingeynyy…. oh layaa waiting for new twist….\nAanaa yah keevetha abadhu Nadha liyevifaeonnaneee\nMikahala kameh kudairu dhimaavejjeyya enmenves goas kuraanyekujjeh.. E kujja label vaany goas kujjege gothuga.. Myhunge visnun badhalu kuran vejje ennu..\nAyyaadh and Riumaan made for each other.. they both together will be perfect couple.. please Layaaedhe myhun dhuru nukurahchey.. please dont lost our hopes and intrest..\nAh ? layaa what are you going to do now??\nKihvetha riu ah abadhu when vanity??\nRiumaan diserve ayaadh?\nLayaa love u ?\nLayaaa when is next part?? Plx upload soon. Cant wait.. iru irukolha check kollevey.\nKiya hithun hama iru kolhaka beley eba.. Alheyy layaa haadha molhey dhwww… Story is awesome :-* mirey up kuraanan dhww.. Alhe ayyaadh dhaanebaa… Nidhaa iru huvafenun ves feney story Mihaaru..\nAlhey mirey up kohla dhecehy. Waiting\nLayaa alhe vaanuvaa angaalaba.. Mirey up nukurevenyaa ves.. Iru kolhu kolhaa eba beley…\nHey i know you all are waiting. 11 ga up vaane igey ?\nވާށޭ މަށާ އެކީ-10\nލޯބި April 16, 2020\nހިތާމަ މަޖާ ލޯބި April 3, 2019\nމަންޒިލް ތިއޭ މިހިތް އެދޭ (4)\nތިޔަ އަސަރު 5


SunOnline: Food court thah bandhukohfai hunna muhdhathah kuli maaafukohdheefi\nމުއާވިޔަތު އަންވަރު 24 Mar 2020, 18:47\nފުޑް ކޯޓުތައް: ކޮވިޑް19 އާ ގުޅުގެން ބަންދުކޮށްފައި ހުންނަ މުއްދަތުގައި އެ ތަނުގެ ކުލި ވަނީ މައާފުކޮށްދީފައި --- ސަން ފައިލް ފޮޓޯ/ ފަޔާޒު މޫސާ\nކޮރޯނާވައިރަހުން އަރައިގަތުމަށް އަޅާފައިވާ ފިޔަވަޅުތަކުގެ ތެރެއިން މާލޭގެ ކެފޭ ރެސްޓޯރެންޓްތައް ބަންދުކޮށްފައިވާ މި ދުވަސްތަކުގައި ކާބޯތަކެތީގެ ހިދުމަތް ދެމުން އަންނަ ފުޑް ކޯޓުތަކުގެ ކުލި ދައްކަން ނުޖެހޭ ގޮތައް ނިންމައިފިއެވެ.\nއެސްޓީއޯއިން މިއަދު ނެރުނު ބަޔާނެއްގައި ބުނީ، ފުޑްކޯޓުތަކުގެ ވިޔަފާރީ ހުއްޓުމަކަށް ގެނައި ދުވަހުން ފެށިގެން ސަރަކާރުން އެކަމުގައި އެހެން ގޮތެއް ނިންމަވަންދެން މިހިނގާ މުއްދަތުގައި ފުޑްކޯޓުތަށް ދައްކަން ޖެހޭ ކުލި މާފުކޮށްދިނުމަށް ނިންމާފައިވާ ކަމަށެވެ.\nމިދިޔަ ހޮނިހިރު ދުވަހުގެ ރޭ 12:00 އިން ފެށިގެން ގްރޭޓާ މާލޭގެ ހުރިހާ ރެސްޓޯރަންޓްތަކާއި ކެފޭތައް ބަންދު ކުރަން ސަރުކާރުން ވަނީ ނިންމައިފަ އެވެ. އެހެންނަމަވެސް، އެ މުއްދަތުގައި، ޓޭކްއަވޭގެ ހިދުމަތް ރެސްޓޯރަންޓްތަކަށް ދެވޭނެ ކަމަށް ސަރުކާރުން ވަނީ ބުނެފައެވެ.\nއާންމުން ތަންތަނަށް އެއްވެ އުޅުން މަދު ކުރުމުގެ ގޮތުން ކެފޭތަކާއި ރެސްޓޯރެންޓުތައް ބަންދު ކުރަން އަންގާފައިވާއިރު މިދިޔަ ހަފްތާގެ ތެރޭގައި ސަރުކާރުން ވަނީ މާލޭ ސަރަހައްދާއި ރިސޯޓުތަކުގައި ޖަމާއަތުގައި ނަމާދުކުރުންވެސް ވަގުތީ ގޮތުން ހުއްޓުވައިފައެވެ.


Allah Ahtakai Loabivumaai Rulhi Aumakee Ghairu Muslimunnaa Medhu Nafurathu Ufedhey Kameh: MDN Report - Vaguthu\nﷲ އަށްޓަކައި ލޯބިވުމާއި ރުޅި އައުމަކީ ޣައިރު މުސްލިމުންނާ މެދު ނަފުރަތު އުފެދޭ ކަމެއް: އެމްޑީއެން\nއެމްޑީއެން އިން އިންތިޒާމްކޮށްގެން ބޭއްވި ހިނގާލުމެއް – ފޮޓޯ: ރާއްޖެ އެމްވީ\nރާއްޖޭގެ ސްކޫލުތަކުގައި ކުދިންނަށް ކިޔަވައިދޭ އިސްލާމް ފޮތުގައި "ﷲއަށްޓަކައި ލޯބިވުމާއި ﷲއަށްޓަކައި ރުޅި އައުން" ފިލާވަޅު ގެނެސްދީފައިވާ ގޮތުން އެހެން ދީންތައް ގަބޫލުކުރާ ކުދިންނާމެދު ދަރިވަރުންގެ މެދުގައި ނަފުރަތު އުފެދޭނެ ކަމަށް މޯލްޑިވިއަން ޑިމޮކްރަޓިކް ނެޓްވޯކް ގެ ރިޕޯޓުގައި ބުނެފިއެވެ.\nއެ ރިޕޯޓުގައި ބުނެފައިވަނީ ގްރޭޑު9ގެ އިސްލާމް ފޮތުގެ ހަތްވަނަ ޗެޕްޓަރގައި ހިމެނޭ "ﷲއަށްޓަކައި ލޯބިވުމާއި ﷲއަށްޓަކައި ރުޅި އައުން" ފިލާވަޅުގެ ސަބަބުން އިސްލާމް ދީން ނޫން އެހެން ދީންތައް ކިޔަވާ ކުދިންނާމެދު ދަރިވަރުންގެ މެދުގައި ނަފުރަތު އުފެދުމުގެ ފުރުސަތު އޮންނަ ކަމަށެވެ. އަދި އެ ފިލާވަޅުގައި އެބުނާ ބަސް (ﷲއަށްޓަކައި ލޯބިވުމާއި ﷲއަށްޓަކައި ރުޅި އައުން) ސީރިއަސްކޮށް ނުނެގުމަށް ކުދިންނަށް ކިޔައިދޭން ޖެހޭ ކަމަށް ރިޕޯޓުގައިވެއެވެ.\n"ﷲއަށްޓަކައި ލޯބިވުމާއި ﷲއަށްޓަކައި ރުޅި އައުމުގެ ފިލާވަޅުގެ ކޮންސެޕްޓުގެ ސަބަބުން ދިވެހި ދަރިވަރުންނާއި އިސްލާމް ދީން ގަބޫލު ނުކުރާ އެހެން ދީންތަކުގެ ދަރިވަރުންނާ ދެމެދު ނަފްރަތް އުފެދި، އެހެން ދީންތަކަށް ފުރައްސާރަކުރުން ފަދަ ކަންކަން މެދުވެރިވުން އެކަށީގެންވޭ. އެހެން ކަމުން މި ފިލާވަޅުގައި މިބުނާ ބައެއް ކަންކަން އޭގެ ލަފްޒީ މާނައިގައި ސީރިއަސްކޮށް ނުނެގުމަށް ކުދިންނަށް ކިޔައިދޭން ޖެހޭ،" އެ ރިޕޯޓުގައި ވެއެވެ.\nމީގެ އިތުރުން އެ ރިޕޯޓުގައި ވަނީ ސްކޫލުތަކުގެ އިސްލާމް ފޮތްތަކުގައި ހުރި ހުރިހާ ޗެޕްޓަރތަކެއް ވަކި ވަކިން ދިރާސާކުރުމަށްފަހު ޖުމްލަ ގޮތެއްގައި ރާއްޖޭގެ ކަރިކިއުލަމްގެ ސަބަބުން އިސްލާމް ދީން ގަބޫލުކުރާ ދިވެހި ކުދިން އެހެން ދީންތަކަށް ހުރުމަތް ކުރާ މިންވަރު ނުވަތަ އިހްތިރާމް ކުރާ މިންވަރު ދަށްވާކަމަށް ބުނެފައެވެ. އަދި ކައިވެނީގެ ކުރިން ޖިންސީ ގުޅުން ހިންގުން ނުވަތަ ޒިނޭ ކުރުމާ ގުޅޭ ގޮތުން އެ ފޮތް ތަކުގައި ފިލާވަޅު ގެނެސްދީފައިވާ ގޮތްވެސް ރަނގަޅު ނޫން ކަމަށް ރިޕޯޓުގައި ފާހަގަކޮށްފައިވެއެވެ.\nރާއްޖޭގެ ކަރިކިއުލަމްގައި ދީނީ ގޮތުން ކުދިން ހައްދުފަހަނައަޅައި ދިއުމަށް މަގުފަހިވާ ކަހަލަ ފިލާވަޅުތަކެއް ހުރި ކަމަށްބުނެ އެ ޖަމިއްޔާއިން ރިޕޯޓު ނެރެފައިވާއިރު އެކަމާ ދެކޮޅަށް ގިނަ ބަޔަކު ދަނީ އަޑު އުފުލަމުންނެވެ. އޭގެ ތެރޭގައި ދީނީ އިލްމުވެރިންނާއި ސިޔާސީ އިސް ފަރާތްތަކުން ދަނީ ނުރުހުން ފާޅު ކުރަމުންނެވެ.\nމުހައްމަދު އަހުމަދު ދިލްބާރު\nއޮކްޓޯބަރ 3, 2019 22:01\nތި އެމްޑީޢެމް ފޮހެލަންޖެހޭ. ލެޔާކުޅެން ނޫޅޭ!! ޝަހިންދާގެ ކަންތައް މިހާރު ހައްދުންނެތިގެން ތިދަނީ!! ކަލޯ އަހަރެމެން އެބަތިިބީމޭ. ދީނާ ނުބެހެއްޗޭ!! މާތް ރަސޫލާއާއި ނުބެހެއްޗޭ!!!!!!!!!!!!!!!!\nއޮކްޓޯބަރ 3, 2019 22:10\nމަދެން ބުނަންވީތަ ސަކިންދާ ކަލޭ ޝަމީމުދެކެ ރުޅިއައުމައި ލޯބިވުމަކީ ކަލޭ އެހެން މީހުންދެކެ ރުޅިއައިސް ނަފުރަތު އުފެދޭކަމެކޭ؟؟ ކަލޭމެންނަށް އިސްލާމްދީނަށް ނުގެޅިލަ ހަމަ ނުތިބެވީދޯ؟ ކަލޭމެންނަށް ހަމަ ނޭނގެނީތަ އިސްލާމްދީނާ ރަސޫލާއަށާއި ޤުރުއާނަށް ހަޖޫޖެހުމަކީ އެތައް ލައްކަ ބައެއްގެ އިޙްސާސްތައް ކެކިއަރާނެ ކަމެއްކަން؟\nއޮކްޓޯބަރ 3, 2019 22:15\nބަލަގަ ކީރިތި ގުރްއާނުގައި ވަނީ އިސްލާމްދީންނޫން ދީނެއް ދީނެއްގެ ގޮތުގައިގަބޫލު ކޮށްފި މީހަކުގެ ކިބައިން އެކަން ގަބޫލު ނުކުރެއްވޭނެ ކަމުގާ. ވީއިރު ތިމާ ހެއްދެވިފަރާތަށާ އެފަރާތުން މީސްތަކުންނަށް ތެދުމަގު ދެއްކެވުމަށް ފޮނުއްވި ރަސޫލާ ދެކެ ލޯބި ނުވެ ގައިރުދީނުގެ ކާފަރުން ރުއްސަން މަސައްކަތް ކުރަންޖެހޭތަ؟\nއޮކްޓޯބަރ 3, 2019 22:28\nމި ނެޓްވޯކެއް މި ޤައުމުން ބޭރުކުރޭ! ތީ އިސްލާމްދީނާ ފާޅޫގައި ޚިލާފަށް މަސައްކަތްކުރާ ބައެއް!\nއޮކްޓޯބަރ 3, 2019 22:33\nސަހިންދާމެން ދާންވީނު އެމީހުން ރުހިގެން އެމީހުން ބޭނުންވާ ގޮތަކަށް އުޅެވޭނެ ރާއްޖެ އަކަށް. މިރާއްޖޭގަ ބޭނުންހާ ސަކަރާތެއް ޖަހަން މިސަރުކާރާ ރައްޔިތުންގެ މަޖީހުން ދިނަސް ދިވެހި ޤައުމުގެ ގިނަ ރައްޔިތުން އެފުރުޞަތެއް ނުދޭނެ. އެމްޑީއެން އާ އެމްޑީޕީއަށް ތާއީދު ކުރާ ބަޔަކު އެގޮތައް ރުހުނަސް އެންޑީޕީގެވެސް ގިނަ ބަޔަކު ސަހިންދާމެން އުޅޭގޮތައް އުޅޭކަށް ބޭނުމެއް ނުވާނެ. އެމީހުންނަށް އެނގޭ ސަހިންދާމެން އުޅެނީ އުޅެންވާ ގޮތައް ނޫންކަން.\nއޮކްޓޯބަރ 3, 2019 22:36\nމުސްލިމުން ނޫން އެހެން ކުދިން ރާއްޖޭގެ ސްކޫލް ތަކުގައި ވަރަށްމަދުން ކިޔަވާއުޅޭ. އެކުދިން ތިބެނީ އިސްލާމް، ދިވެހި، ޤުރްއާން ގަޑީގައި އެއްވެސް ކަމެއްނެތި. ދެންކޮން ނުރުހުމެއް އުފެދެންވީ؟ އަހަރެންނަކީ މިކަހަލަ ކުދިން މަދުން އުޅުނު ސްކޫލެއްގެ ޤުރްއާން ޓީޗަރެއްގެ ވަޒީފާގަ5އަހަރު ހޭދަކޮށްފައިވާ މީހެއްގެ ޙައިސިއްޔަތުން މިވާހަކަ ޑިމޮކްރެސީ ނެޓްވޯކަށް އަންގާލަދިނީމެވެ. މުސްލިމުންނޫން އެހެން ދީންތަކުގެ ޓީޗަރުން މިތަނަށް ނުގެނައިމަ ވީނު. ހުރިހާ މައްސަލަތަކެއް ނިމުނީ. އެހެންދީންތަކުގެ ޓީޗަރުންގެ ދަރިން ބައެއްފަހަރު ރާއްޖޭގެ ސްކޫލް ތަކުގައި ކިޔަވަމުން ދަނީ އެކުދިންގެ މައިންބަފައިން މި ސްކޫލްތަކުގައި ވަޒީފާ އަދާކުރާތީ. ފެނާ ތެލާ އެއްކޮށްގެން އުޅޭނަމަ އަދިވެސް މައްސަލަ ނިކުންނާނެ.\nއޮކްޓޯބަރ 3, 2019 23:22\nތިޔަ އެމްޑީއެން އާއި އެމްޑީީޕީ އަކީ ހަމަ އެކައްޗެއް، ތަފާތަކީ ހަމަ އެކަނި ފަހަތުގަ ތިޔައޮތް އަކުރު\nބަލަ ބީދާ އިންތަ ތިޔައީ ، އޭގެމާނަ ނޭންގެންޏާ ތިޔަ ރިޕޯޓެއް ނެރުމުގެ ކުރިން ޢިލްމު ވެރިންކައިރީ އެހިނަމަ އޭގެ މާނަ، ކަމަކަށް ލޯބިކުރަނީ ވެސް އަދި މީހަކު ދެކެލޯބިވަނީވެސް ﷲ އާއި އެކަލާންގެ ރަސޫލާ އަށްޓަކާ، ޒާތީ އެއްވެސް ކަމެއް އޮވެގެން ނެތް ނޫން އިސްލާމް ދީނުގަ މީހުން މީހުން ދެކެ ލޯބިވާންޖެހެނީކީ، އޭގެ މާނައަކީ ބަޔަކު ދެކެ ނަފްރަތު ކުރުމެއް ނޫން،\nއޮކްޓޯބަރ 3, 2019 23:52\nކޮބާތަ މި އެމްޑީއެން އެހެން ދީންތަކުގެ ކަންތަކާ މާވަރަކަށް މިއުޅޭ ސަބަބަކީ. ކޮބާ ތިޔަ ބައިގަނޑުގެ މަގުޞަދަކީ... ބުނެބަލަ ތިމަންނަމެން މީ އެހެންދީނަކަށް ވަކާލާތު ކޮށްދޭބަޔެކޭ. އެއީނު ހަގީގަތަކީ، ހެޔޮނުވާނެ އަހަރެމެންގެ ދީނާނުކުޅެއްޗޭ އިނގޭ.\nއޮކްޓޯބަރ 3, 2019 23:54\nތި މިގައުމުން ބޭރެކެރަ\nއޮކްޓޯބަރ 4, 2019 00:00\nސަކިންދާމެން ތިބުނާގޮތުން ވިއްޔާ ކީއްވެޔޯދެން މުސްލިމުންގެ އަދަދު މިހާ ގިނަވެގެން މިއުޅެނީ. ކާފަރުން މަރައިގެންތަ މުސްލިމުންގެ އާބާދީ އިތުރުވީ؟\nއޮކްޓޯބަރ 4, 2019 00:08\nﷲ އަށްޓަކައި މޯލްޑިވިއަން ޑިމޮކްރަސީ ނެޓްވޯކަށާއި އެމީހުންނަށް ވާގިދޭ އެންމެނަށް ނަފްރަތުކުރަން.\nއޮކްޓޯބަރ 4, 2019 00:52\nކޮންކަމެއް ކުރެވޭނީ .ނުކުރެވޭނެ އެއްކަމެއްވެސް. މިއީ އަހަރެމެންގެ ސަރުކާރެއް. ބޭނުން އެއްޗެއް ހަދާނީ.\nއޮކްޓޯބަރ 4, 2019 01:03\nއިބުރާހިމްގެފާނުގެ މިއްލަތް އެމީހެއްގެ ކިބައިގަ ނެތް މީހަކު އެވަނީ މިއްލަތުން ބޭރުވެފައޭ ނުބުނެވޭނެބާ...؟\nއިބުރާހިމްގެފާނުގެ މިއްލަތަކީ ﷲ އަށް ޓަކައި ލޯބިވުމާއި ﷲ އަށްޓަކައި ރުޅިއައުމެއްނޫންބާ...؟\nﷲއަށްޓަކައި ލޯބިވުމާއި ﷲއަށްޓަކައި ރުޅިއައުމަކީ އެދެ އަމަލު އޭގެ އެންމެ ސީރިއަސް މާނައިގައި ނަގައި އޭގެ އެންމެ ސީރިއަސް ގޮތުގައި އަމަލުކުރަންޖެހޭ ކަންކަން... ﷲ ބާވާލެއްވެވި ދީން ނޫން އެހެން ދީން ތަކަށް އުޅުމަކީ ﷲއަށް އިހުތިރާމް ނުކުރުން ނޫންބާ...ﷲއަށް އިހްތިރާމް ނުކުރާ މީހަކަށް އޮތީ ކޮން އިހްތިރާމެއްބާ...؟\nއަލްވަލާޢު ވަލްބަރާޢު (ﷲއަށްޓަކައި ގުޅުން ބަދަހި ކުރުމާއި ﷲއަށްޓަކައި ވަކިވެ ދުރުވެ ގަތުން) މިއީ ކާފަރުން މުސްލިމުންގެ ދީނުން އެންމެ ބޮޑަށް އުނިކުރަން ބޭނުންވެ މަސައްކަތް ކުރަމުން އަންނަ އެއް ޓޮޕިކް....\nއޮކްޓޯބަރ 4, 2019 02:19\nތިބައިގަނޑަށް އިސްލާ މްދީނާއި ގުޅޭގޮތުން ވަތުވާނުނެރެވޭނެ! އެގޮތަށް ފަތުވާނެރު މަކީ ކުށެއް! އެއްގޮތަކަށްވެސް ބަލައިގަނެވޭނެ ކަ މެއްނުން!\nއޮކްޓޯބަރ 4, 2019 06:05\nތަޔައީ، ނަޝީދުގެ ފަރުދާގެ ފުރަގަހުގައި އޮވެގެން ހުޅަނގުން ހިންގާ ޖަމާއަތެއް...\nއޮކްޓޯބަރ 4, 2019 06:07\nﷲ އާއި ރަސޫލާ އަސް ފުރައްސާރަ ކުރާކަށް އަހަރުމެން ނަފުރަތު ކުރަން\nއޮކްޓޯބަރ 4, 2019 06:37\nﷲ އަށްޓަކައި މޯލްޑިވިއަން ޑިމޮކްރަސީ ނެޓްވޯކަށް ނޫނެކޭ މިބުނަނީ. ތިހެން ގައުމުފަސާދަކުރުން ހުއްޓާލާ.\nއޮކްޓޯބަރ 4, 2019 10:11\nމިކަމުގެވެސް އެއްމެއަޑީގަހުންނާނީ ހުރިހާތަނެއްގެރައީސްއައްވާންއުޅޭމީހާ. ކަލޯއަދޭސްކޮއްފަމިބުނީ އަޅުގަނޑުމެންނާއިނުބެހިބަލަ. އަރަބިގައުމުތަކައްވިގޮތްނިކަން ދެކިބަލަ. ކަލޭމެންކަހަލަމޮޔައިންލައްވާ އެގައުމުތައްވެސްހަލާކުކޮއްލީ. މިއަދުއެމީހުންއެތިބީދެރަވެ ނިކަމެތިވެފަ. އެއްކަލަމީހުން މިއަދަކުނެތްފެންނާކައް.\nއޮކްޓޯބަރ 4, 2019 10:41\nތިޔަ ނެޓްވާރކް އިން ކަނޑައެޅިގެން ރާއްޖޭގެ ޤާނޫނުތަކާ ޚިލާފުވެފަވާއިރު، އެ މަސްއަލަތައް ބަލާ\nފިޔަވަޅު ނުއަޅާކަ މީ ސީދާ ރައީސުލް ޖުމްހޫރިއްޔާ\nއާއި އޭނާގެ ނައިބުއާއި ހޯ މް މިނިސްޓަރާއި ޕޮލިސް ކޮ މިޝަނަރ ޒިން މާ ވާންޖެހޭ ކަންކަން. އަދި އެފަރާތްތަޢް ޒިން މާ ކުރުވުން ޤާނޫނުތަކުން ޙަވާލުކޮއްފައި ތިބި ފަރާތްތައް ރައްޔިތުންނަށް އެގޭ. ރައްޔިތުން މިހާރަކު ތިޔަފަރާތް ތަކަށް ކުރާ ޅޯތްބެއް އިޙްތިރާ މެއް ނެތްކަން ވަރަށް "އިޙްތިރާ މާއެކު" ދަންނަވަން.\nއޮކްޓޯބަރ 4, 2019 13:22\nމިޤައުމުގެ ސްކޫލްތަކުގަ އެހެން ދީން ކިޔަވައިދޭތަ?


Ismail fathuhee ge aailaa ah Raees ge thauziya\nއިސްމާއީލް ފަތުހީގެ އާއިލާއަށް ރައީސްގެ ތައުޒިޔާ ވިދާޅުވެއްޖެ\nކުރީގެ އޮޑިޓާ ޖެނަރަލް އިސްމާއީލް ފަތުހީ: އެމަނިކުފާނު އަވަހާރަވުމާއި ގުޅިގެން ރައީސް ސޯލިހް ވަނީ ތައުޒިޔާ ފޮނުއްވާފައި --\nކުރީގެ އޮޑިޓާ ޖެނަރަލް އިސްމާއީލް ފަތުހީ ދެމިއޮތުމުގެ އާލަމަށް ދަތުރު ކުރެއްވުމާ ގުޅިގެން އެ އާއިލާއަށް ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް ތައުޒިޔާ ވިދާޅުވެއްޖެ އެވެ.\nއިސްމާއީލް ފަތުހީ އަވަހާރަވީ ކޯވިޑު ބަލީގެ އާލާސްކަންފުޅުގައި މިއަދު ހަވީރު ދަރުމަވަންތަ ހޮސްޕިޓަލުގައެވެ. އަވަހާރަވިއިރު އުމުރުފުޅަކީ 80 އަހަރެވެ. ރައީސްގެ މެސެޖްގައި ވިދާޅުވީ މި ހަބަަރު އެއްސެވީ ވަރަށް ފުން ހިތާމައާ އެކުގައި ކަމަށާއި އިސްމާއީލް ފަތުހީ އަކީ ރާއްޖޭގެ އޮޑިޓް ދާއިރާ އާއި މާލީ ދާއިރާގެ ތަރައްގީއަށާއި ކުރިއެރުމަށް ވަރަށް އިހްލާސްތެރި ހިދުމަތްތަކެއް ކޮށްދެއްވި ބޭފުޅެއްކަން ފާހަގަކުރެއްވިއެވެ.\nއިސްމާއީލް ފަތުހީ ހާއްސަ ގޮތެއްގައި ފާހަގަކުރެވެނީ ރާއްޖޭގެ އޮޑިޓް ދާއިރާގަ އާއި މާލީ ދާއިރާގައި ދިގު މުއްދަތެއް ވަންދެން ހިދުމަތްތަކެއް ކުރެއްވި ބޭފުޅެއްގެ ގޮތުގަ އެވެ. ރާއްޖޭގެ އޮޑިޓް އޮފީސް ހަރުދަނާ އުސޫލުތަކެއްގެ މަތިން ހިންގެވުމުގެ އަމަލީ މަސައްކަތްތައް ފެއްޓެވި ބޭފުޅަކީ ވެސް އިސްމާއީލް ފަތުހީ އެވެ.\nއިންޑިއާގެ ބޮމްބޭ ޔުނިވަސިޓީން ކޮމާސް ޑިގްރީއެއް ހާސިލް ކުރައްވައިގެން 1969 ވަނަ އަހަރު ރާއްޖެ ވަޑައިގަތުމުން، އޮޑިޓް އޮފީހުގެ އޮޑިޓާ ކަމުގެ މަގާމު ސަރުކާރުން އެމަނިކުފާނަށް ދެއްވި އެވެ. އެއާ އެކު މުވައްޒަފުން ތަމްރީނު ކުރުމަށްޓަކައި މުހިއްމު މަސައްކަތްޕުޅުތަކެއް އިސްމާއީލް ފަތުހީ ކުރެއްވި އެވެ. އެގޮތުން އެކައުންޓްސް ދަސްކޮށްދިނުމަށް އިސްނަންގަވައިގެން މެއި 18، 1969 ގައި ހިންގަވަން ފެއްޓެވި ކްލާހުގެ މުދައްރިސަކީ ވެސް އެމަނިކުފާނެވެ.\nސީދާ އޮފީސްތަކާ ބެހޭ ބަޖެޓް މައުލޫމާތާއި، ދުވަހުން ދުވަހަށް ބަޖެޓަށް ވަމުންދާ ގޮތާއި، ބޮޑު އިސްޓޯރުގައި ހުރި ފައިސާގެ ހިސާބަކީ އަބަދު ބަލަމުން ގެންދަންޖެހޭ އެއްޗަކަށްވާތީ އޮޑިޓް އޮފީހުގެ މުވައްޒަފުންނަށް ކަމާ ގުޅޭ އިރުޝާދާއި ލަފާ ސީދާ ދެއްވަމުން ގެންދެވި ބޭފުޅަކީވެސް އިސްމާއީލް ފަތުހީ އެވެ. ސަރުކާރުގެ މުދަލާއި ފައިސާގެ ހިސާބު ބެލެހެއްޓުމުގެ ގަވާއިދު، ފޮތެއްގެ ސިފައިގައި ފުރަތަމަ ނެރުމުގައިވެސް ފަތުހީގެ ހިއްސާ ވަރަށް ބޮޑެވެ.\nސަރުކާރުގެ ފައިސާއާއި މުދަލާއި ތަކެތީގެ ހިސާބުތައް ބެލެހެއްޓުމުގެ ދާއިރާއަށް ހާއްސަކޮށް، އޮޑިޓް އޮފީހަށް ބޭނުންވާ މީހުން އުފެއްދުމުގެ ހަރަކާތްތައް، އަހަރުތަކަކަށް މެދުކެނޑިފައި އޮތުމަށްފަހު 1981 ވަނަ އަހަރު އަލުން ފެށުނު ކްލާސްތަކުގައި ކިޔަވައިދެއްވީ ވެސް އިސްމާއީލް ފަތުހީ އެވެ.\nރާއްޖޭގައި އެންމެ ފުރަތަމަ ހުޅުވި ބޭންކް، ސްޓޭޓް ބޭންކް އޮފް އިންޑިއާގެ މާލޭ ގޮފި ހުޅުވިއިރު އެ ބޭންކްގައި ސަރުކާރުގެ އޮފީސްތަކުގެ އެކައުންޓްތައް ހިންގުމުގައި ހިސާބުތައް ގެންގުޅެންވީ ގޮތް އިންތިޒާމް ކުރުމުގެ މަސައްކަތުގައި އިސްމާއީލް ފަތުހީ މުހިއްމު ދައުރެއް އަދާކުރައްވާފައިވެ އެވެ. ރާއްޖޭގެ ގައުމީ ބޭންކް، ބީއެމްއެލް އުފެއްދުމަށްޓަކައި ބަންގްލަދޭޝްގެ ސަރުކާރާއި އަދި އެ ސަރުކާރު ހިމެނިފައިވާ ކުންފުނި، އިންޓަނޭޝަނަލް ފައިނޭންސް އިންވެސްޓްމަންޓް ކޮމްޕެނީއާ ކުރެވުނު މަޝްވަރާތަކުގައި އެންމެ މުހިއްމު ދައުރެއް އަދާކުރެއްވި ބޭފުޅަކީ ފަތުހީ އެވެ. އަދި ކަމާބެހޭ އެގްރީމަންޓް އެކުލަވައިލުމާއި، ބޭންކަށް ބޭނުންވާ މީހުން ތަމްރީނު ކުރުމަށް ކުރެވުނު މަސައްކަތްތަކުގައި ވެސް ފަތުހީގެ ދައުރު ހާއްސަ ގޮތެއްގައި ފާހަގަކުރެވެ އެވެ.\nކުރީގެ އޮޑިޓާ ޖެނަރަލް އިސްމާއިލް ފަތުހީ (ވ)ގައި ނިޝާން އިއްޒުއްދީންގެ އިއްޒަތުގެ ވެރިކަން (ނ.އ.އ.ވ)ގެ ޝަރަފާ ހަވާލުވެވަޑައިގަންނަވަނީ -- ފޮޓޯ: ރައީސް އޮފީސް\nއިސްމާއީލް ފަތުހީ އަކީ ފިނޭންސްގެ ދާއިރާގައިވެސް 15 އަހަރަށް ވުރެ ދިގު މުއްދަތެއްގައި ހިދުމަތް ކުރައްވާފައިވާ ބޭފުޅެކެވެ. ސަރުކާރުގެ ބަޖެޓް 1979 ވަނަ އަހަރާ ހަމައަށް އޮޑިޓް އޮފީހުން ތައްޔާރުކުރިއިރު އެކަމުގައިވެސް އެންމެ އިސްކޮށް ހުންނެވި ބޭފުޅަކީ ފަތުހީ އެވެ. ބަޖެޓާ ގުޅޭގޮތުން ރައްޔިތުންގެ މަޖިލީހުން ކުރިން ކުރާ ސުވާލުތަކަށްވެސް ޖަވާބުދާރީވެވަޑައިގަންނަވަމުން ގެންދެވީ އެމަނިކުފާނެވެ. ޑިރެކްޓަރ އޮފް ފިނޭންސްގެ މަގާމުގެ އިތުރުން، މިނިސްޓާ އޮފް ސްޓޭޓް ފޯ ފިނޭންސްގެ މަގާމުވެސް ފުރުއްވާފައިވެ އެވެ.\nއޮޑިޓާ ޖެނަރަލްގެ މަގާމަށް ރަސްމީކޮށް އިސްމާއީލް ފަތުހީ އައްޔަންކުރެއްވީ ނޮވެމްބަރު 11، 1993 ގައެވެ. އެދުވަހުން ފެށިގެން އޮޑިޓް އޮފީހަށް ބޭނުންވާ މީހުން ތަމްރީންކޮށް ޒަމާނީ ބަދަލުތަކެއް ގެނެސްދެއްވާފައިވެ އެވެ. އޮޑިޓާ ޖެނެރަލްގެ މަގާމުގައި 14 އަހަރަށް ވުރެ ގިނަ ދުވަހު ހިދުމަތްކުރެއްވި އެވެ. ދައުލަތަށް ގިނަދުވަހު ހިދުމަތް ކުރެއްވި އިއްޒަތްތެރިއެއްގެ މަގާމަށް ޖެނުއަރީ 16، 2008 ގައި ބަދަލުކުރެއްވުމާ ހަމައަށް ހުންނެވީ ވެސް އޮޑިޓާ ޖެނަރަލްގެ މަގާމުގަ އެވެ.\nރާއްޖޭގެ މަރުކަޒީ ބޭންކް، އެމްއެމްއޭ 1981 ވަނަ އަހަރު އުފެއްދެވުމުގައިވެސް އިސްމާއީލް ފަތުހީ މުހިއްމު ދައުރެއް އަދާކުރައްވާފައިވެ އެވެ. ގާނޫނުގައިވާ ގޮތުގެ މަތިން، އެ އޮތޯރިޓީގެ ވައިސް ގަވަރުނަރުގެ މަގާމު އަދާކުރައްވާފައިވެ އެވެ. ބޭންކްތަކާއި މަނިޓަރީ އޮތޯރިޓީއާ ދެމެދު ހިނގާ މުއާމަލާތުތަކާއި، ދިވެހި ފައިސާގެ އަގު ހިފެހެއްޓުމާއި، ގައުމުގެ ތަރައްގީއަށް ފަހިވާނެ ގޮތެއްގައި، އެ އޮތޯރިޓީގެ މަސައްކަތްތައް ކުރައްވާފައިވެ އެވެ.\nދިވެހި ސަރުކާރު ބައިވެރިވެފައިވާ ބައިނަލްއަގްވާމީ މާލީ އިދާރާތަކަށް ސަރުކާރުން ކަނޑައަޅާފައިވާ ގަވަރުނަރުކަމާއި އޯލްޓަނޭޓް ގަވަރުނަރުކަންވެސް އިސްމާއީލް ފަތުހީ ކުރައްވާފައިވެ އެވެ. ގައުމީ ތަރައްގީގެ މަސައްކަތްތަކުގައި މާލީ އިދާރާތަކާއި ސަރުކާރާ ދެމެދު ހިންގުނު ގިނަގުނަ މުއާމަލާތްތަކުގައިވެސް އަމަލީގޮތުން ބައިވެރިވެވަޑައިގެންނެވި އެވެ.\nމައުމޫން އަބްދުލްގައްޔޫމު ރައީސުލްޖުމްހޫރިއްޔާގެ މަގާމާ ހަވާލުވެވަޑައިގަތުމަށްފަހު އުފެއްދެވި ނެޝަނަލް ޕްލޭނިން އެޖެންސީގެ ޑިރެކްޓަރެއްގެ ގޮތުގައި ހުންނަވައިގެން ރާއްޖޭގެ ތަރައްގީގެ މަޝްރޫއުތައް ރޭއްވެވުމުގައި ފަތުހީ މުހިއްމު މަސައްކަތްޕުޅުތަކެއް ކުރައްވާފައިވެ އެވެ. ރައްޔިތުންގެ މަޖިލީހުގެ ރައީސުލްޖުމްހޫރިއްޔާގެ މެންބަރުކަންވެސް އިސްމާއީލް ފަތުހީ ވަނީ ދެފަހަރެއްގެ މަތިން ކުރައްވާފަ އެވެ.\nއިސްމާއީލް ފަތުހީ އަކީ ސަރުކާރުގެ މުދަލާއި ފައިސާ ހަރަދުކުރުމުގައި ސަރުކާރުން ގެންގުޅުނު އުސޫލުތަކާއި ގަވާއިދުތަކުގެ ތެރެއަށް ވަރަށް ބޮޑަށް ވަދެވަޑައިގެން ހުންނެވި އަދި އޮޑިޓް ދާއިރާގެ މައުލޫމާތު ލިބިވަޑައިގެން ހުންނެވި ތަޖުރިބާކާރު ބޭފުޅެކެވެ. ދިވެހި ދައުލަތަށް 46 އަހަރަށް ވުރެ ދިގު މުއްދަތެއްގައި އެމަނިކުފާނު ވަނީ ހިދުމަތް ކުރައްވާފަ އެވެ.\nއިސްމާއީލް ފަތުހީ ދިވެހި ދައުލަތަށް ކޮށްދެއްވި ހިދުމަތްތަކުގެ އަގުވަޒަންކޮށް ރައީސް ޑރ. މުހައްމަދު ވަހީދުގެ ވެރިކަމުގައި 2013 ވަނަ އަހަރު ވަނީ ނިޝާން އިއްޒުއްދީންގެ އިއްޒަތުގެ ވެރިކަން (ނ.އ.އ.ވ) ދެއްވާފަ އެވެ.\nރައީސް އިބްރާހިމް މުހައްމަދު ސޯލިހު މަރު އޮބިޗުއަރީ + ކޮވިޑް-19


Geveshi aniyaagai, bappa beyzaarukoh social media ah! | Mihaaru\nގެވެށި އަނިޔާ ދަށްކުވައިދޭ ފޮޓޯއެއް--\nގެވެށި އަނިޔާގައި، ބައްޕަ ބޭޒާރުކޮށް ސޯޝަލް މީޑިއާއަށް!\n08 މެއި 2020 - 16:14 42 comments\nމިއީ ރާއްޖޭގައި އަދި އާންމު ކަމެއް ނޫނެވެ. ބައްޕަ އައިޑީ ކާޑު ވެސް ހިމަނައިގެން ކުރި ޕޯސްޓްގައި ދަރިފުޅު އާންމުންގެ ކިބައިން އެދުނީ އޭނާ ހޯދައިދިނުމަށެވެ. އެކަމަކު ޕޯސްޓްގައި ބުނެފައިވާ ގޮތުގައި، ބައްޕަގެ މައްސަލަ އާއިލާ އިން ވަނީ ފުލުހުންނަށް ވެސް ހުށައަޅައިފަ އެވެ.\nދަރިފުޅުގެ ތުހުމަތުތައް ސީރިއަސް އެވެ. އަދި އޭނާ ލިއުނު ގޮތުގައި އޭގެ ކުރިން ވެސް ދެ ފަހަރެއްގެ މަތިން ބައްޕަގެ މައްސަލަ ފުލުހަށް ވެއްދި އެވެ. އެކަމަކު އެ ދެ ފަހަރު ވެސް މައްސަލަ ނެގީ އެވެ.\n"ދެ ފަހަރު ވެސް އެ މައްސަލަ އަނބުރާ ނެގީ އޭނާ [ބައްޕަ] ދެން އެކަން ތަކުރާރު ނުކުރާނެ ކަމަށާއި ބަދަލުވާނެ ކަމަށް ބުނުމުން،" ޒުވާން ދަރިފުޅުގެ ޕޯސްޓްގައިވެ އެވެ.\nއޭނާ ލިއުނު ގޮތުގައި މަންމަ އާއި ބައްޕަގެ ވަރީގެ މައްސަލަ މިހާރު އޮތީ ކޯޓުގަ އެވެ. އެހެންކަމުން މަންމަ އާއި ބައްޕަ ދިރިއުޅެނީ ދެ ގޭގައި ކަމަށާއި ނަމަވެސް ރޭ މަންމަ އުޅޭ ގަދަކަމުން ވަދެ، މަންމަގެ ފޯނު އަތުލައި، ސިޑި މައްޗަށް ކޮއްޕާލި ކަމަށް ވެސް އޭނާ ލިއުނެވެ.\nމަންމަގެ އިތުރުން އޭނާގެ ދައްތައަށް ވެސް ބައްޕަގެ އަނިޔާކުރިމަތިވާ ކަމަށް، ޕޯސްޓްގައިވެ އެވެ.\nއާއިލާ ދިރިއުޅެނީ މާލޭގައި ކަމެއް ނުވަތަ ރަށުގައި ކަމެއް ނޭނގެ އެވެ. އެކަމަކު ބައްޕަ ހޯދައިދޭން އާންމުންގެ ކިބައިން އެދުމުން، ބޮޑަށް ބެލެވެނީ މާލޭގައި ދިރިއުޅެމުން އަންނަ ބައެއް ކަމެވެ.\nދަރިފުޅު ލިއުނު ގޮތުގައި ސޯޝަލް މީޑިއާގައި ބައްޕަގެ ވާހަކަ ލިޔެ، ބޭޒާރުކުރާ ހިސާބަށް ދިޔައީ އަނިޔާވެރިކަން "މިހާރު ދެން ފުދިއްޖެ" ކަމަށް ގަބޫލުކޮށެވެ.\n"ދުވަހުން ދުވަހަށް [ބައްޕަގެ] ކަންކަން ދަނީ ގޯސް ވަމުން. ކެތް ކުރެވިއްޖެ. މައްސަލަ ޕޮލިހަށް ހުށަހަޅައިފިން،" އޭނާ ލިއުނެވެ.\nއެކަމަކު މި މައްސަލާގައި ފުލުހުން އަދި ވަކި އެއްޗެކޭ ނުބުނެ އެވެ. ޖެންޑާ މިނިސްޓްރީން ބުނީ މައްސަލަ ބަލަމުން އަންނަ ކަމަށެވެ.\nފާޑުކިޔާ މީހުން އުޅޭނެ\nފުރަތަމަ ޕޯސްޓަށް ފަހު، އޭނާ ވަނީ ބައެއް މީހުންގެ ހިޔާލު ތަފާތުވެދާނެތީ ދެ ވަނަ ޕޯސްޓެއް ވެސް ލިއެފަ އެވެ. އޭގައި އޭނާ ބުނީ އެގޮތަށް ބައްޕަ ބޭޒާރުކުރުމުން އޭނާއަށް ގިނަ ބަޔަކު ފާޑުކިޔާނެފާނެ ކަމަށެވެ.\n"އެކަމަކު އަހަރެން މިހާރު ގަބޫލުކުރަނީ އަނިޔާކުރާ މީހާ ހާމަވާން ޖެހޭނެ ކަމަށެވެ، އެއީ އަހަރެންގެ އާއިލާގެ މީހަކަށް ވިޔަސް މެ އެވެ،" އެ ޕޯސްޓްގައި އޭނާ ލިއުނެވެ.\nފުރަތަމަ ޕޯސްޓްގައި ބޭނުންކުރި ބަސްމަގު ފަހަރުގައި ގޯސްވެދާނެކަން އޭނާ އެއްބަސްވި އެވެ. ފާޑުކިޔާ މީހުންގެ އާދައާ މެދު ވެސް އޭނާ ލިއުނެވެ. އޭނާ ބުނި ގޮތުގައި ކޮންމެ ކަމަކަށް ވެސް ފާޑުކިޔާނެ މީހުން އުޅޭނެ އެވެ. އެކަމަކު އެ މީހުންނަށް ކަންކަން ރޭކާލަނީ ވަގުތު ފާއިތުވާ ފަހުން ކަމަށް ވެސް ލިއުނެވެ.\nއެކަމަކު ކޮމެންޓްތައް ހުރީ އޭނާގެ ދިފާއުގަ އެވެ. ބައްޕައާ މެދު އޭނާ ދެއްކި ހުރިހާ ވާހަކައެއް، ކޮމެންޓްކުރި މީހުން ގަބޫލުކޮށް، ހިތްވަރުދީ، އޭނާގެ ނިންމުމަށް ތާއީދު ވެސް ކުރި އެވެ.\nއިތުރު ލިޔުންތައް ފުލުހުން ހިއުމަން ރައިޓްސް ގެވެށި އަނިޔާ


Egaumuthakah vee goiy visnaalaafai geygai thibey! | Mihaaru\nއިޓަލީގައި ކޮވިޑް-19 ޖެހިފަައިވާ ބަލިމީހުން ހޮސްޕިޓަލަށް ގެންދަން ބަޔަކު މަސަައްްކަތްކުރަނީ: ބައެއް ގައުމުތަކުގައި ކޮރޯނާވައިރަސް ކޮންޓްރޯލުން ނެއްޓުނީ އާންމުން ބަސްނޭހުމުން --ފޮޓޯ:އޭއެފްޕީ\n05 އެޕްރީލް 2020 - 10:08 41 comments\nކޮވިޑްް-19 ޖައްސާ ކޮރޯނާވައިރަސް ފެތުރުން ހުއްޓުވަން އެޅި ފިޔަވަޅުތަކާއި ނަތީޖާއަށް ބަލައިލާ ނަމަ ޗއިނާ އާއި އެމެރިކާއަކީ ދެ މިސާލެވެ. ބިލިޔަނަކަށް ވުރެ މީހުން އުޅޭ ޗައިނާގެ އާބާދީ އެމެރިކާއަށް ވުރެ ގާތްގަނޑަކަށް ހަތަރު ގުނަ ބޮޑެވެ. ސައިންސާއި ޓެކްނޮލޮޖީގެ ގޮތުން ވެސް އެމެރިކާ އޮތީ ކުރީގަ އެވެ. މުއްސަނދީ ވެސް އެމެރިކާ އެވެ. މި ހުރިހާ ކަމަކާ އެކު ގައިމެ، ކޮރޯނާވައިރަހާ ކުރި ހަަނގުރާމައިން އަދި މިހާތަނަށް ފެންނަނީ އެމެރިކާ ނާކާމިޔާބުވާ ތަނެވެ.\nޗައިނާގެ ވޫހާން ސިޓީން ކޮރޯނާވައިރަސް ފެނުނުތާ ތިން މަސް ވީއިރު، ޗައިނާގައި ވަނީ އެ ނުރައްކާ ކޮންޓްރޯލްކޮށްފަ އެވެ. ރަސްމީ ހިސާބުތަކުން ދައްކާ ގޮތުގައި ޗައިނާގައި އެ ވައިރަހަށް ގާތްގަނޑަކަށް 90،000 މީހުން ޕޮޒިޓިވްވި އެވެ. މަރުވި މީހުންގެ އަދަދު އުޅެނީ 8،000 އަށް ވުރެ ދަށުގަ އެވެ. އެކަމަކު އޭގެ ގާތްގަނޑަކަށް އެއް މަސް ފަހުން އެ ވައިރަސް ފެތުރެން ފެށި އެމެރިކާގައި ޕޮޒިޓިވްވި މީހުންގެ އަދަދު މިހާރު 300،000 އަށް ވުރެ މަތިވެ، އޭގެ ތެރެއިން 8،000 އަށް ވުރެ ގިނަ މީހުން މަރުވެއްޖެ އެވެ.\nކޮވިޑް-19 ފެތުރުން ކޮންޓްރޯލް ކުރަން ޗައިނާއިން އެޅި އެންމެ ވަރުގަދަ ފިޔަވަޅަކީ މީހުން މަސްހުނިވުން ހުއްޓުވުމެވެ. ވޫހާން އިން ފެށި ލޮކްޑައުން މުޅި ގައުމަށް އަވަސްކަމާ އެކު ފަތުރައިލި ފަތުރައިލުމެވެ. އެ ގައުމުގައި އެ ފިޔަވަޅުތައް އެޅީ ސަރުކާރާއި ސިއްހީ މާހިރުންގެ އިތުރުން ރައްޔިތުން ވެސް އެކައްޗެއް ކިޔައިގެންނެވެ. ރައްޔިތުން އެގޮތަށް ކިޔަންމަންތެެރިވީ ޗައިނާގައި އޮތް ޚުދުމުޚުތާރު ވެރިކަމުގެ ނިޒާމުންތޯ ނުވަތަ ނޫންތޯ ބަލަން މިއީ މުނާސަބު ވަގުތެއް ނޫނެވެ. ގަބޫލުކުރަން ޖެހޭ ކަމަކީ އެ ގައުމުން ހިންގި "ގެއިން ނުނިކުތުމުގެ އަމުރު" ވަރަށް ރަނގަޅަށް ތަންފީޒުވި ކަމެވެ.\nމަސްހުނިވުން ނުހުއްޓުވުން، އެމެރިކާގެ އެންމެ ބޮޑު ގޯސް\n"އަހަރެންގެ ގަޔަށް ކޮރޯނާވައިރަސް އަރަންޏާ އެރިޔަސް ހެޔޮ. އެކަމަށް ބަލައިގެން އަހަރެން ޕާޓީ ކުރުން ހުއްޓައެއް ނުލާނަން،" ފްލޮރިޑާގެ ގޮނޑުދޮށުގައި އުޅުނު މީހަކު، ސީބީއެސް ނިއުސްއާ ވާހަކަ ދައްކަމުން ބުންޏެވެ.\nއޭނާއާ އެއް ވިސްނުމުގެ އެތައް ބަޔަކު ފްލޮރިޑާގެ ގޮނޑުދޮށްތަކުގައި އޭރު ވެސް ދިޔައީ ޕާޓީކުރަމުންނެވެ. އެހިސާބުން އެމެރިކާ ސަރުކާރުން އެޅި ބައެއް ރަނގަޅު ފިޔަވަޅުތަކުގެ ނަތީޖާ ވެސް ވީ ނުބަ އެވެ. ޕަބްލިކް ޓްރާންސްޕޯޓްގެ ހިދުމަތް މެދުކަނޑައިލުމުގެ ބަދަލުގައި ވަކި ވަރަކަށް މަދުކޮށްލުމުން ރޭލުތަކާއި ބަސްތައް ދިޔައީ ތޮއްޖެހެމުންނެވެ. ކޮލެޖްތައް ބަންދުކޮށްލުމާ އެކު ބަލި ޖެހިފައިވާ އެތައް ބަޔަކު މިސްރާބު ޖެހީ އެމީހުންގެ ސިޓީތަކާއި އަވަށްތަަކަށެވެ. އެގޮތަށް ކަންތައް ވީ ދަތުރުފަތުރު މުޅިން ހުއްޓާނުލުމުންނެވެ.\nޔޫރަޕްގެ ގައުމުތަކުން އެމެރިކާއަށް ދަތުރުކުރުން މަނާކުރަން ރައީސް ޑޮނަލްޑް ޓްރަމްޕް ނެރުއްވި އަމުރުގައި އޮތް އޮޅުންބޮޅުންތަކާ ހެދި އެއާޕޯޓްތައް ތޮއްޖެހުނެވެ. އެފަދަ ގިނަ ފިޔަވަޅުތައް ފަހުން ވެގެން ދިޔައީ އަލިފާން ގަނޑަކަށް ޕެޓްރޯލް އެޅުން ފަދަ ކަމަކަށެވެ. ނަތީޖާ މިހާރު އެ އޮތީ ފެންނާށެވެ. އެމެރިކާ މިހާރު ވެފައި ވަނީ ކޮރޯނާވައިރަސްގެ އާ "މައިދާނަ"ށެވެ.\nއިޓަލީގެ މިސާލު، ފެތުރޭކަން އެނގުނު އިރު އަތުން ދޫވެއްޖެ\nޗައިނާ އާއި އީރާނަށް ފަހު ކޮރޯނާވައިރަސް އެންމެ ބާރަށް ފެތުރުނު ގައުމަކަށް ވީ އިޓަލީ އެވެ. އެ ގައުމުގައި އެހާ ބާރަށް ވައިރަސް ފެތުރުނު ސަބަބެއް ކަމަށް ސިއްހީ މާހިރުން ލަފާކުރަނީ ކޮރޯނާވައިރަސް އެގައުމުގައި އުޅޭކަން އެނގުނު އިރު، ވައިރަސް ފެތުރުމުގެ އެތައް ޗޭނެއް ގެތެމުން ދިއުމެވެ.\nއިޓާލީގެ ޑިޕާޓްމަންޓް އޮފް އިންފެކްޝަސް ޑިޒީސްގެ ރިސާޗަރު ފްލެވިއާ ރިކާޑޯ ވިދާޅުވި ގޮތުގައި އެ ގައުމުގައި އެހާ ބާރަށް ވައިރަސް ފެެތުރުނީ އެ ވައިރަސް އައިކަން ނޭނގުމުންނެވެ. އެހެންކަމުން ފުރަތަމަކޮޅު އިޓަލީގެ ސަރުކާރު އޮތީ ފިޔަވަޅު އެޅުމުގައި ފޭލްވެފަ އެވެ.\nވައިރަހާ ދެކޮޅަށް އެހެން ގައުމުތަކުން އަޅަމުން އައި ފިޔަވަޅުތަކަށް ވެސް އިޓަލީ ސަރުކާރުން މާ ބޮޑު ސަމާލުކަމެއް އޭރު ނުދެ އެވެ. އެހެންވެ، ކުއްލިއަކަށް ބަލި ފެތުރިގަތުމަކީ ސަރުކާރަށް ލިބުނު ޝޮކެކެވެ. އާބާދީގައި މުސްކުޅިން ގިނަ އިޓަލީ އޮތީ އެފަަދަ ހާލަތަކަށް ކުޑަކޮށް ވެސް ތައްޔާރު ނުވެ އެވެ.\nމަބްރޫކް އާއި ޑރ. މުރާދު ނޫސްވެރިންގެ ބައްދަލުވުމުގައި: އާންމުންގެ ކިބައިން ތަކުރާރުކޮށް އެދެނީ ގޭގައި ތިބެން\nރާއްޖޭގަައި މި ދައްކަނީ އެ ވާހަކަ!\nކޮވިޑް-19 ފެތުރުނަ ނުދިނުމަށް ރާއްޖޭން ކުރާ މަސައްކަތްތަކުގެ މައުލޫމާތު ދެއްވާ ތަރުޖަމާނު، ރައީސް އޮފީހުގެ އަންޑަ ސެކްރެޓަރީ މުހައްމަދު މަބްރޫކް އަޒީޒް ހުކުރުދުވަހު ރޭ ދެއްވީ ބިރުވެރި މެސެޖެކެވެ. އޭނާ ވިދާޅުވީ މުޅި ދުނިޔެ ބިރުވެރިކަމެއްގެ ތެރެއަށް ވައްޓާލާފައިވާ ކޮވިޑް-19 އާ މެދު ފަރުވާ ކުޑަކޮށް، އެ ބަލި ކޮންޓްރޯލްކުރަން ދޭ އިރުޝާދުތަކަށް އަމަލު ނުކޮށް ބޭރުގައި އުޅޭ ނަމަ "400،000 ވެންޓިލޭޓަރު ހޯދަން ޖެހިދާނެ" ކަމަށެވެ.\nއިރުޝާދުތަކަށް ބޯނުލަނބާ މަގުމައްޗަށް ނުކުންނަ މީހުންގެ ވާހަކަ ފާހަގަކުރައްވައި މަބްރޫކް ވިދާޅުވި ގޮތުގައި އެގޮތަށް އަމަލުތައް ބަހައްޓާ ނަމަ، 200 ވެންޓިލޭޓަރުން ނުފުދޭނެ އެވެ.\nސަރުކާރުން މަސައްކަތްކުރަމުން އަންނަނީ އިތުރު 200 ވެންޓިލޭޓަރު ހޯދައި، އައިސީޔޫގެ ކަންކަން ވަރުގަދަކުރާށެވެ. އެކަމަކު އާންމުން ފަރުވާކުޑަކޮށްފި ނަމަ، އޭގެ ނުރައްކާ އޮތް މިންވަރު ވިދާޅުވާން މަބްރޫކް އެ މިސާލު ޖެއްސެވީ އާބާދީގެ ކޮންމެ މީހަކަށް ވެންޓިލޭޓަރެއް ހޯދަން ޖެހިދާނެ ކަމަށެވެ.\n"މިކުރާ ކަންކަމަށް ނުވިސްނާ ބަޔަކަށް އަޅުގަނޑުމެން ވެއްޖެއްޔާ އެއްފަހަރާ ވަރަށް ގިނަ ބަޔަކަށް ބަލި ޖެހިދާނެ. ޖެހިއްޖެއްޔާ 200-300 (ވެންޓިލޭޓަރެއް ނޫން)، ހަތަރު ލައްކަ ވެންޓިލޭޓަރު ގެނެސްގެން އަޅުގަނޑުމެން ތިބެން ޖެހޭނީ،" މަބްރޫކް ވިދާޅުވި އެވެ.\nރޭ ނެޝަނަލް އިމަޖެންސީ އޮޕަރޭޝަން ސެންޓަރުގައި އޮތް ނޫސްވެރިންގެ ބައްދަލުވުމުގައި ވެސް ދައްކަން ޖެހުނީ ހަމަ އެވާހަކަ އެވެ. އައިޖީއެމްއެޗްގެ ޑޮކްޓަރު މޫސާ މުރާދު ވިދާޅުވީ މާލެ ސަރަހައްދުގައި މިހާރު ކޮންމެ ދުވަހަކު ހަވީރު 5:00 އިން ރޭގަނޑު 8:00 އަށް ހިންގަމުން އަންނަ ކާފިއު އިން ނުކުންނަނީ ބޭނުންވާ ނަތީޖާއެއް ނޫން ކަމަށެވެ.\nމިހާރު ކަންތައް ހިނގަމުން އަންނަ ގޮތް ސިފަކުރައްވަމުން އޭނާ ވިދާޅުވި ގޮތުގައި މިހާރު ފެންނަނީ މަޖުބޫރުވެގެން ގޭގައި ތިބެފައި އެވަގުތު ނިމޭ އިރަށް ނުކުމެ ދުއްވައިގަންނަ ތަނެވެ.\nނެޝަނަލް އިމަޖެންސީ އޮޮޕަަރޭޝަން ސެންޓަރުން ރޭ ބޭއްވި ޕްރެސް ބްރީގިން ގައި ޑރ.މޫސާ މުރާދު ވާހަކަ ދައްކަވަނީ. އޭނާ ވިދާޅުވީ ކާފިއުގެ ވަގުތު ނިމޭ އިރަށް އެންމެން ނުނިކުންނަށް އެދިވަޑައިގަންނަވާ ކަމަށް.--- ފޮޓޯ:އަހުމަދު އަވްޝަން އިލްޔާސް/މިހާރު\n"އެއީއެއް ނޫން މިކަމުގެ ބޭނުމަކީ. މިކަމުގެ ބޭނުމަކީ، މިއި އަަޅުގަނޑުމެން އެންމެންގެ ވެސް ހަމަ ރައްކާތެރިކަމުގެ ގޮތުން އެޅޭ ފިޔަވަޅެއް ވީމާ އެކަންތައް އެގޮތުގައި ބަލައިގަނެ، ކޮންމެ ގަޑިއެއްގައި ވެސް އަޅުގަނޑުމެން މިކިޔާ ދުރުމިން، އެކަކު އަނެކަކާ ދުރުމިން ބެހެއްޓޭ ވަރަށް އަޅުގަނޑުމެންގެ ކަންތައްތައް ނުވަތަ އަމަލުތައް ބެހެއްޓުން. އެއީ ވަރަށް މުހިއްމު ކަމެއް،" ޑރ. މުރާދު ވިދާޅުވި އެވެ.\nމާލޭގައި އާންމުންގެ އަމަލްތައް މިހާރު ފެންނަ ގޮތުން ނަމަ އިޓަލީ އާއި އެމެރިކާއަށް ވުރެ ގޯސްވެދާނެ އެވެ. އެ ގައުމުތަކުގެ މީހުން މަސްހުނިވެ އުޅުން ނުުހުއްޓި ދިޔައީ ސަރުކާރުން މާ ބޮޑެތި ފިޔަވަޅުތަކެއް ދުރާލައި ނޭޅި އޮތީ މަ އެވެ. އެކަމަކު ރާއްޖޭގައި ދުރާލައި ފިޔަވަޅުތައް އަޅައި ހޭލުންތެރިކުރުވުމުގެ އެތައް މަސައްކަތެއް އަންނަނީ ކުރަމުންނެވެ.\nމިވަގުތު އޮތް ރަނގަޅު ހަމައެކަނި ތަންކޮޅަކީ އާއްމުންގެ ތެރެއަށް ބަލި ފެތުރޭކަމުގެ ނިޝާނެއްް ނެތުމެވެ. އެއީ ނުރައްކާތެރި ފައްތަރަކަށް ނުދަނީސް އާންމުން ގޭގައި ތިބެން އާދަކުރާނެ ވަގުތު ލިބުމެވެ. މި ފުރުސަތު ނަގައިނުލަން ސިއްހީ އެހީތެރިން އެ އަންނަނީ ކެނޑިނޭޅި އާދޭސްކުރަމުންނެވެ. އިޓަލީ އާއި އެމެރިކާ އަދި އީރާނަށް ވީހެން ނުވުމަށް ޓަކަ އެވެ.\n"އެއީ އަޅުގަނޑުމެން މިކަމުގައި [ކޮވިޑް-19 ފެތުރުން ހުއްޓުވުމުގައި] އެންމެ ކުރީ ސަފަށް ނުކުންނަން ތިބި މީހުންގެ ހައިިސިއްޔަތުން، ހުރިހާ ބޭފުޅުންގެ ފަރާތުން ވެސް އެދޭ ވަރަށް ބޮޑު އެދުމެއް،" ޑރ. މުރާދު ވިދާޅުވި އެވެ.\nއިތުރު ލިޔުންތައް ސިއްހަތު ޕަބްލިކް ހެލްތު ސިއްހީ ކުއްލި ނުރައްކަލުގެ ހާލަތު ބަލިތައް ޑރ. މޫސާ މުރާދު މުހައްމަދު މަބްރޫކް އަޒީޒް (ރައީސް އޮފީސް)\n"އިންޑެކްސް ކޭސް ހޯދުމުގެ ބޭނުމެއް މިހާރަކު ނެތް"\nބަންގްލަދޭޝްގެ 70 މީހަކު އަނބުރާ ފޮނުވާލަނީ\nކޮވިޑް-19 އާ ހެދި މީހުން ބާކީ ނުކުރޭ: ޑރ.މުރާދު


Molhu kulhuntheriyaage award Sentey dhifaau koffi | Mihaaru\nއެފްއޭއެމްގެ ރައީސް ބައްސާމް (ވ) މޮޅު ކުޅުންތެރިޔާގެ އެވޯޑް ސެންޓޭއާ ހަވާލުކުރަނީ.-- ފޮޓޯ: ހުސެއިން ވަހީދު/ މިހާރު\n17 ޑިސެމްބަރ 2017 - 06:533comments\nފުޓްބޯޅަ ވެބްސައިޓް މޯލްޑިވްސް ފުޓްބޯލް.ކޮމް އާއި އެފްއޭއެމް ގުޅިގެންދޭ މި އެވޯޑްގެ މި އަހަރުގެ ހަފުލާ މިރޭ ދަރުބާރުގޭ ރަންނަބަނޑޭރި މާލަމުގައި ބޭއްވިއިރު، ހަފްލާ ޝަރަފްވެރިކޮށްދިނީ ސްޕެއިނާއި ބާސެލޯނާގެ ކުރީގެ ކެޕްޓަން ކާލްސް ޕުޔޯލް އެވެ. އަދި ރާއްޖޭގެ ޓޫރިޒަމް މިނިސްޓަރު މޫސާ ޒަމީރު ވެސް ބައިވެރިވެވަޑައިގެންނެވި އެވެ.\nސެންޓޭ މިދިޔަ އަހަރުގެ މޮޅު ކުޅުންތެރިޔާގެ މަގާމު ހޯދީ ޓީސީ ސްޕޯޓްސް ކްލަބުގައި ހުރެ އެވެ. މި ފަހަރު އޭނާ އެ ކާމިޔާބީ ތަކުރާރުކުރީ ނިއު އަށް ދެއްކި މޮޅު ކުޅުމާ އެކު އެވެ. މޮޅު ކުޅުންތެރިޔާގެ މަގާމާ އެކު ސެންޓޭ ވަނީ މި ސީޒަނުގެ އެންމެ ގިނަ ލަނޑު ޖެހި ކުޅުންތެރިޔާ އަށްދޭ ރަން ބޫޓު ވެސް ދިފާއު ކޮށްފަ އެވެ. މިދިޔަ ސީޒަނުގައި ސެންޓޭ ރަން ބޫޓު ހާސިލްކުރީ 34 ގޯލު ޖަހައިގެންނެވެ. މި ފަހަރު އޭނާ ރަން ބޫޓު ދިފާއުކުރީ 24 ގޯލު ޖަަހައިގެންނެވެ.\nސެންޓޭ މޮޅު ކުޅުންތެރިޔާގެ މަގާމު ހޯދީ ނިއުގެ އަލީ އަޝްފާގު (ދަގަނޑޭ)، ހަމްޒާ މުހައްމަދު (ހަމްޕު)، މާޒިޔާގެ މުހައްމަދު އުމެއިރު، ޓީސީގެ އިބްރާހިމް މަހުދީ (ފޭދޫ އިއްބެ) އަދި ނާއިޒު ހަސަން (ދާދު)އާ ވާދަކޮށެވެ.\nބާސެލޯނާގެ ކުރީގެ ކެޕްޓަން ޕުޔޯލް (ވ) ދާދުއާ އެވޯޑް ހަވާލުކުރަނީ.-- ފޮޓޯ: ހުސެއިން ވަހީދު/ މިހާރު\nއެންމެ އުއްމީދީ ފުޓްބޯޅަ ކުޅުންތެރިޔަކަށް ހޮވިފައިވަނީ ދާދު އެވެ. އޭނާ މި މަގާމު ހޯދީ މާޒިޔާގެ ސަމޫހު އަލީ (ސަމުއްޓެ) އާއި ގްރީން ސްޓްރީޓްސްގެ އިބްރާހިމް ރިޒުހާން (ރިޒްކޯ)އާ ވާދަކޮށެވެ. އެންމެ ރީތި ގޯލަށްދޭ ޖޫލޭ އެވޯޑް ހޯދީ ފޭދޫ އިއްބެ އެވެ. އެންމެ ރީތި ގޯލަކަށް ހޮވިފައިވަނީ ދިވެހި ޕްރިމިއާ ލީގުގައި މާޒިޔާ ކޮޅަށް ފޭދޫ އިއްބެ ޖެހި ގޯލަށެވެ. އެންމެ މޮޅު ގޯލު ހޮވީ ސަޕޯޓަރުންގެ މެދުގައި އެސްއެމްއެސް މެދުވެރިކޮށް ނެގުނު ވޯޓުންނެވެ.\nއެންމެ މޮޅު ބިދޭސީ ކުޅުންތެރިޔަކީ ނިއު އަށް ކުޅުނު ސްޕެއިނުގެ ފޯވާޑް އެޑްރިއަން ގަލާޑޯ އެވެ. އެންމެ މޮޅު ކީޕަރަކަށް ނިއުގެ ތަޖުރިބާކާރު ކީޕަރު އިމްރާން މުހައްމަދު ހޮވުނުއިރު، އެންމެ މޮޅު ކޯޗަކީ ނިއު އަށް ދިވެހި ޕްރިމިއާ ލީގާއި އެފްއޭ ކަޕް އަދި ޕްރެޒިޑެންޓްސް ކަޕް ކާމިޔާބު ކޮށްދިން ސްޕެއިނުގެ ކޯޗު އޮސްކާ ބްރުޒޮން އެވެ. އޮސްކާ މި އެވޯޑް ހޯދީ މިދިޔަ އަހަރުގެ މޮޅު ކޯޗުގެ މަގާމު ހޯދި ޓީސީގެ މުހައްމަދު ނިޒާމް (ނިޒާމްބެ) އާއި މާޒިޔާ އަށް އެސްޓީއޯ މާލޭ ލީގު ކާމިޔާބު ކޮށްދިން މެސެޑޯނިއާގެ މަރްޔާން ސެކުލޮސްކީއާ ވާދަކޮށެވެ.\nގައުމީ ޓީމުގެ މިޑްފީލްޑަރު އުމެއިރު (ވ) ޕުޔޯލްއާ އެކު ސެލްފީއެއް ނަގަނީ.-- ފޮޓޯ: ހުސެއިން ވަހީދު/ މިހާރު\nއެންމެ ރަނގަޅަށް ޓީމަށް ސަޕޯޓްކުރި ޓީމަކަށް ހޮވުނީ އުރީދޫ ދިވެހި ޕްރިމިއާ ލީގުގައި ވާދަކުރި އއ. މާޅޮހަށެވެ. ރެފްރީންގެ ހިދުމަތުގެ އަގުވަޒަންކުރުމުގެ ގޮތުން ދެ ރެފްރީ އަކަށް އެވޯޑް ދިނެވެ. އެއީ މުހައްމަދު ޖާވިޒާއި އަބްދުﷲ ސާތިރަށެވެ.\nމީގެ އިތުރުން އެފްއޭއެމުން ވަނީ ފުޓްބޯޅަ އަށް ގިނަ ދުވަހު ހިދުމަތްކޮށްދެއްވި ފަރާތްތަކަށް އޮނޮރަރީ އެވޯޑް ދެއްވައިފަ އެވެ. މި އެވޯޑް ހާސިލްކުރެއްވީ ނިއުގެ ފައުންޑަ އަހުމަދު ވަހީދު (ކުއީން ވަހީދު) އާއި ވިކްޓަރީގެ ހިދުމަތްތެރިޔާ މުހައްމަދު ނާސިރުގެ އިތުރުން ވެލެންސިއާގެ ކުރީގެ މައްސޫލުވެރިޔާ އަދި މިހާރުގެ ޗެއާމަން އަދީލް ޖަލީލް އެވެ.\nމީގެ އިތުރުން މި އަހަރު ފުޓްބޯޅަ ސީޒަނުގައި އެކި ގޮތްގޮތުން ޕާޓްނަރުންގެ ގޮތުގައި ހަރަކާތްތެރިވި ފަރާތްތަކަށް އެވޯޑް ދިނެވެ.\nއިތުރު ލިޔުންތައް އެފްއޭއެމް އަލީ ފާސިރު (ސެންޓޭ)


Lloris ge bodu fushuerun, Chelsea ah muhinmu molheh\nދުނިޔޭގެ އެންމެ އަގު ބޮޑު ކީޕަރު ކެޕާ އަރައިޒަބަލަގާ، ބެންޗަށް ބަދަލު ކުރުމަށްފަހު މައުރީޒިއޯ ސާރީ، ޓޮޓެންހަމްއާ ދެކޮޅަށް ނިކުތް މެޗުގައި، ޓޮޓެންހަމްގެ ގޯލްކީޕަރު ހޫގޯ ލޮރިސް ހެދި ބޮޑު މިސްޓޭކަކާއެކު 2-0 ން މޮޅުވެ ޗެލްސީ މުހިންމު މޮޅެއް ހޯދައިފި އެވެ.\nއާދިއްތަ ދުވަހުގެ ރޭ ކުޅުނު، ލީގް ކަޕު ފައިނަލުގައި ކެޕާ އާއި ސާރީއާ ދެމެދު އެރި ފުށުއެރުމާއެކު، އެކަމުގެ އަދަބެއްގެ ގޮތުން އޭނާ ބެންޗަށް ބަދަލު ކުރުމަށް ފަހު، ފުރަތަމަ 11 އިން ޖާގަ ދިނީ، ވިލީ ކަބެޔޭރޯ އަށެވެ.\nމެޗުގެ ފެށުން އަމާޒުވީ، ކެޕާއަށެވެ. އެހެންނަމަވެސް މެޗު ނިމިގެން ދިޔައީ، ލޮރިސްއަށް އަމާޒު ވެގެންނެވެ. މެޗުގައި، ލޮރިސްއަށް ދިމާވި ފުށުއެރުމަކީ ކެޕާ އާއި ސާރީއާ ދެމެދު އެރިކަހަލަ ފުށުއެރުމެއް ނޫނެވެ. މިފަހަރު އެރި ފުށުއެރުމަކީ ލޮރިސްއަށް އަލަށް ދިމާވި ކަމެއް ވެސް ނޫނެވެ.\nޗެލްސީއަށް ދެ ލަނޑުގެ ލީޑެއް ލިބުނީ، ޓޮޓެންހަމްގެ ޑިފެންޑަރު ކީރަން ޓްރިޕިއާ އާއި ލޮރިސްއާ ދެމެދު އެރި ފުށުއެރުމުންނެވެ. އޭރިއާ ބޭރުގައި ހުރެފައި، ޓްރިޕިއާ ކީޕަރަށް ބޯޅަ ދިން އިރު، ލޮރިސް ކުރިއަށް ނިކުންނަނީ އެވެ. ޓްރިޕިއާ ފޮނުވާލި ބޯޅަ ދިޔައީ ލޮރިސްއާ ދިމާލަކަށް ނޫނެވެ، އެ ބޯޅަ ދިޔަ ގޮތަށް ގޮސް ވަނީ ބައިކޮޅަށެވެ.\nޗެލްސީގެ ފުރަތަމަ ލަނޑު ޕެޑްރޯ ރޮޑްރިގޭޒް ފޮނުވާލި ބޯޅަ ޓޮޓެންހަމްގެ ކޮޅަށް ވަނީ ލޮރިސްގެ ފައިގައި ޖެހިފަ އެވެ.\nމި މޮޅަކީ، ޗެލްސީގެ ކޯޗް މައުރީޒިއޯ ސާރީއަށް ލިބުނު ބޮޑު ހިތްހަމަ ޖެހުމެކެވެ. މިފަހަކަށް އައިސް ދަށް ނަތީޖާތަކެއް ހޯދަމުން ދިއުމުން، އޭނާގެ ކުރިމަގާ މެދު ވަނީ ސުވާލު އުފެދިފަ އެވެ. ޓޮޓެންހަމްއާ ދެކޮޅަށް މޮޅުވުމުން، މިއީ ޓާނިން ޕޮއިންޓެއްކަމަށް ބެލެވެ އެވެ.\nއެއް ޕޮއިންޓްގެ ލީޑަކާއެކު، އެއް ވަނައިގައި އޮތް ލިވަޕޫލް ވަނީ، ރޭ ވަޓްފޯޑްއާ ދެކޮޅަށް ކުޅުނު މެޗުގައި 5-0 ން މޮޅުވެ އެއް ވަނައިގައި އެ ޓީމުގެ މަގާމު ހިފަހައްޓާފަ އެވެ. އެ ޓީމުގެ ސެޑިއޯ މާނޭ އާއި ޑިފެންޑަރު ވެންޑައިކް ވަނީ ކޮންމެ ކުޅުންތެރިޔަކު ދެ ލަނޑު ކާމިޔާބު ކޮށްފަ އެވެ. އަނެއް ލަނޑު ކާމިޔާބު ކުރީ ޑިވޯކް އޮރިޖީ އެވެ.\nވެސްޓްހަމްއާ ދެކޮޅަށް ކުޅުނު މެންޗެސްޓާ ސިޓީއަށް މޮޅު ވެވުނީ ލިބުނު ޕެނަލްޓީ އަކުންނެވެ. އެ ޓީމަށް ލިބުނު ޕެނަލްޓީ ކާމިޔާބު ކުރީ، ސާޖިއޯ ކުން އަގުއޭރޯ އެވެެ.


Fini moosun thajuribaa kollan dhathuru kollan Toronto, ehaame hiyygaimu!\nފިނިވެގެންދިޔަކަމުގައިވީ ނަމަވެސް ވިންޓާއަކީ ވެސް ވަރަށް ރީތި އަދި ދަތުރުކޮށްލަން އަހަރުގެ އެހާ ބައި ބޯ ނޫން ހިސާބެއްކަމަށް ޓޮރޮންޓޯގެ ރައްޔިތުން ބުނޭ---\nފިނި މޫސުން ތަޖުރިބާކޮށްލަން ދަތުރުކޮށްލަން ޓޮރޮންޓޯ، އެހާމެ ހިތްގައިމު!\nދުނިޔެއަށް ފަހުގެ ތާރީހެއްގައި ކުރިމަތިވި އެންމެ ބޮޑު އެއް ޕެންޑެމިކްކަމަށްވާ ކޮވިޑްގެ ބަލިމަޑުކަމުގެ ތެރެއިން އެންމެ ދިގު އަދި އެންމެ ހަރުކަށި ރެސްޓޯރަންޓް ލޮކްޑައުންއެއްގެ ހިތި ތަޖުރިބާކުރަން ޖެހުނު އެއް ސިޓީއަކީ ކެނެޑާގެ ޓޮރޮންޓޯ އެވެ.\nދުނިޔޭގެ އެހެން ސިޓީތަކާ ހިލާފަށް ޓޮރޮންޓޯއަށް ކުރަންޖެހުނު ތަޖުރިބާ މާ ހިއްޗެވެ. އިންޑޯ ރެސްޓޯރެންޓެއްގައި އެ ސިޓީގެ ރައްޔިތުންނަށް އިއްތާނުލެވި 360 އަށްވުރެ ގިނަ ދުވަސް ގުނަން ޖެހުނެވެ.\nއެހެންނަމަވެސް ކެނެޑާގެ އެންމެ ބޮޑު ސިޓީއިން މިހާރު 12 އަހަރުން މަތީގެ ކުދިންނާއެކު ޖުމްލަ 85 އިންސައްތަ މީހުން ވެކްސިން ޖަހާފަ އެވެ. އެތަނުގެ ރީތި އަދި ހިތްގައިމު ރެސްޓޯރެންޓްތަކާ ވޯޓަރ ފްރަންޓްތައް މިހާރު އަންނަނީ ކުރީގެ ހާލަތަށް އެނބުރި އަންނަމުންނެވެ.\nއޯގަސްޓްމަހުން ފެށިގެން އެއްކޮށް ވެކްސިން ފުރިހަމަކޮށްފައިވާ ފަތުރުވެރިންނާއި އާންމުންނަށް އެ ރެސްޓޯރެންޓްތަކުން އަންނަނީ މަރުހަބާ ކިޔަމުންނެވެ. ބައެއް ރެސްޓޯރެންޓްތަކުގެ ވެރިން ބުނާގޮތުގައި މާސްކެއް އަޅާ ވެކްސިން ފުރިހަމަކޮށްފައިވާނަމަ ސިޓީ މިއޮތީ އަނެއްހެން ބުނާނަމަ އާންމު ހާލަތަށް އައިސްފަ އެވެ.\nޓޮރޮންޓޯއިން އަންނަނީ ދުނިޔޭގެ އެންމެ ފެހިކަން ގަދަ ސިޓީތަކުގެ ތެރޭގައި ހިމެނުމުގެ އަޒުމުގައި ގިނަ ކަންތައްތަކެއް ހާސިލްކުރަމުން---\nމިތަނަށް ދާންވީ ކީއްވެ؟\nއިންޑޯ ރެސްޓޯރެންޓްތައް ހުޅުވުމާއެކު ވެކްސިނޭޓެޑް ޓްރެވެލާސްއަށް ފިނި މޫސުމުގައި މި ހިތްގައިމު ސިޓީއަށް ދަތުރުކޮށްލުން ވެގެންދާނީ ވަރަށް ވެސް އުފާވެރި ހިތްގައިމު ތަޖުރިބާއަކަށެވެ.\nފިނިވެގެންދިޔަކަމުގައިވީ ނަމަވެސް ވިންޓާއަކީ ވެސް ވަރަށް ރީތި އަދި ދަތުރުކޮށްލަން އަހަރުގެ އެހާ ބައި ބޯ ނޫން ހިސާބެއްކަމަށް އެސިޓީގެ ރައްޔިތުން ބުނެ އެވެ. އެ ސިޓީގެ އާންމުން ބުނަނީ ހަމައެކަނި ހޫނު މަސްތަކުގައި ނޫނަސް އެސިޓީއަށް ދަތުރުކުރުމަށެވެ. ކެނެޑާގެ ވިންޓާ ސްނޯ ވެސް ވަރަށް ރީތިވެފައި އެހާމެ ހިތްގައިމުކަމަށް އެމީހުން ބުނެ އެވެ.\nޓޮރޮންޓޯގައި ބޮޑެތި ޖާގަ ތަނަވަސް ޕާރކްތައް ހުރެ އެވެ. އެގޮތުން އެންމެ ފާހަގަކޮށްލެވެނީ ހައި ޕާރކެވެ. ހައި ޕާރކަކީ އެސިޓީގެ އެންމެ ބޮޑު ޕާރކެވެ. މި ޕާރކަކީ ތާޒާ ސްނޯފޯލްއެއް ތަޖުރިބާކޮށްލަން ހިޔާރުކުރެވިދާނެ ހައިރާންކުރުވަނިވިހާ ރީތި ތަނެކެވެ.\nއަދި ޓޮރޮންޓޯއަކީ އައިސްގަނޑު އެކަށީގެންވާވަރަށް ބޯނަމަ ބައެއް ފެންގަނޑުތަކާ ކޯރުތަކުގައި އައިސް ސްކޭޓް ވެސް ކުރެވިދާނެ މަންޒިލެކެވެ. މިސިޓީއަކީ ފިނިވިއަސް އެންމެ ފުރިހަމައަށް އުފާކޮށްލާ މަޖާކޮށްލަން ލާމަސީލު މަންޒިލެކެވެ.\nސްނޯޝޫއިންގެ އިތުރުން ކްރޮސް ކަންޓްރީ ސްކީން އަކީ ވެސް މިސިޓީގެ ބައެއް ޕާރކްތަކުގައި ހުއްދަ ކަމެކެވެ. ހާއްސަކޮށް ހައި ޕާރކްގަ އެވެ. އެހެންނަމަވެސް އެކަމަށް ބޭނުންވާ ސާމާނު ގެނައުމަކީ އެކަންކުރާ މީހާގެ އަމިއްލަ ޒިންމާއެކެވެ.\nމުޅި ކެނެޑާއިން ވެސް ވަނީ އެގައުމުގެ އެންމެ ދެކުނު އަވައްޓެރިޔާ ކަމަށްވާ އެމެރިކާއާ އަޅާ ބަލާއިރު ވެކްސިނޭޝަންގެ އޯވަރޯލް ރޭޓް މަތިކޮށް އެމެރިކާ ފަހަނައަޅާ ގޮސްފަ އެވެ. އަދި މިއާއެކު އެގައުމުވެގެން ގޮސްފައިވަނީ ދުނިޔޭގައި އެންމެ ގިނައިން ވެކްސިނޭޓްކުރި އެއް ގައުމަށެވެ.\nއެހެންކަމަށްވުމާއެކު ޓޮރޮންޓޯއާއި އޮންޓާރިއޯ ޕްރޮވިންސްއަށް ވަނީ މަޑުމަޑުން ފިޔަވަޅުތައް ލުއިކުރަމުން ގޮސް 2022 ވަނަ އަހަރުގެ މާރޗް މަހުގެ ނިޔަލަށް ޕެންޑެމިކްގެ ހުރިހާ ފިޔަވަޅުތަކެއް ނެގުމުގެ ފުރުސަތު ފަހިވެފަ އެވެ.\nޓްރެވަލް ވިތް ނޯ ޓްރޭސް:\nއުތުރު އެމެރިކާގެ ހަތަރުވަނައަށް އެންމެ ބޮޑު ސިޓީ ޓޮރޮންޓޯއަކީ ސްޕެއާރ ހެޑިންގ ސަސްޓޭނަބިލިޓީ އިނިޝިއޭޓިވްތަކުގައި މުޅި ބައްރުގައިވެސް ލީޑުކުރަމުން އަންނަ އެއް ސިޓީ އެވެ.\nއަދި މިސިޓީއަކީ ގްރީން ރޫފްސްއާއެކު ދޫންޏާއި ރައްޓެހި އިމާރާތްކުރުމުގެ ގައިޑްލައިންއެއް ކަނޑައަޅާ އިންފްރާސްޓްރަކްޗާގެ ސަބަބުން ހިޖުރަކުރާ ދޫނިތަކަށްވާ ގެއްލުން ކުޑަކުރުމަށް ގަވާއިދެއް ކަނޑައެޅި ފުރަތަމަ ސިޓީ އެވެ.\nމިސިޓީން މިހާރު ވަނީ ލައިވް ގްރީން ޓޮރޮންޓޯ ކިޔާ އެއްޗެއް އުފައްދާ އޭގެ ދަށުން ކޮމިއުނިޓީ ޓޫލްސްއާއި ޕްރޮގްރާމްތަކުގެ އިތުރުން ގިނަ ހުއްދަތަކެއްދީފަ އެވެ. މިކަން އެސިޓީން ކުރަމުން އަންނަނީ ދުނިޔޭގެ އެންމެ ފެހިކަން ގަދަ ސިޓީތަކުގެ ތެރޭގައި ހިމެނުމުގެ އަޒުމުގަ އެވެ.\nޓޮރޮންޓޯގެ ގިނަ ރެސްޓޯރެންޓްތަކަކުން މިހާރު އަންނަނީ ލޯކަލީ ސޯސްކުރުމަށް ފޯކަސްކުރަމުންނެވެ. އަދި އޮންޓާރިއޯއިން އަންނަނީ އެ ޕްރޮވިންސްގެ ދަނޑުވެރިންނާއި އުފެއްދުންތެރިންނަށް ސަޕޯޓްކުރާ ރެސްޓޯރެންޓްތަކަށް "ފީސްޓް އޮން" ކިޔާ ސެޓްފިކެޓެއްވެސް ދެމުންނެވެ.\nޓޮރޮންޓޯއަކީ ގްރީން ރޫފްސްއާއެކު ދޫންޏާއި ރައްޓެހި އިމާރާތްކުރުމުގެ ގައިޑްލައިންއެއް ކަނޑައަޅާ އިންފްރާސްޓްރަކްޗާގެ ސަބަބުން ހިޖުރަކުރާ ދޫނިތަކަށްވާ ގެއްލުން ކުޑަކުރުމަށް ގަވާއިދެއް ކަނޑައެޅި ފުރަތަމަ ސިޓީ---\nމިގައުމަށް ދިއުމުގެ ކުރިން އެނގުން މުހިންމު ބައެއް ކަންކަން:\nޓޮރޮންޓޯއިން އަންނަނީ އެގައުމުން މިހާތަނަށް ތަންފީޒުކުރަމުން އަންނަ ހުރިހާ ފިޔަވަޅުތަކެއްގެ އޮންލައިން ސަމަރީއެއް މެއިންޓެއިންކުރަމުންނެވެ. އެއީ ތަނާއި އިވެންޓްގެ ގޮތުން މާސްކް މެންޑޭޓްސްއާއި ވެކްސިނޭޝަން ރިކުޔާރމެންޓްސްގެ އިތުރުން އެތަނަކަށް އެއްވެވޭ ލިމިޓް ޗެކްކޮށްގެން މެއިންޓެއިންކުރުމެވެ.\nއެގޮތުން ބަލާއިރު އިންޑޯގައި ޑައިންކުރާނަމަ ޓޮރޮންޓޯއިން ވެކްސިނޭޝަން ޕްރޫފް ބޭނުންވެ އެވެ. އަދި ކޮންމެ ތަނެއްގައި ވެސް މާސްކް އަޅަން ޖެހެ އެވެ. އެހެންނަމަވެސް އިންޑޯ ތަނެއްގައި މާސްކް އަޅައިގެން ވަންނަކަމުގައިވީ ނަމަވެސް ވަދެ އިށީނުމަށްފަހު މާސްކް ނެގިދާނެ އެވެ.\nވެކްސިން ފުރިހަމަކޮށްފައިވާ ފަތުރުވެރިން ކެނެޑާއަށް ދަތުރުކުރާއިރު އެމީހެއްގެ ވެކްސިނޭޝަން ޕްރޫފް އެރައިވްކޭން އެޕަށް އެގައުމަށް އައުމުގެ ކުރިން އަޕްލޯޑްކުރަން ވާނެ އެވެ. އެގައުމަކީ ވެކްސިން ބަލައިގަތުމުގައި ހަރުކަށި އުސޫލުތަކެއް ގެންގުޅޭ ގައުމެކެވެ.\nއެގޮތުން އެގައުމުން ބަލައިގަންނަ ވެކްސިންތަކުގެ ތެރޭގައި ހިމެނެނީ ފައިޒާއާއި މޮޑާރނާގެ އިތުރުން ޖޯންސަން އެންޑް ޖޯންސަން އަދި އެސްޓްރަޒެނެކާ އެކަންޏެވެ. އެހެންނަމަވެސް 30 ނޮވެމްބަރުން ފެށިގެން ސިނޮވެކް، ސިނޮފާމްގެ އިތުރުން ބާރަތް ބަޔޯޓެކްވެސް ކަރަންޓީން ނުވެ ދަތުރުކުރުމަށް ބަލައިގަންނަ ވެކްސިންތަކުގެ ތެރޭގައި އެގައުމުން ވަނީ ހިމަނާފަ އެވެ.\nސުވަރުގޭގެ އުފާވެރިކަމުގެ ޚަބަރު ލިބިވަޑައިގެންނެވި 10 ސަޙާބީންގެ ތެރެއިން\nމޫސާ ގެފާނާއި ހިޟްރު ގެފާނުގެ ވާހަކަ: ކަހަފު ސޫރަތުން


Hospitalgai oi anbimeehaa hiy ufaa kohdheyn magumatheegai\nހޮސްޕިޓަލުގައި އޮތް އަނބިމީހާ ހިތްއުފާ ކޮށްދޭން މަގުމަތީގައި\nހޮސްޕިޓަލް ބޭރުގައި ހުރެ އަނބިމީހާ ފޫހިފިލުވައިދެނީ --\nހޮސްޕިޓަލުގައި އޮތް އަނބިމީހާ ދެކިލަން ހޮސްޕިޓަލަށް ވަދެވޭނެ ގޮތެއް ނުވެފައި ހުރި 81 އަހަރުގެ ފިރިހެނަކު މަގުމަތީގައި ހުރެ އެކޯޑިއަން ކުޅެގެން އަނބިމީހާގެ މުނިފޫހި ފިލުވައިދޭ މަންޒަރަކީ ވެސް މިހާރު ސޯޝަލް މީޑިއާގައި ވަރަށް ވައިގައި ހިފައިގެން އުޅޭ ވީޑިއޯ އެކެވެ.\nކޮވިޑްގެ ސަބަބުން އެ ހޮސްޕިޓަލުގައި އަޅާފައިވާ ފިޔަވަޅުތަކުގެ ސަބަބުން އެއްވެސް މީހަކަށް ހޮސްޕިޓަލުގައި އެޑްމިޓްކޮށްފައި ތިބޭ ބަލި މީހުން ކައިރިއަކަށް ނުވަދެވެ އެވެ. ޚާއްސަކޮށް އުމުރުން ދުވަސްވީ މީހުން ހޮސްޕިޓަލަށް ވަނުން ވަނީ މުޅިން މަނާ ކޮށްފަ އެވެ. ނަމަވެސް އަންހެނުން ހޮސްޕިޓަލުގައި ބާއްވާފައި އޭނާ ގޭގައި މަޑުކުރަން މި ފިރިހެންމީހާ ހިތްހަމައެއް ނުޖެހުނެވެ. އެހެންވެ އަންހެނުން އޮތް އެނދާ ދިމާލުން މަގުމަތީގައި ގޮނޑިއެއް ބައިންދައިން އޭގައި އިށީނދެ އިނދެ ފިރިމީހާ ވަނީ އަންހެނުންނަށް އެކޯޑިއަން ކުޅެދީފަ އެވެ.\nސްޓެފާނޯ ބޮޒީނީ ނަމަކަށް ކިޔާ މި ފިރހެން މީހާ އޭނާގެ އަންހެނުން ކާލާ ސާޗީ އަށް އެކޯޑިއަމް ކުޅެދިން އިރު އޭނާގެ އަންހެނުންނާއި އިތުރު ދެ މީހަކު ހޮސްޕިޓަލުގެ ދެ ވަނަ ފްލޯގެ ކުޑަދޮރަކުން އެ މަންޒަރު ބަލަން ތިއްބެވެ.\nސްޓެފާނޯ އޭނާގެ އަންހެނުންނަށް ކުޅެދިނީ އިނގިރޭސި ޕޮޕް ލަވަކިޔުންތެރިޔާ އެންގެލްބާޓް ހަމްޕާޑިންކްގެ "ސްޕެނިޝް އައިޒް" އެވެ.\nސްޓެފާނޯ ބުނީ އެ ލަވައަކީ އޭނާގެ އަންހެނުންގެ އެންމެ ފޭވަރިޓް ލަވަ ކަމަށާއި އަބަދުވެސް އޭނާ އެ ލަވަ އަންހެނުންނަށް ކުޅެދޭ ކަމަށެވެ. އަދި މި ލަވަ ނޫނަސް ވަރަށް ގިނަ ލަވަތައް އޭނާ މަގުމަތީގައި އިނދެގެން އެކޯޑިއަނުން ކުޅެފައި ވެއެވެ.\nއިނގިރޭސި ވިލާތުގެ އިންޑިޕެންޑެންޓް ނޫހުން ބުނި ގޮތުގައި ބޮޒިނީ އަކީ އިޓަލީގެ އާމީގައި ގިނަ ދުވަސްތަކެއް ވަންދެން މަސައްކަތްކޮށް ރިޓަޔާ ކޮށްފައިވާ މީހެކެވެ. އޭނާގެ އަންހެނުން ހޮސްޕިޓަލުގައި ބާއްވާފައި އޮތީ ކެންސަރަށް ޝައްކު ކުރެވޭތޯ ޓެސްޓްތައް ކޮށް ފަރުވާ ހޯދުމަށެވެ.\nދެ މީހުން ކައިވެނިކުރީ މީގެ 47 އަހަރު ކުރިންނެވެ. އޭރު ދެ މީހުންނަކީ ވެސް 20 ގެ އަހަރުތައް ގުނަމުން ދިޔަ ބައެކެވެ.


24 ނޮވެމްބަރ 2020 - 08:21\nއެ ފިލްމުގެ ބަތަލާ އަކީ އޭނާކަން ކުރިން ވެސް މީޑިއާތަކުން ރިޕޯޓްކޮށްފައި ވަނިކޮށް "އޯމް" ގެ ޓީމުން މިހާރު ވަނީ އެކަން ރަސްމީކޮށް ކަށަވަރުކޮށް ދީފަ އެވެ. ސަންޖަނާ އަކީ ޖޫން މަހު މަރުވި އެކްޓަރު ސުޝާންތު ސިންގް ރާޖްޕޫތުގެ އެންމެ ފަހުގެ ފިލްމު "ދިލް ބޭޗާރާ" ގެ ބަތަލާ އެވެ.\n"އޯމް" އަކީ ކޮރިއޮގްރާފަރު/ޑައިރެކްޓަރު އެހުމަދު ޚާނާއި ޒީ ސްޓޫޑިއޯސް ގުޅިގެން ހަދާ ފިލްމެކެވެ. މީގެ ޝޫޓިން އަންނަ މަހު ފެށުމުގެ ތައްޔާރީތައް ވަމުން އަންނަ އިރު، އިންޑިއާގެ ތިން ސިޓީއެއްގެ އިތުރުން އިންޑިއާ އިން ބޭރުގައި ވެސް މަންޒަރުތަކެއް ނަގާނެ އެވެ.\n"އޯމް" ގެ ޑައިރެކްޓަރަކީ ކަޕިލް ވަރުމާ އެވެ. ފިލްމު ރިލީޒްކުރާނެ ތާރީހެއް އަދި ނުނިންމަ އެވެ.\nއަދިތިޔާގެ އެންމެ ފަހުގެ ފިލްމަކީ ފެބްރުއަރީގައި ގެނެސްދިން "މަލަންގް" އެވެ.\nސުޖޯއި އާ ފިލްމަކަށް ތައްޔާރު ވަނީ\nބެލުންތެރިން ސިއްސުވައިލި ބަތަލާ ވިދިޔާ ބާލަންގެ ސަންސްޕެންސް ތުރިލާ "ކަހާނީ" ގެނެސްދިން ޑައިރެކްޓަރު ސުޖޯއި ގޯޝް އާ ފިލްމަކަށް ތައްޔާރުވާން ފަށައިފި އެވެ.\nއޭނާގެ އާ ފިލްމު ހަދާނީ މިރާޖް ކްރިއޭޝަނާ ގުޅިގެންނެވެ. އެ ސްޓޫޑިއޯ އިން ވަނީ ސުޖޯއީ ހަދާ ފިލްމުގެ އިތުރުން އެހެން ފިލްމެއް ވެސް އިއުލާންކޮށްފަ އެވެ. އެއީ ތަގާތާ ސިންގާ ޑައިރެކްޓްކުރާ "އުމާ" އެވެ.\nނަމަވެސް ސުޖޯއިގެ ފިލްމުގެ ނަން އަދި އިއުލާނެއް ނުކުރެ އެވެ. އެކަމަކު މި ފިލްމަކީ އިންޑިއާގެ ލިޔުންތެރިޔާ ރަބީންދުރަނާތު ޓެގޯރްގެ ކުރު ވާހަކަ "ކުބްލީވާލާ" އަށް ބިނާކޮށް ހަދާ ޕީރިއަޑް ޑްރާމާއެކެވެ. އަންނަ އަހަރު ޝޫޓިން ފަށާ ފިލްމުގެ މަންޒަރުތައް ނަގާނީ އިނގިރޭސިވިލާތުގަ އެވެ.\nސުޖޯއިގެ އެންމެ ފަހުގެ ފިލްމަކީ މިދިޔަ އަހަރު އަމީތާބް ބައްޗަނާއި ތާޕްސީ ޕައްނޫއާ އެކު ގެނެސްދިން ތުރިލާ "ބަދުލާ" އެވެ.\n"ދުރްގާވަތީ" ގެ ޕޯސްޓަރު ދައްކާލައިފި\nއަންނަ މަހުގެ 11 ގައި އެމެޒޯން ޕްރައިމް ވީޑިއޯ ޕްރިމިއާކުރަން ހަމަޖެހިފައިވާ ފިލްމު "ދުރްގާވަތީ: ދަ މިތު" ގެ ޕޯސްޓަރު ދައްކާލައިފި އެވެ.\nބޫމީ ޕިޑްނޭކަރް ލީޑް ރޯލް ކުޅެފައިވާ މި ފިލްމަކީ 2018 ގައި ރިލީޒްކުރި ތެލެގޫ ހޮރޯ-ތުރިލާ "ބާގަމަތީ" އަސްލަކަށް ބަލައިގެން ހަދާފައިވާ ފިލްމެކެވެ. ދެ ފިލްމުގެ ވެސް ޑައިރެކްޓަރަކީ ޖީ އަޝޯކް އެވެ.\nއަކްޝޭ ކުމާރާއި ޓީ ސީރީޒްގެ ވެރިޔާ ބުޝަން ކުމާރު ޕްރޮޑިއުސަރުންގެ ގޮތުގައި ހިއްސާވާ "ދުރްގާވަތީ" ގެ ކާސްޓުންގެ ތެރޭގައި އަރުޝަދު ވަރުސީ އާއި މާހީ ގިލް އާއި ޖިއްޝޫ ސެންގުޕްތާގެ އިތުރުން ކަރަން ކަޕާޑިއާ ހިމެނެ އެވެ.\nކަރަން އަކީ އަކްޝޭގެ އަންހެނުން ޓްވިންކަލް ކަންނާގެ ދެބޭންގެ ދެދަރި ކޮއްކޮއެކެވެ. އޭނާ ބޮލީވުޑަށް ނުކުތީ މިދިޔަ އަހަރު ރިލީޒްކުރި "ބްލޭންކް" އިންނެވެ.\nކަންގަނާ "ދާކަޅް" އަށް ތައްޔާރު ވަނީ\nކަންގަނާ ރަނާވަތު ވަރުގަދަ އެކްޝަން ރޯލެއް ކުޅޭ ފިލްމު "ދާކަޅް" އަށް ތައްޔާރުވާން ފަށައިފި އެވެ.\nއެ ފިލްމުގެ ކެރެކްޓާ އަށް ތައްޔާރުވުމުގެ ގޮތުން ކަންގަނާ މިހާރު ވަނީ ފިޒިކަލް ޓްރޭނިންތަކެއް ފަށައިފަ އެވެ. މީގެ ތެރެއިން ނަގާފައިވާ ބައެއް ފޮޓޯތައް އޭނާ ވަނީ ސޯޝަލް މީޑިއާގައި ވެސް ހިއްސާކޮށްފަ އެވެ. ކަންގަނާ ބުނިގޮތުގައި "ދާކަޅް" ގެ ޓްރޭނިންތައް ކުރިއަށް ދަނީ އޭނާ ޝޫޓިން ފަށާފައި އޮތް ޖަޔަލަލީތާގެ ބައޮގްރަފިކަލް ޑްރާމާ "ތަލައިވީ" ގެ ފަހު ޝޫޓިން ޝެޑިއުލާ ވެސް އެކީގަ އެވެ.\n"ދާކަޅް" އަކީ ރަޖްނީޝް ގާއީ ޑައިރެކްޓްކުރާ ފިލްމެކެވެ. މީގެ ރޯލަކުން ތައްބޫ ވެސް ފެނިގެން ދާނެ އެވެ.\nކަންގަނާ ސޮއިކޮށްފައިވާ ފިލްމުތަކުގެ ތެރޭގައި އިންޑިއާގެ ވައިގެ އަސްކަރީ އޮފިސަރެއްގެ ރޯލު ކުޅޭ "ތޭޖާސް" ވެސް ހިމެނެ އެވެ.\nބޮލީވުޑް އަމީތާބް ބައްޗަން ވިދްޔާ ބާލަން އަކްޝޭ ކުމާރު އެކްޓްކުރުން ޑިމްޕަލް ކަޕާޑިއާ ބޮލީވުޑް ފިލްމު